Mestské zastupiteľstvo v Košiciach

Z á p i s n i c a
z XVIII . rokovania Mestského zastupiteľstva v Košiciach, zo dňa 28.8.2008

Prítomní: podľa prezenčných listín

	Rokovanie mestského zastupiteľstva otvoril a viedol Ing. František Knapík, primátor mesta Košice.
	Konštatoval, že na základe prezentácie bolo v rokovacej sále prezentovaných 32 poslancov, čo je nadpolovičná väčšina z počtu poslancov a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Program rokovania bol doručený v pozvánke aj 
	s materiálmi.  Vzhľadom na vývoj a potreby mestskej samosprávy navrhol 	doplniť doručené materiály o ďalšie informatívne správy a zmeny uznesenia 	a to: 
	bod 13/ 1 Informácia o ohrození statiky jaskynným útvarom na komunikácii š.c. 	III 5437 Košice. Je to vjazd do mestskej časti Kavečany,
	bod 18/1 Návrh na schválenie povinnej prílohy č. 6 k žiadosti o nenávratné 	finančné prostriedky v rámci operačného programu Životné prostredie,
	bod 22/1 Povinná príloha č. 10 k žiadosti o nenávratné financovanie v rámci 	regionálneho operačného programu,
	bod 8/1 Zmena uznesenia MZ č. 553 zo dňa  30.7.2008, ktoré sa týkalo nájmu 	pozemkov a určenia formy a úrovne jeho dopravného riešenia. Po prehodnotení 	vzhľadom na vývoj situácie je potrebné sa k tomu vrátiť a upraviť toto 	uznesenie. 

p. Pajtáš, poslanec MZ – Navrhol doplniť program o bod 25/1 Návrh na riešenie zmien
	ÚPN MČ Košice – Poľov.

p. Vargovčák, námestník primátora mesta Košice – Navrhol zaradiť do programu bod 
	22/2 Informácia o petícii proti zrušeniu Leteckej vojenskej nemocnice.

p. Mutafov, poslanec MZ -  Požiadal o doplnenie niekoľkých informatívnych tém, 
	ktoré majú istú vážnosť a neznesú odklad.
	Navrhol zaradiť bod 8/2 Stav v DPMK. Myslí si, že mestské zastupiteľstvo 	nemôže byť ľahostajné k aktuálnemu stavu v Dopravnom podniku. Už málo 	z 250 tisíc Košičanov si myslí, že tento podnik funguje dobre. Je tam 	katastrofálny stav. Nefungujú linky, denne nie je vypravených aj 30 liniek 	a nikoho to netrápi.
	Taktiež mu chýba informácia o prioritách mesta. Pýtal sa na to už vo februári, či 	sú  stanovené nejaké priority. Žiaden písomný materiál k tomu nie je. Má teda 	mesto 	nejaké priority? Plnia sa? Kto je za ne zodpovedný?
	Pripomenul, že v tento deň je o 13.00 hod. kladenie vencov, preto požiadal 	o prestávku medzi 12.00  a 14.00 hod.
Minulé zastupiteľstvo určilo p. Filipka do istých pozícii a pokiaľ vie, nebola mu schválená odmena, ani žiadne ďalšie veci súvisiace s výkonom jeho funkcie. Bolo by dobre zaoberať sa aj touto otázkou. V súvislosti s Dopravným podnikom sa spýtal, kto vykonáva funkciu valného zhromaždenia, lebo v minulosti to robil p. Filipko, ako námestník primátora mesta. Otázku odmeňovania treba riešiť, lebo každý žije z peňazí a tu treba mať jasné pravidlá hry. Vôbec sa neschvaľovalo, čo má právo užívať a čo nemá právo užívať. 

p. Dittrich, poslanec MZ – Navrhol zaradiť bod 55/1 Personálne otázky – aktualizácia
	členov komisie sociálnej a bytovej.

p. Knapík, primátor mesta Košice – Uzavrel možnosť doplniť program a dal hlasovať 
	o jednotlivých návrhoch.

Hlasovanie č. 1 o zaradení bodu 13/1 Informatívna správa o ohrození statiky komunikácie do mestskej časti Kavečany:
za 34, proti – zdržal sa 1, nehlasoval -.

p. Knapík, primátor mesta Košice – Konštatoval, že bod bol zaradený do programu 
	rokovania. 

Hlasovanie č. 2 o zaradení bodu 18/1 Povinná príloha č. 6 k žiadosti o nenávratné finančné prostriedky v rámci operačného programu Životné prostredie:
za 38, proti -, zdržal sa -, nehlasoval -.

p. Knapík, primátor mesta Košice – Konštatoval, že bod bol zaradený do programu 
	rokovania. 

Hlasovanie č. 3 o zaradení	bodu 22/1 Povinná príloha č. 10 k žiadosti o nenávratné financovanie v rámci regionálneho operačného programu:
za 39, proti -, zdržal sa -, nehlasoval -.

p. Knapík, primátor mesta Košice – Konštatoval, že bod bol zaradený do programu 
	rokovania. 

Hlasovanie č. 4 o zaradení bodu 8/1 Zmena uznesenia MZ č. 553 zo dňa  30.7.2008: 
za 32, proti 2, zdržali sa 5, nehlasoval -.

p. Knapík, primátor mesta Košice – Konštatoval, že bod bol zaradený do programu 
	rokovania. 

Hlasovanie č. 5 o zaradení bodu 25/1 Riešenie zmien v územno-plánovacej dokumentácii zóny  Košice – Poľov:
za 37, proti 1, zdržal sa 1, nehlasoval -.

p. Knapík, primátor mesta Košice – Konštatoval, že bod bol zaradený do programu 
	rokovania. 

Hlasovanie č. 6 o zaradení bodu 22/2 Informácia o petícii občanov proti zrušeniu Leteckej vojenskej nemocnice v Košiciach:
za 39, proti -, zdržal sa -, nehlasoval 1.

p. Knapík, primátor mesta Košice – Konštatoval, že bod bol zaradený do programu 
	rokovania. 

Hlasovanie č. 7 o zaradení bodu 8/2 Aktuálny stav v DPMK:
za 17, proti 4, zdržali sa 15, nehlasoval -.

p. Knapík, primátor mesta Košice – Konštatoval, že návrh na zaradenie tohto bodu do 
	programu nebol schválený. Informácia však môže odznieť vo vhodnej chvíli, 	napr. pri rozbore hospodárenia. 

Hlasovanie č. 8 o zaradení bodu 8/3 Priority hospodárenia mesta:
za 24, proti -, zdržali sa 14, nehlasoval -.

p. Knapík, primátor mesta Košice – Konštatoval, že bod bol zaradený do programu 
	rokovania. 
	Ďalšiu požiadavku p. Mutafova na prestávku v súvislosti s kladením vencov na 	Námestí osloboditeľov pri príležitosti osláv SNP bude akceptovať, aby účasť 	poslancov na tomto pietnom podujatí bola možná.

p. Muitafov, poslanec – Požiadal, aby sa po 12..00 hod., po ukončení prerokovaného 
	bodu,  vyhlásila prestávka, aby o 13.00 hod. mohli byť na kladení vencov. 	V rokovaní by sa pokračovalo o 14.00 hod.  Stačí mu ústny prísľub, o tomto 	jeho návrhu sa nemusí hlasovať. 

p. Knapík, primátor mesta Košice – Posledný návrh sa týkal odmeny p. Filipka. Toto 
	bude riešené odmeňovacím poriadkom. Nakoľko do tejto chvíle nie sú tieto otázky uspokojivo doriešené, neodporúča, aby sa táto téma otvárala, no odznel návrh a požiadal poslancov, aby sa k nemu vyjadrili hlasovaním. 

p. Boritáš, poslanec MZ – Faktická poznámka.  Pripomenul, že všetci vedia 
	o programe dnešného dňa a každý mal možnosť zabezpečiť účasť na kladení vencov. Predpokladá, že aj mesto tam bude mať svoje zastúpenie. Nevidí dôvod prerušovať pracovné rokovanie na takú dlhú dobu, kde nie je jasné ani časové hľadisko. Treba hlasovať o tejto prestávke, lebo nevie, koľkí sa po takom dlhom prerušení vrátia.
p. Balún, poslanec MZ – Faktická poznámka. Je toho istého názoru ako kolega 
	poslanec Boritáš. Na druhej strane pripomenul, že nastávajú časy, keď budú povinní chodiť na takéto akcie. Podľa neho by to malo byť z úcty a dobrovoľne. 

Hlasovanie č. 9 o zaradení riešenia odmeny pre p. Filipka:
za 11, proti 4, zdržali sa 17, nehlasoval -.

p. Knapík, primátor mesta Košice – Konštatoval, že návrh nebol zaradený do 
	programu rokovania.. 

Hlasovanie č. 10 o zaradení bodu 55/1 Personálne zmenky v komisii sociálnej a bytovej:
za 37, proti -, zdržal sa -, nehlasoval -.

p. Knapík, primátor mesta Košice – Konštatoval, že bod bol zaradený do programu 
	rokovania. 

p. Mutafov, poslanec MZ – Faktická poznámka. Rešpektuje hlasovanie, no spýtal sa, 
	či sa dá kolegovi plat so spätnou platnosťou. Je vôbec prihlásený do sociálnej poisťovne? Pripomenul, že sú to vážne veci a nemyslí si, že je to dobré riešenie.

Hlasovanie č. 11 o programe ako o celku:
za 38, proti 1, zdržal sa -, nehlasoval -.

p. Knapík, primátor mesta Košice – Konštatoval, že program	rokovania bol schválený.

––-     ––-     ––-

Overovatelia zápisnice:
MVDr. Anna Jenčová
JUDr. Marián Melichárek

––-     ––-     ––-

Návrhová komisia:
			SDKU, DS, SMK			p. Jeník
			NEKA				p. Hlinka
			KDH					p. Balún

Hlasovanie č. 12: za 36, proti 1, zdržal sa -, nehlasovali 3.

p. Knapík, primátor mesta Košice – Konštatoval, že návrhová komisia bude pracovať 
	v zložení poslanci pp. Jeník, Hlinka a Balún. 

––-     ––-     ––-

1. Informácia o plnení úloh vyplývajúcich z  uznesení MZ od   XVI. rokovania   
    MZ  a prehľad o  odpredaji  nehnuteľného a hnuteľného majetku mesta

V rozprave vystúpili:

p. Bereš, poslanec MZ – Na oživenie pamäti odcitoval  poslancom niektoré state 
	z rokovacieho poriadku. Rečníkovi sa udeľuje slovo k prerokovanej veci spravidla raz. Poprosil preto pána primátora, aby viedol rokovanie v zmysle tohto rokovacieho poriadku. K tej istej veci sa slovo udelí viac krát, ak sú na to časové možnosti, no keďže je bohatý program, treba to zvážiť. 
	Mestské zastupiteľstvo sa môže uzniesť na dĺžke rečníckeho času v diskusii. Predniesol návrh, aby dĺžka rečníckeho času v diskusii bola 3 minúty. Požiadal, aby sa o tomto návrhu hlasovalo.
	Upozornil aj na § 4 týkajúci sa disciplíny rečníkov. Myslí si, že to netreba opakovať, lebo väčšina z poslancov to dodržiava, ale ak je tu niekto, kto takúto kultúru a slušnosť voči ostatným neuznáva, tak pripomenul primátorovi mesta, že je tu možnosť odobrať slovo a ak rečník nereaguje na výzvu, tak predsedajúci môže prerušiť rokovanie. Poprosil ho, aby využil aj túto možnosť, aby kvôli jednotlivcovi nemuseli ostatní trpieť.

p. Knapík, primátor mesta Košice – Vynasnaží sa to rešpektovať a takto viesť 
	rokovanie. Zaznel návrh na úpravu dĺžky diskusných príspevkov, preto dal o ňom hlasovať.

Hlasovanie č. 13: za 27, proti 1, zdržali sa 5, nehlasovalo 8.

p. Knapík, primátor mesta Košice – Konštatoval, že návrh bol prijatý.

p. Halenár, poslanec MZ -  Konečne vidieť v kontrole plnenia uznesenia link na 
	originálne uznesenie. Znamená to, že už si ich nemusia prácne vyhľadávať. Považuje to za veľmi významné. 
	Bez návrhu na uznesenie mal požiadavku, aby niekto popremýšľal nad tým, aby sa začali zoraďovať všetky body tak, ako sú prijaté poslancami, zaradom a v kontrole plnenia uznesení ich aj pekne zaradom predkladať poslancom  s tým, že tam bude uvedené, či sú splnené, nesplnené, termín a ďalšie náležitosti. Tie stĺpce sa môžu trochu prerobiť. Myslí si, že niektoré stĺpce sú tam úplne zbytočné. Je to z dôvodu, aby poslanci mali dokonalý prehľad o tom, že žiadna z úloh nevypadne, ako na to nedávno upozornil kontrolór mesta, že v roku 2005 bola nejaká nesplnená úloha, ku ktorej sa teraz musia vrátiť, pretože vtedajší riaditeľ Magistrátu mesta úlohu nesplnil. Išlo o majetok Správy mestskej zelene v hodnote niekoľko sto miliónov korún.
	Na str. 5 riadok 3 v predloženom materiáli, resp. tretia úloha 359 VZN mesta o miestnom poplatku za komunálne odpady a drobné stavebné odpady s termínom – apríl 2008 nie je splnená. Dnes je koniec augusta a hoci je v poznámke uvedené, že spracovaný materiál bude predložený na rokovanie mestského zastupiteľstva, tak považuje tento komentár za škandál vzhľadom na to, že v januári väčšina poslancov a on bol medzi nimi, podporili zvýšenie poplatku za zber a likvidáciu komunálneho odpadu práve tým, že do textu VZN bola zakomponovaná časť o kontrole aj s rýchlym termínom plnenia. To, že si niekto dovolí to takto dať, je skutočne hrubá urážka občanov tohto mesta a všetkých, ktorí hlasovali za toto uznesenie. Požiadal, aby bol daný riadny komentár, prečo nebol splnený termín, aby si vedeli urobiť obrázok o kvalite ľudí na magistráte.

p. Mutafov, poslanec MZ – jedná sa o uznesenie MZ č. 165, ktoré hovorí o ÚHA, resp. o organizačnej štruktúre. Poprosil primátora mesta, aby si spomenul na sľub, ktorý dal v novembri 2007, že predloží mestskému zastupiteľstvu organizačnú štruktúru. Od vtedy uplynul rok a je potrebné túto organizačnú štruktúru predložiť a prerokovať. Vyzval primátora, aby dodržal sľub, ktorý vtedy dal. Je to už veľmi potrebné, lebo sú rôzne zmeny v organizačnej štruktúre a treba to dať dokopy. Rešpektuje a súhlasí s tým, že právo predkladať tento materiál má primátor mesta, lebo on je výkonnom orgánom a on by mal poslancom predostrieť, ako by mal fungovať úrad. Zatiaľ sa tak nestalo. 
	Je tu jedno staršie uznesenie o presťahovaní ÚHA. Na druhej strane Triedy SNP je budova Intrade, zrekonštruovaná bývalá budova T-comu. Ak by mesto našlo finančné prostriedky na kúpu tejto budovy, mohlo by sa tam umiestniť komplet celý Útvar hlavného architekta, stavebné úrady a jeden monotématický okruh riešení by sa mohol sústrediť veľa budovy magistrátu. Dalo by sa vyriešiť aj parkovanie a mnoho ďalších vecí. Bolo by vhodné s firmou Intrade vstúpiť do rokovania, lebo by sa takto vytvoril lepší kontakt medzi volenými orgánmi mesta a orgánmi, ktoré riešia územno-plánovaciu dokumentáciu, resp. vydávajú stavebné povolenia. Treba zvážiť, či sú na to peniaze, resp. iné možnosti, ale nedával by to do autu. 

p. Gamcová, poslankyňa MZ – Neustále si porovnáva predkladané správy a zisťuje,
	že nesplnených úloh je stále viac a viac. Už minule sa pýtala na komunálne odpady, na stav forenzného auditu. Už v auguste mala byť predložená nejaká informácia. Osobne si myslí, že keď je nositeľom úlohy riaditeľ Magistrátu mesta Košice, tak musí vedieť poslancom odpovedať na otázku, kedy je zaradený na rokovanie či už mestskej rady, alebo mestského zastupiteľstva tento bod, aby vedeli, kedy sa vyradí aspoň jeden bod z tejto tabuľky. 
	Rada by vedela, v akom stave je legislatívny proces, ktorý podmieňuje spracovanie programu odpadu a odpadového hospodárstva. Má pocit, že to, čo je tu napísané, je len s použitím klávesových skratiek „ctrl c“ a „ctrl v“. Stačí sa pozrieť do predchádzajúceho materiálu a konštatovať, že je to stále to isté. Nič sa nemení a myslí si že legislatívny proces sa za tie tri mesiace už kdesi posunul.  Napr. uvádza sa tam, že po schválení krajským úradom... a pritom krajský úrad už ani neexistuje. Veď niekedy sú to nezmysly, čo sú tam napísané. Má taký pocit, že niekto ani nerozmýšľa, keď to opisuje. Poprosila o konkrétnu informáciu, na jej konkrétnu otázku, že v akom stave je spracovanie programu odpadového hospodárstva a aké sú legislatívne zmeny, ktoré boli v tomto uskutočnené.
	V podstate to isté sa týka aj organizačnej štruktúry. Dozvedá sa, že je tu stále nový a ďalší pracovník bez toho, žeby bola schválená organizačná štruktúra, Štatút mesta a ďalšie náležitosti, ktoré sú pre chod mesta naozaj relevantné. 

p. Halenár, poslanec MZ – Faktická poznámka. V súvislosti s forenzným auditom 
	(str. 5, úloha 3) sa spýtal na zvláštnu formuláciu, ktorú by potreboval objasniť. „Výsledky forenzného auditu zmlúv boli predložené na poradu primátora.“ Čo je to za orgán mesta porada primátora, aké má právomoci, kde nájdu tento orgán primátora v Štatúte mesta, alebo Rokovacom poriadku MZ? Od čoho sa odvíja to, že môže posúvať, alebo poverovať ďalších ľudí na magistráte ďalšími prácami? Očakáva odpoveď na túto otázku, že čo to je za orgán „porada primátora“.

p. Knapík, primátor mesta Košice – Uzavrel rozpravu a zodpovedal na niektoré vznesené otázky. 
	Poslanci Gamcová a Mutafov sa pýtali na organizačný poriadok. Materiál je toho času v pripomienkovom konaní odborných útvarov a predpokladá, že v budúcom mesiaci, v septembri by po prečistení mal byť posunutý na rokovanie volených orgánov, to znamená poslanecké kluby, mestskú radu a mestské zastupiteľstvo. Október 2008 by mohol byť termín, keby by sa mestské zastupiteľstvo mohlo týmto materiálom zaoberať, uzavrieť to a nastaviť systém usporiadania Magistrátu mesta a organizačnej štruktúry aj vo väzbe na iné volené orgány mesta spôsobom, na ktorom sa dohodnú.
	Čo sa týka ponuky využiť susedný objekt vo väzbe na úlohu a uznesenie presťahovať ÚHA z Hlavnej ulice smerom k Magistrátu mesta, preverí to a posúdi. Dôležitá je aj otázka ceny a treba zvážiť aj vhodnosť objektu. Poskytne následne informáciu o možnostiach.
	Čo sa týka problematiky odpadového hospodárstva, forenzného auditu, tak už sú nejaké výstupy. Treba doplniť ekonomickú analýzu. Požiadal riaditeľa magistrátu, aby poskytol presnejšiu informáciu ohľadom termínov a možností, s ktorými sa dá reálne počítať, aby sa materiály dostali na program rokovania mestského zastupiteľstva. 

p. Sabol, riaditeľ Magistrátu mesta Košice – Ku Kositu a programu odpadového 
	hospodárstva: Spracovaním programu odpadového hospodárstva na najbližších 10 rokov bol poverený exnámestník primátora mesta p. Filipko. Forenzný audit zabezpečoval na poradu primátora a tam dostal ďalšiu úlohu zabezpečiť aj ekonomický audit, ktorý by mal byť hotový do konca septembra. 

p. Knapík, primátor mesta Košice – Porada primátora súvisí so Štatútom mesta. 
	Primátor i starosta môžu vytvárať poradné orgány a komisie pre vlastnú potrebu a ja rokovací poriadok hovorí o tom, že z porady primátora možno materiály navrhnúť na zaradenie na rokovanie mestského zastupiteľstva. Predkladá ich buď primátor, alebo jeho námestníci podľa toho, ako sa na tom uznesú.
	Odovzdal slovo návrhovej komisii. 

p. Hlinka, poslanec MZ – Prečítal pôvodný návrh na uznesenie. 
	Mestské zastupiteľstvo v Košiciach podľa § 56 ods. 2 Rokovacieho poriadku mestského zastupiteľstva  berie na vedomie informáciu o plnení úloh vyplývajúcich z  uznesení MZ od XVI. rokovania MZ  a prehľad o odpredaji  nehnuteľného a hnuteľného majetku mesta.
	Schvaľuje predĺženie termínu plnenia uznesení MZ na:
	- december 2008  v uzn.  MZ  č. 968 z 13. mimoriadneho MZ zo dňa  30.6.2006  
	   v časti   ukladá  bod 1 a 2   
	- december 2008  v uzn.  MZ  č. 183  z pokračovania VI. rokovania MZ zo dňa 	   12.7.2007 
	- december 2008  v uzn. MZ č. 288 z IX. rokovania MZ zo dňa 25. 10.2007.
		Zrušuje  
		-  časť uzn. MZ č. 1106 - ukladá  z XXIII. MZ zo dňa 29.6.2006 .
	   v časti   ukladá  bod 1 a 2   
	
Hlasovanie č. 14: za 35, proti 1, zdržali sa 2, nehlasovali 3.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

2. Informácia o činnosti primátora mesta Košice

p. Knapík, primátor mesta Košice – Predložil informáciu o svojej činnosti od XVI. 
	rokovania mestského zastupiteľstva.
	Aj keď obdobie, ktoré od XVI. rokovania prežili bolo hlavne dovolenkové, myslí si, že aj jeho práca i život v meste boli rušné. V závere júla mal možnosť stretnúť sa s účastníkmi festivalu Cassovia folkfest 2008 a otvoriť ho za účasti predsedu NR SR a predsedu samosprávneho kraja. Zúčastnil sa zaujímavej udalosti, ktorá tvorila prezentáciu klenotu mesta – Mestských lesov pri príležitosti 15. výročia ich založenia. Bol pripravený netradičný umelecký pohľad rôznorodých zaujímavostí z územia košických lesov pod názvom Zaujímavosti z košických lesov. Bolo to zaujímavé a užitočné spestrenie knižného trhu aj pre potreby škôl, návštevníkov mesta a všetkých tých, ktorí navštevujú okolie Košíc. 
	Začiatkom júla Košice navštívili poslanci z Krakova. V marci bola vykonaná aj oficiálna návšteva na úrovni primátora do mesta Krakov so snahou nadviazať na tradičnú a historickú spoluprácu s týmto významným poľským mestom. Poslanci mesta Krakova pobudli v Košiciach niekoľko dní. Ťažiskom záujmu bolo financovanie škôl, školských zariadení, kompetencie riaditeľov škôl. Zaujímali ich mimoškolské zariadenia, ako sú Centrá voľného času, prípadne Základné umelecké školy. Mali možnosť stretnúť sa priamo s učiteľmi a riaditeľmi. V tejto chvíli poďakoval predsedovi komisii školstva, ktorý napriek tomu, že už začalo dovolenkové obdobie, našiel si čas a venoval sa tomuto stretnutiu. Myslí si, že to bolo vzájomne užitočné a návšteva odchádzala s dobrými poznatkami, aj s dobrým hodnotením mesta, ktoré má svoju atmosféru a poskytli dobrý predpoklad aj na odbornú spoluprácu k odborným témam medzi poslancami a mestami. 
	Začiatkom júla mali tiež možnosť privítať v Košiciach návštevu ministra Českej republiky, ktorý v rámci svojej pracovnej návštevy Východného Slovenska zavítal v doprovode podpredsedu vlády Dušana Čaploviča aj do Košíc. Prijatie bolo v historických priestoroch  radnice. Pán minister sa veľmi živo zaujímal o históriu a kultúru Košíc. Vymenili si niekoľko informácii aj o kultúrnych projektoch, ktoré realizujú. Podelil sa aj so svojimi skúsenosťami z mesta Telč, kde bol dlhoročným primátorom a prisľúbil aj pomoc pri organizovaní niektorých kultúrnych podujatí. 
	V júli absolvoval kontroly čistoty v meste. Zaujímali ho hlavne rozhodujúce a navštevované lokality, ako je Anička, Ťahanovce, centrálna časť mesta. Boli zistené aj isté nedostatky, ale vcelku bolo možné povedať, že pripravenosť na dovolenkovú sezónu je lepšia. Mnohé veci sa už zlepšili a konštatoval, že sa už neopakujú, aj keď nie je možné vysloviť všeobecnú spokojnosť so stavom. 
	V polovici júla odovzdávali za mesto projekt, na ktorom sa dlhodobo pracuje. Je to projekt Hlavného európskeho mesta kultúry 2013. Košice sú v kategórii štyroch miest, ktoré sa v II. kole uchádzajú o túto možnosť. Tlačená podoba projektu bola odovzdaná aj zástupcom významných inštitúcii, s ktorými Košice spolupracujú a predstaviteľom spoločností, ktoré na území mesta pôsobia. 
	V polovici augusta, konkrétne 17. augusta, Košice navštívila oficiálna delegácia vedená predsedom hodnotiacej komisie p. Bobom Scotom, kde zahraničná aj slovenská časť si prezrela priamo terén a objekty, ktoré sú priamo zaradené do projektu. Navštívili výmenníkové stanice, kde sa stretli so zástupcami záujmových organizácií, ktoré majú na starosti oživenie tohto priestoru. Delegácia mala možnosť stretnúť sa na neformálnej diskusii so zástupcami nezávislej kultúrnej scény aj oficiálnych inštitúcií. Komisia bola v priestoroch kasární, budúceho inkubátora nezávislého kultúrneho centra. Záver návštevy prebiehal na radnici. Prítomní boli členovia rady projektu aj za účastí primátora mesta. Mnohé otázky sa vysvetlili v neformálnej diskusii. Myslí si, že priebeh návštevy a príprava mesta bola vydarená. Jej záver bol odprezentovaný aj v médiách. Keď už je pri tejto téme, tak minulý týždeň v sobotu otvárali jedno z podporných podujatí tohto projektu bane Bankov a to projekt pod názvom „Zóna 13“, o ktorý oproti očakávaniam bol mimoriadny záujem mladej generácie a o takéto netradičné, nové, kultúrne a umelecké projekty. Na budúci týždeň 7.9. sa uskutoční na Hlavnej ulici jedno z podporných podujatí galakoncert Interfest 2008, ktorý by v predvečer prezentácie mesta mal uzavrieť podporné podujatia do času, kým komisia rozhodne o tejto súťaži. 8.9.2008 bude mesto prezentovať svoj projekt pred hodnotiacou komisiou 	v Bratislave na ministerstve kultúry.
	V priebehu letných mesiacov absolvoval niekoľko rokovaní so zástupcami spoločnosti Letisko Košice, kde hovorili o niektorých aktuálnych otázkach a podpore mesta riešiť aj problémy, ktorý vznikajú s rastúcim počtom cestujúcich  a vzrastajúcej intenzite leteckej dopravy v Košiciach, o možnosti zavedenia nových liniek do ďalších európskych miest.
	Absolvoval rokovanie aj so zástupcami spoločnosti Lufthansa, ktorí mapujú situáciu a pripravujú sa na to, aby mohli v najbližšom období otvoriť priame letecké spojenie aj s niektorými nemeckými mestami.
	V júli prebiehal v Košiciach II. ročník Shakespearovských slávností. Celkový priebeh bol trochu poznačený aj počasím a dve predstavenia sa ani neodohrali. Napriek tomu si myslí, že celá akcia zaujímavým spôsobom oživila letnú kultúrnu scénu a život v Košiciach. 
	V závere júla sa zúčastnil rokovania Rady starostov mesta Košice, ktorá súvisela s aktuálnou novelou zákona o meste, kde rozdiskutovali a pripravujú sa na úpravu spolupráce mesta a mestských častí pri riešení projektov a predkladaní žiadostí o pridelenie prostriedkov z podporných fondov.
	Záver júla bol poznačený aj udalosťami s krízovým charakterom. Bol zaznamenaný rast hladiny potokov i rieky Hornád. Bolo treba zvolať povodňovú komisiu a vyhlásiť aj príslušný stupeň povodňovej aktivity. Podľa vývoja situácie skončili na treťom stupni, ktorý trval tri dni. Lokality, ktoré vykazovali aj známky poškodenia boli: Čermeľský potok a jeho zaústenie do rieky Hornád, lokalita v Krásnej, kde Hornád spôsoboval záplavy objektov rodinných domov a záhrad a lokalita Ťahanovce, hlavne časť pred mostom. Z celej tejto situácie, ktorá sa v posledných rokoch pravidelne opakuje vznikne niekoľko úloh. Mesto bude musieť rokovať s príslušnými správcami vodných tokov, so správou povodí, lebo sa ukazuje, že niekedy táto komunikácia nie je taká, ako by si predstavovali. Mesto je zodpovedné za to, aby včas prijalo opatrenia a ak sa vie o rizikových miestach, tak ich treba analyzovať a v čase, keď sa to dá aj zjednať nápravu.
	Na 30.7.2008 zvolal mimoriadne rokovanie mestského zastupiteľstva a po ňom nastúpil na 2-týždňovú dovolenku. Nakoľko nebol prítomný v Košiciach, nemohol ani vstupovať do života mesta. 
	Po návrate sa zúčastnil osláv 40. výročia  udelenia mestských výsad mestu Szároszpatak, s ktorým sú Košice historicky prepojené cez historické osobnosti sv. Alžbetu a Rákoczyho. 
	21.8. sa spolu s niektorými poslancami stretli na Hlavnej ulici pri pamätnej tabuli, ktorá je venovaná obetiam udalostí 21. augusta 1968. Pri tejto príležitosti bola vyhlásená aj verejná súťaž na pamätník obetiam augusta 68 a novembra 89. 
	Včera bol otvorený 9. ročník Festivalu Feman 2008 a 5. ročník Festivalu národnostných menšín.
	Toto je krátky prehľad, čo napĺňalo činnosť týchto dvoch mesiacov plus administratíva a bežné pracovné rokovania, ktoré netreba podrobnejšie rozoberať.
	Nakoľko sa nikto do rozpravy neprihlásil, dal slovo návrhovej komisii.

p. Jeník, poslanec MZ – Prečítal návrh na uznesenie.
	Mestské zastupiteľstvo v Košiciach podľa § 6 ods. 2 písm. y) Štatútu mesta 	Košice berie na vedomie informáciu primátora mesta o svojej činnosti od XVI. 	rokovania MZ.

Hlasovanie č. 15: za 32, proti 1, zdržal sa -, nehlasovali 8.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

3. Správa hlavného kontrolóra mesta Košice

p. Hojer, hlavný kontrolór mesta Košice -  V tomto bode je predložená informácie o 
	následne vykonanej kontrole k správe ÚHK z roku 2002 o prideľovaní obecných bytov, ktorá bola zaradená do plánu kontrol na podnet poslanca p. Halenára. V tejto správe nie je uvedené, koľko z týchto bytov bolo následne do 1 roka predaných tretím osobám, pretože na toto ho zákon nezmocňuje. Ide tu o zásah do súkromia osôb, ktoré tieto byty odkúpili. Poprosil, aby z návrhu na uznesenie bolo vypustený text bodu 2 a) a následne predaných do 1 roka tretím osobám. 

V rozprave vystúpili:

p. Cengel, poslanec MZ – Konštatoval, že správy hlavného kontrolóra sú čím ďalej 
tým tenšie a tenšie. Materiály, ktoré dostávajú na posledné zastupiteľstvá, nechce uraziť, ale sú na úrovni dedinských kontrolórov, ktorí robia v maličkých obciach na tretinový úväzok. Aby celý útvar vyprodukoval takéto množstvo – a nejedná sa len o dnešný materiál, ale ide aj o predchádzajúce materiály – aby vyprodukoval také malé množstvo kontrol, to proste nejde. A pritom mu poslanci uložili veci, ktoré má kontrolovať a nekontroluje.  Nejde mu o to, aby sa robil hon na čarodejnice, ide o to, že Útvar hlavného kontrolóra nerobí veci tak, ako mu to ukladajú uznesenia. Tu sa s prepáčením počítajú rožky v materských škôlkach a pritom sa tvária, že neexistujú problémové veci z minulosti, napr. taká vec, ako je odpredaj pozemkov bez schválenia v zastupiteľstve pod firmou Merkury, kde porušenie konštatoval aj NKÚ, kde dokonca mesto na týchto pozemkoch povolilo ďalšiu výstavbu, hoci tam mali zasiahnuť ináč. Niekedy má dojem, akoby tu niekto skôr obhajoval lobistické záujmy a nie záujmy mesta a tam, kde je potrebné zasiahnuť, sa nezasahuje. Účelovo sa tu klame, zahmlieva. 
K predaju bytov. Nie je presvedčený, že nejaký úradník, ktorý zomrel, bol jediný ten, kto bol zodpovedný za odkupovanie a prideľovanie bytov. 
Druhá vec. Sám kontrolór hovorí, že nemôže urobiť kontrolu predaných bytov do jedného roka tretím osobám. No keby to povedal skôr, tak by mu odporučil, aby si pozrel verejne prístupný katastrálny portál a zistil by, že sú to veci, ktoré sú verejne prístupné. Išlo len o to, aby povedal, o aké percento ide. Nemusí to byť ani konkrétne. Išlo o to, aby to urobil aspoň percentuálne. Nevie, kto v minulosti podal tento návrh, ale myslí si, že to urobiť mohol. 

p. Halenár, poslanec MZ – Predložil návrh na uznesenie v znení: Mestské zastupiteľstvo v Košiciach podľa § 6 ods. 2 písm. a) Štatútu mesta Košice 
	1. Súhlasí so správou o činnosti hlavného kontrolóra mesta Košice od XVI. rokovania.
	2. Nesúhlasí so závermi kontroly z podkladov z pridelenia 107 obecných bytov z majetku mesta uvedených v správe ÚHK z roku 2002.
	a) Žiada hlavného kontrolóra o doplnenie kontroly slovom „áno“, alebo „nie“ ku každému z bytov, ktoré boli, alebo neboli predané tretím osobám do jedného roka po získaní bytu od mesta.
	b) Žiada riaditeľa Magistrátu mesta Košice o vyčíslenie škody, ktorá vznikla mestu neoprávneným pridelením obecných bytov a ich následným predajom tretím osobám vzhľadom na trhové hodnoty bytov platné v dobe ich neoprávneného získania.
	c) Žiada riaditeľa Magistrátu mesta Košice preveriť možnosti ďalšieho právneho pokračovania s cieľom vyvodiť zodpovednosť voči konkrétnym pracovníkom za škodu vzniknutú mestu. Termín: do 30.9.2008, zodpovedný: v texte.
	Svoj návrh by rád podporil týmto: Podobne, ako poslanec p. Cengel, aj on si myslí, že nie je v rozpore so zákonom o osobných údajoch, aby k predaju bytov bolo napísané, že tento byt už nevlastní ten človek, ktorému bol odpredaný. Myslí, že tam je to celkom logické, preto aj navrhol v návrhu na uznesenie. 
	Čo sa týka záveru vyšetrovateľov: Tu nemôžu dosť dobre a kvalifikovane ohodnotiť, čo našiel, alebo nenašiel vyšetrovateľ, ale tak isto ako poslanec p. Cengel si myslí, že organizačná štruktúra a zodpovednosť na magistráte neboli vtedy urobené tak, aby za všetko zodpovedal jeden jediný človek. Zároveň ako keby sa podsúvala informácia, že polícia už má jasno v prípade a že vlastne ten človek, ktorého meno nie je uvedené, je v podstate zodpovedný za všetko. Zdá sa mu to príliš laxné k tomu, aké škoda, koľko miliónov korún, mestu vznikla.
	Poprosil pána kontrolóra, on je, na rozdiel od poslanca p. Cengela, celkom spokojný s kvalitou jeho práce, aby na budúce nekomentoval prijaté uznesenia poslancov, že či sú v rozpore, alebo nie sú v rozpore so zákonom okamžite, ale aby prinajmenšom komunikoval s legislatívnym oddelením.

p. Jutka, poslanec MZ – Poukázal na to, že správa, ktorú predložil hlavný kontrolór sa 
	týka nájmu bytov a ich následného odpredaja za roky 1999 až 2002. Druhá vec je, že sú to dosť závažné skutočnosti, lebo zo 107 bytových jednotiek ani jedna nebola pridelená v súlade s vnútornými pravidlami. Je tiež nutné konštatovať a tiež sa stotožňuje so stanoviskom hlavného kontrolóra, že zverejňovať údaje o tom, kto následne odkúpil byt, veď tretia osoba nemá priamo súvis s nájmom bytu a dostáva sa k tomu ako osoba nezainteresovaná, preto tiež si myslí, že kontrolór mesta by prekročil svoje kompetencie. 
	Iné je to, čo navrhol teraz poslanec p. Halenár, že stavia teraz kontrolóra do pozície orgánov činných v trestnom konaní. Kontrolór tu na to nie je. Očakával však, že hlavný kontrolór navrhne opatrenia, ako predísť takýmto nedostatkom. Je následne vecou štatutára, či tieto opatrenia príjme, alebo ich poopraví, resp. akým spôsobom sa k tomu postaví. Toto mu v správe chýba, lebo každá kontrola by mala mať nejaký výstup.
	Vyčísliť škody je podľa neho v súčasnosti nie celkom relevantný údaj, lebo ceny bytov sa môžu vyčísliť iba k aktuálnemu dátumu, nedá sa to porovnávať so súčasnými cenami. No bol by veľmi rád, keby sa prijali opatrenia. Záver kontroly by mal byť minimálne taký, aby o týchto veciach nerozhodoval iba jeden človek, aby sa vyhlo tomu, čo je konštatované v správe, že o prideľovaní bytov rozhodoval jeden človek, v podstate za to celé zodpovedal a pridelil ich v rozpore s vnútornými pravidlami, resp. s nejakým vnútorným poriadkom. 

p. Halenár, poslanec MZ – Faktická poznámka.  Reagoval na vystúpenie p. Jutku, 
	nakoľko spochybnil ním navrhnuté dva body. Zopakoval, že v návrhu nie je napísané, že chce vedieť meno človeka, alebo kde býva. Je tam úloha uviesť áno, alebo nie, či bol ten byt predaný tretej osobe v priebehu jedného roka.
	Čo sa týka trhovej hodnoty - škody mesta. Ak škodu nebude niekto vedieť vyčísliť, tak ju nevyčísli. Uvedie, že nie je schopný vyčísliť škodu. Nevidí dôvod, prečo to spochybňovať nejakými výpočtami cien bytov dnes. Jedná sa o to, aby sa dospelo k nejakému číslu, ak sa to bude dať. Zatiaľ tá výška škody spôsobenej mestu nepadla.

p. Jutka, poslanec MZ – Faktická poznámka. V podstate mu nejde o výmenu názorov, ale ten údaj vyčíslenej škody nemôže byť relevantný 

p. Gamcová, poslankyňa MZ – Požiadala p. Halenára, ak je možné, aby rozšíril svoje uznesenie na kontrolu bytov, ktoré boli pridelené až do súčasnosti.
	Požiadala hlavného kontrolóra, aby na budúci rok zaradil do plánu svojej činnosti aj kontrolu nájomných zmlúv v sociálnych a malometrážnych bytoch, ktoré sú v správe Bytového podniku mesta Košice, nakoľko na sociálnu komisiu neustále dostávajú sťažnosti týkajúce sa zmlúv, ktoré nie sú platné a ďalších náležitostí, ktoré znemožňujú bývanie tým, ktorí majú tieto zmluvy platné.
	Spýtala sa na stav rekonštrukcie strechy, resp. na stav trestného oznámenia a vyšetrovania v prípade Postupimskej, či sú už k tomu nejaké konkrétnejšie informácie, lebo z tejto správy sa toho veľa nedozvedela. 
	Zaujímajú ju podrobnosti z rokovania s konateľkou Lienočky, ako aj sťažnosť, ktorá sa týka protiprávnej štátnej pomoci pre MFK.

p. Halenár, poslanec MZ – Faktická poznámka. Bol vyzvaný, aby doplnil uznesenie. 
	Obáva sa, že to nie je dosť možné ani z formálneho hľadiska, ani z logického. Ide totiž o to, že táto kontrola sa venuje neoprávnene prideleným bytom. Takto to konštatoval aj vyšetrovateľ, že sa jedná o neoprávnené nadobudnutie bytu.  Rád sa stretne s p. Gamcovou  a môžu to spolu prebrať, no momentálne to necháva v tejto rovine. 

p. Bereš, poslanec MZ – Faktická poznámka. Bol vyzvaný p. Halenárom, aby upresnil  informáciu. V rokovacom poriadku v § 41 Faktické poznámky sa uvádza, že na faktické poznámky majú poslanci právo, ak vystupujú na vystúpenie posledného rečníka. Nehovorí sa, či ten posledný rečník vystúpil vo faktickej poznámke, alebo v riadnom diskusnom príspevku. Ak p. Jutka vystúpil s faktickou poznámkou na posledného rečníka, ktorým bol p. Halenár, tak to bolo správne. Ak niekto vystupuje s faktickou poznámkou, tak vždy na posledného rečníka, nie tri, štyri vystúpenia naspäť.

p. Knapík, primátor mesta Košice – Nevie, či sa to vždy prakticky dá, ak sa viacerí 
	prihlásia s faktickými poznámkami na toho istého predrečníka, lebo takto nastáva situácia, že reaguje na toho, kto bol pred ním štvrtý.

p. Dittrich, poslanec MZ – Je v tomto mestskom zastupiteľstve posledným členom komisie, ktorú mestské zastupiteľstvo pred časom, ešte za primátorovania 
p. Schustera ustanovilo na prešetrenie práve tejto kauzy prideľovania bytov. Podobne došlo aj k výmene zamestnancov na bytovom referáte na Magistráte mesta a tak isto je tam iba jedna pracovníčka z tohto obdobia. Má taký pocit, že by bolo treba vedieť, ako sa ona vyjadrovala k celej kauze. 
	Osobne s tým stanoviskom, ktoré bolo poslancom predložené, že kauza sa uzatvára tým, že pani Gabika Harčárová zomrela, s tým nesúhlasí. Je treba došetriť tieto veci a stotožňuje sa so stanoviskami, ktoré tu už odzneli. Požiadal hlavného kontrolóra, aby do toho vstúpil znovu.
	On sa k tejto téme vracal opakovanie niekoľkokrát ešte v predchádzajúcom funkčnom období a dožadoval sa výsledku tejto kontroly. Musí povedať, že komisia odviedla prácu, pripravila materiál na podanie, odovzdala ho vtedajšiemu primátorovi p. Schusterovi a čakala, že sa niečo udeje. Bohužiaľ, neudialo sa nič. Je to svojim spôsobom zbytočne vynaložená energia, čas a následkom je určitá frustrácia, lebo človek si uvedomuje svoju zbytočnosť. Niekto sa rozhodne, poslanec nemá do toho možnosť vstúpiť, zmeniť jeho rozhodnutie, ani sa dožadovať nápravy. Síce dožadovať sa môže, ale náprava sa neudeje. Nie je to dobrý systém. 
	Prosba, alebo žiadosť na pána hlavného kontrolóra, aby do toho znovu vstúpil, porozprával s prokuratúrou a prípadne dal mestskému zastupiteľstvu informáciu o tom, ako sa posledná zamestnankyňa z toho obdobia v súčasnosti vyjadrila k danej problematike. Nemôže sa zhodnúť s tým, že jediným vinníkom, alebo jedinou zodpovednou osobou bola zomrelá p. Harčárová. 

p. Knapík, primátor mesta Košice – Uzavrel rozpravu a požiadal hlavného kontrolóra, 
	aby odpovedal na vznesené otázky.

p. Hojer, hlavný kontrolór mesta Košice – Najprv reagoval na pripomienky poslanca
	p. Cengela. Tenšia správa je predložená z dôvodu dovolenkového obdobia. Momentálne prebieha kontrola v Tepelnom hospodárstve a kontrola využitia finančných prostriedkov v oblasti školstva. Nie je možné na každé zastupiteľstvo  predložiť hrubú správu, lebo to závisí od rozsahu a obsahu kontroly. Čo z kontroly vyplynie, to predkladá mestskému zastupiteľstvu.
	Bolo tu x všeobecných pripomienok, na ktoré reagovať nemôže, pretože nevie, čoho sa týkajú, ale ubezpečil poslanca p. Cengela, že on trestné oznámenie v prípade Maskaľ nepodával a poprosil ho, aby prestal na neho útočiť v súvislosti s týmto prípadom, pretože sa tak stalo aj v televízii aj v tlači, aj teraz na mestskom zastupiteľstve. Pokiaľ to bude pokračovať, tak zváži právne kroky.
	Citácia „účelovo sa tu klame“ a podobné citácie by si vyprosil. 
	Kontrolu predaja bytov do jedného roka od ich odkúpenia nájomcami môže robiť ako súkromná osoba, môže si listovať v katastri nehnuteľností, ale nemôže to robiť ako úradná osoba, pretože ho na to nič nezmocňuje, aby skúmal, kto a ako naložil so svojim majetkom. 
	Čo sa týka predaja pozemkov pod Merkury Market, poslanec p. Cengel nie je informovaný o stave. Pokiaľ by mal záujem, tak poprosil JUDr. Medvecovú, aby informovala o tom, čo mesto v tomto prípade podniklo. 
	To, či jeden úradník mohol, alebo nemohol zapríčiniť tento stav v prideľovaní bytov, to neskonštatoval on, to je konštatácia orgánu, ktorý je na to kompetentný. V správe je citácia celého uznesenia vyšetrovateľa, ktoré mestu Košice nebolo oficiálne doručené. Vyžiadali si ho osobne až teraz v súvislosti s touto kontrolou. Predmetné unesenie je z augusta 2007. Nevie, či je ešte možné v tomto niečo urobiť, ale bude rokovať s prokurátorom, aj s vyšetrovateľom, ktorý má tento prípad na starosti. 
	Týmto zodpovedal aj na pripomienky p. Halenára. Poslanec p. Jutka sa pýtal na opatrenia na zamedzenie stavu, aby nedochádzalo k takýmto situáciám pri prideľovaní bytov, tak pripomenul, že existuje bytová komisia, ktorá prejednáva každý jeden prípad a je tam viac stupňov kontroly. Domnieva sa, že momentálna situácia je dostačujúca, pretože v tejto komisii sú aj poslanci, takže o každom prípade prideleného bytu sú informovaní. 
	K otázkam poslankyne p. Gamcovej – Základná škola Postupimská 37 – vyšetrovateľ PZ na dvoch stranách  A4 si vyžiadal doplnenie materiálu. Bolo tam asi 50 bodov, na ktoré mal magistrát zodpovedať. ÚHA spracoval stanovisko v spolupráci s oddelením školstva a právnym oddelením a bolo to vyšetrovateľovi aj s právnym oddelením zaslané. Viac k tomu zatiaľ nevie povedať.
	Rokovanie s Lienočkou – ide o výpoveď z priestorov na Pereši. Vysvetlili, aký je stav. Riaditeľka dostala aj písomnú odpoveď, že mesto má právo rozhodnúť o svojom majetku a pokiaľ mesto potrebuje vlastné priestory pre plnenie úloh samosprávy, tak môže dať nájomcovi výpoveď. 
	Pozemky pod multifunkčný areál MFK Košice – dostal stanovisko ministerstva financií, ktoré odporúča, aby sa obrátil na európsku komisiu na generálne riaditeľstvo pre hospodársku súťaž, aby si overil stanovisko ministerstva, ktoré je v podstate napísané v tom zmysle, že došlo k porušeniu zákona o hospodárskej súťaži, ale odporúča, aby to definitívne potvrdila európska komisia, ktorá je na to kompetentná. Táto sťažnosť bola spracovaná a bola odoslaná do Bruselu. 

p. Knapík, primátor mesta Košice -  Otázky boli zodpovedané a ak nie sú ďalšie doplňujúce, odovzdal slovo návrhovej komisii.

p. Hlinka, poslanec MZ – Návrhová komisia dostala pozmeňujúci návrh od poslanca p. Halenára., ktorý znie:
	Mestské zastupiteľstvo v Košiciach podľa § 6 ods. 2 písm. a) Štatútu mesta Košice 
	1. Súhlasí so správou o činnosti hlavného kontrolóra mesta Košice od XVI. rokovania.
	2. Nesúhlasí so závermi kontroly z podkladov z pridelenia 107 obecných bytov z majetku mesta uvedených v správe ÚHK z roku 2002.
	a) Žiada hlavného kontrolóra o doplnenie kontroly slovom „áno“, alebo „nie“ ku každému z bytov, ktoré boli, alebo neboli predané tretím osobám do jedného roka po získaní bytu od mesta.
	b) Žiada riaditeľa Magistrátu mesta Košice o vyčíslenie škody, ktorá vznikla mestu neoprávneným pridelením obecných bytov a ich následným predajom tretím osobám vzhľadom na trhové hodnoty bytov platné v dobe ich neoprávneného získania.
	c) Žiada riaditeľa Magistrátu mesta Košice preveriť možnosti ďalšieho právneho pokračovania s cieľom vyvodiť zodpovednosť voči konkrétnym pracovníkom za škodu vzniknutú mestu. Termín: do 30.9.2008, zodpovedný: v texte.

Hlasovanie č. 16: za 14, proti -, zdržali sa 24, nehlasovali 3.

p. Knapík, primátor mesta Košice -  Konštatoval, že návrh na uznesenie neprešiel.

p. Hlinka, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach  podľa § 6 ods. 2 písm. aa) Štatútu mesta Košice berie na vedomie
	1.  Správu o činnosti hlavného kontrolóra mesta Košice od XIV. rokovania MZ.
	2.  Kontrolu z podkladov súvisiacich s pridelením 107 obecných bytov  
  	     z majetku mesta uvedených v správe ÚHK z roku 2002 predložiť MZ:
a)	koľko z bytov bolo po pridelení odkúpených
b)	závery vyšetrovania orgánov činných v trestnom konaní.

Hlasovanie č. 17: za 24, proti 5, zdržali sa 8, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

4. Správa náčelníka Mestskej polície Košice

p. Knapík, primátor mesta Košice – Správa o činnosti mestskej polície je od XVI.
	rokovania mestského zastupiteľstva, ktoré bolo 26.6.2008 do týchto dní. Vyzval náčelníka mestskej polície, aby uviedol správu. 

p. Dvorožnák, náčelník mestskej polície -  K správe o činnosti mestskej polície, doplnil informáciu, ktorá je na strane 4, kde je uvedené, že bude rozšírený kamerový systém. Informoval, že dve kamery sú už nainštalované. Jedna kamera je na rohu ulíc Hlavná a Pribinova, kde monitoruje spodnú a vrchnú časť ulice Hlavnej, Slovan a uvedené okolie. Ďalšia kamera je na Mlynskej ulici na rohu budovy Volksbank, odkiaľ monitoruje Mlynskú ulicu a priestor okolo mestského parku.
	Cyklohliadky boli spustené na stanici Stred a využívajú sa už priamo vo výkone služby.
	Doplnil informáciu, ktorá úplne presne neodznela v médiách o údajnom strážení bytového domu pána primátora. 28.7.2008 bola manželka pána primátora okradnutá. Boli jej v jednom obchodnom dome ukradnuté doklady, kľúče od bytu, mobilný telefón, finančná hotovosť a iné ďalšie veci. Po krátkom čase sa na sekretariát primátora dostavila  Eva S. a z ukradnutých vecí doniesla iba doklady, ktoré našla pohodené. Dožadovala sa tiež finančnej odmeny. Manželka primátora a dotyčná osoba, ktorá doklady našla odišli oznámiť túto skutočnosť na Obvodné oddelenie PZ na Sídlisku KVP. Tam sa spísala zápisnica. Tam aj za prítomnosti osoby, ktorá doklady našla odznelo, že manželia Knapíkovci odchádzajú v krátkom čase na dovolenku. Ubehla určitá doba a konkrétne 8.8.2008 v piatok o 17.45 prijal službu konajúci príslušník operačného strediska mestskej polície telefonický oznam občianky, ktorá sa predstavila, že je suseda pána primátora a poskytla informáciu, že už opakovane v mieste bydliska pána primátora sa pohybujú  dvaja muži, jedna žena, ktorí sú podozriví už tým, že sú stroho oblečení a opakovane sa vypytujú, kedy sa manželia Knapíkovci vrátia z dovolenky. Monitorovali okolie a dokonca skúšali vchodové dvere na obytnom dome, kde pán primátor býva, či sú otvorené a preverovali možnosti vstupu do tohto domu. Túto informáciu mu poskytol operačný pracovník a on na základe zhodnotenia situácie, ktorú dostal a po zvážení všetkých okolností, lebo vedel, že pán primátor je na dovolenke,  nariadil v rámci bežného  výkonu služby monitorovať miesto bydliska pána primátora. Hliadky, ktoré v tom čase prechádzali okolo mali len takú povinnosť, že zastavili v danej lokalite, vystúpili z motorového vozidla a prezreli okolie. Celá záležitosť trvala asi 5 minút a potom pokračovali v ďalšom plnení úloh. Toto robili dva dni a v pondelok, keď sa dozvedeli, že obyvatelia tohto obytného domu vymenili zámok aj na vchodových dverách, vtedy monitorovanie prestalo. Iba úplne zriedka, keď hliadka prechádzala okolo, tak sa na ten priestor pozrela. 
	Len pre informáciu poslancov, 12 hodinová služba mestskej polície má od 5 do 7 kontrolných bodov. V rámci celého obvodu sú určované kontrolné body, kde najviac dochádza k trestnej činnosti, rušeniu verejného poriadku a konkrétne v mieste bydliska pána primátora, naproti v pohostinstve, je plánovaný kontrolný bod. Takže nebolo to ani účelové, ani priamo na to zamerané, akurát že vedeli, že v tom čase došlo k už opísaným udalostiam, preto hliadka monitorovala toto územie v rámci bežnej služby. Nebolo to stráženie bytu, ako to niektoré média uviedli, ale bola to činnosť v rámci bežného výkonu služby. Je to v súlade so zákonom o mestskej polícii a s internou úpravou.

p. Knapík, primátor mesta Košice – Poďakoval za uvedenie správy a vysvetlenie okolností, ktoré vyvolali záujem médií v súvislosti s jeho pobytom mimo Košíc. 

V rozprave vystúpili:

p. Halenár, poslanec MZ – Na margo toho, čo tu bolo povedané, ho najviac pobavilo
	to, že mestská polícia tvrdila, že takúto vec urobia aj pre ďalších občanov mesta a to bol práve ten problém, ktorý tu náčelník mestskej polície nespomenul. To zrejme vyvolalo úsmevy. Ináč, naozaj si myslí, že primátor mesta je dostatočne významná osoba v meste, aby v prípade takýchto indícii sa čosi mohlo udiať. On s tým nemá najmenší problém, ale mestská polícia sa zosmiešnila práve tvrdením, že to urobí pre každého občana mesta. Novinár následne zatelefonoval a šikovne sa spýtal, že či sa prídu pozrieť na jeho byt a mestský policajt ho vysmial. Toľko k tomu, čo bolo povedané a u neho p. Dvorožňák  sa diskvalifikoval nielen tým, že je komunista.
	Teraz k predloženej správe. Na strane 4 sa uvádza, že je venovaná zvýšená pozornosť hygienickým predpisom. Je možné dostať vysvetlenie, čo je to zvýšená pozornosť hygienickým predpisom? Tie slohové cvičenia, ktoré predkladá náčelník mestskej polície sú v rozpore so skúsenosťami občanov a s ich vnímaním práce mestskej polície. Niekoľkokrát posielal žiadosti o riešenie na hluk z pohostinstiev a hluk spôsobujúci mládežou. Ľudia nevedia spať, ruší ich opilecké hulákanie a často aj oplzlé hlasné výkriky v blízkosti bytov. Toto sa deje roky. Dlhé roky. Nie týždeň, ani mesiac. Mestská polícia nevie problém riešiť. Na druhej strane okolo 19.00 mestská polícia skrytá pod stromami pokutuje plačúcu pani okolo 60 rokov, ktorá prešla na červenú cez prechod na Továrenskej ulici pri Tescu.  Mestská polícia pri pochôdzkach na KVP nestíha pri kontrole špeciálnych bodov, ktoré tam majú, ako tu všetci počuli, kontrolovať požívanie alkoholu mladistvými. Stalo sa, že mamka jedného školáka základnej školy našla jeho spolužiakov popíjať po vyučovaní okolo obeda v krčme na KVP. Mestská polícia často na konkrétne upozornenia nereaguje, alebo reaguje drzými listami. Má ich niekoľko a zverení ich. Toto sú ukážky nielen vedenia mestskej polície riešiť reálne problémy občanov. To je najmä ukážka, že mestská polícia nemá autoritu. Ľudia sa jej neobávajú. Upozorňuje na to, lebo mestská polícia míňa príliš veľa peňazí vzhľadom na efektivitu výsledkov ich činnosti.

p. Betuš, poslanec MZ – Veľmi rád poinformoval prítomných o významnej udalosti 
v živote občanov MČ Košice –Ťahanovce sídlisko, kde im predstavitelia PZ SR oznámili, že bolo zriadené obvodné oddelenie Policajného zboru s počtom 41 policajtov a pri tejto príležitosti požiadal pána náčelníka, aby spoločne zvolali jedno pracovné rokovanie a poinformovali sa o tých najdôležitejších úlohách, ktoré by mali smerovať voči neustálemu vandalizmu a ničeniu verejnoprospešných zariadení. Očakávajú, že kriminalita v ich mestskej časti sa bude znižovať.

p. Knapík, primátor mesta Košice – Je to dobrá informácia a dobrý predpoklad.

p. Balún, poslanec MZ – Faktická poznámka. Reagoval na kolegu Halenára. K otázke 
stráženia. Niekto je strážený osobne a niekto cez telefón, otázkou je, že kto to robí. Niektorí majú to výhodné postavenie, že sú strážení tak, alebo onak. To len pre informáciu, že sú viacerí strážení. 

p. Krištof, poslanec MZ – V súvislosti so správou náčelníka mestskej polície vyjadril 
	ako starosta mestskej časti Barca poďakovanie za promptné riešenie, zabezpečenie  rôznych úloh vo dne i v nočných hodinách v súčinnosti so štátnou políciou. Osobitne poďakoval za perfektné zvládnutie situácie pri celonárodnej výstave psov s medzinárodnou účasťou, kedy sa v Barci zišlo niekoľko tisíc ľudí a 1186 psov. Barca bola zahltená vozidlami, ale polícia dopravu usmerňovala a nedošlo k žiadnym vykrádačkám. 

p. Gamcová, poslankyňa MZ – K predloženej správe mala dve pripomienky. Zaujala
ju tabuľka o priemernej hrubej mzde príslušníkov mestskej polície, kde je zvýraznená jedna z najnižších čiastok. Poprosila náčelníka mestskej polície, aby ju na budúce doplnil, lebo si myslí, že táto tabuľka má nulovú výpovednú hodnotu, pretože treba vedieť aj aké sú kompetencie, aké sú úlohy, ktoré jednotliví pracovníci v iných mestách plnia, aby poslanci vedeli porovnať, či táto hrubá mzda je skutočne nízka, alebo sa to len zdá a že dôvod stabilizácie kolektívu spočíva práve v tom. Osobne si to nemyslí. Myslí si, že spočíva aj v lepšej organizácii a riadení mestskej polície. K tomu mala v podstate dve pripomienky a to, čo už spomenul p. Halenár. Nie jej, ale veľmi blízkym  mladým ľuďom sa stalo presne to, že na červenú ich chceli pokutovať príslušníci mestskej polície a to asi takým spôsobom: „prešli ste cez červenú, takže pokuta je 200,- Sk, no ale stačí, keď dáte 100,-“. Vie vôbec pán náčelník o takýchto záležitostiach, ktoré sa tu dejú, samozrejme bez dokladu? 
	Druhá vec – poprosila ho, aby preveril, 11. alebo 12. júla prišlo na Bauerovu o 23.30 hod. auto, ktoré slúži na odťah motorových vozidiel a doviezlo osobné motorové vozidlo niekomu na Bauerovej ulici, pekne sa zvítali, vyložili to auto a odišli. Požiadala ho o písomnú informáciu, že čo to auto mestskej polície v uvedenom čase na Bauerovej ulici robilo.

p. Mutafov, poslanec MZ – Dal to do trochu úsmevnej polohy. Keď tam bolo 1100 
	psov, ako sa mohlo kradnúť, keď každý z nich je v zásade strážny?

p. Knapík, primátor mesta Košice -  Iste tam boli aj nejaké okrasné rady. 

p. Halenár, poslanec MZ – Zhodou  okolnosti býva na Bauerovej ulici a on si to 
vysvetľuje tak, že mestská polícia chce maximálne efektívne využívať vozidlá, ktoré sú je na odťahovú službu poskytnuté, aby jedna cesta nebola naprázdno, tak vlastne na tej spiatočnej ceste donesie jedno auto. Asi tak. 
Čo sa týka mzdového ohodnotenia, rád by vzniesol otázku, veď sa bude riešiť aj návrh na zmenu rozpočtu mesta na rok 2008, nakoľko na priemerné mzdy policajtov vplývajú odmeny pre vrcholových riadiacich pracovníkov mestskej polície. Chcel by počuť sumu, napríklad koľko dostali na odmenách náčelník a zástupca náčelníka mestskej polície za rok 2007.

p. Jenčová, poslankyňa MZ – Napriek tomu, že tu odzneli rôzne negatívne skúsenosti
	s mestskou políciou, ona aj svojich poslancov na miestnom zastupiteľstve vyzýva, že pokiaľ majú nejakú negatívnu skúsenosť, tak nech to hneď hlásia, lebo po dvoch mesiacoch, že vtedy sa stalo to a to, je už ťažko zistiť, ktorý konkrétny človek bol na tom mieste a konkrétnu chybu urobil.  Aj takto treba usmerniť občanov, voličov, aby sa mohli zistiť skutočnosti. 
	Pokiaľ by mala hovoriť za mestskú časť Nad jazerom, pravda je taká, že je ich málo. Z toho dôvodu nemôžu byť všade, nemôžu riešiť všetko, nemôžu reagovať tak, ako si to občania i samospráva želajú.
	Poprosila primátora mesta i finančné oddelenie Magistrátu mesta, ktoré je zodpovedné za prípravu budúcoročného rozpočtu, aby sa skutočne  navýšili finančné prostriedky. Treba zabudnúť na to, že pri plate 12.000,- Sk sa do radov mestskej polície budú hrnúť schopní ľudia a budú sa pretekať, kto príde skôr na miesto činu. Je to o peniazoch a v tom návrhu treba navýšiť počet policajtov a upraviť finančné ohodnotenie. Potom tých negatív bude menej. Má informácie, že do mestskej polície sa pomaly prijíma už kde kto, lebo nikto nechce za tieto peniaze ísť slúžiť. 
	Ona osobne je veľmi spokojná s činnosťou mestskej polície v mestskej časti Nad jazerom, lebo na ten počet príslušníkov, ktorých majú, tak sa snažia vychádzať v ústrety, aj keď určite sú isté rezervy, ale s iným počtom by to bolo oveľa lepšie zvládnuteľné. 

p. Petrvalský, poslanec MZ – Chcel by sa trochu zastať mestských policajtov. Je to skutočne tak, ako hovorila starostka p. Jenčová. Aj na Sídlisku Ťahanovce sú spokojní s ich prácou a to, že sa niekomu zdá, že nekonajú tam, kde by konať mali, tak nech si uvedomia, že aj mestská polícia podlieha zákonom tejto republiky a ani mestská polícia nemôže zasiahnuť tam, kde chce a ako chce. Mestský policajt v nejakej vypätej situácii musí v prvom rade porozmýšľať nad tým, podľa akého paragrafu bude zakročovať, podľa akého paragrafu bude niekoho pokutovať, alebo otravovať. Nie vždy je to jednoduché. To by si mali uvedomiť.

p. Knapík, primátor mesta Košice -  To, čo boli bubliny, tak boli bubliny, ale reálne 
	zažil situáciu v sobotu, kedy sa realizoval spomínaný projekt na bani Bankov, bol to otvárací, priekopnícky projekt a prostredie, v ktorom sa to realizovalo, nebolo ľahké. Počet návštevníkov ďaleko prevýšil odhad, na ktorý boli organizátori pripravení. Poďakoval za to, že sa to zvládlo, že v tomto prostredí mladí ľudia, aj stredná generácia, ale aj starší návštevníci, tam prišli, zotrvali v tomto prostredí. Komplikovaný bol návrat, lebo ten bol v nočnom čase a to skutočne bola skúška, kde bolo treba ukázať zdatnosť ľudí. Bolo to treba organizačne zvládnuť, odkomunikovať, lebo tam boli rôzne typy ľudí. Bol svedkom toho, že to celkom išlo. Poďakoval policajtom a ak to takto pôjde ďalej, tak si isto vybudujú rešpekt. Iste, nájdu sa prípady, keď nemožno súhlasiť, kde nemožno nevidieť istú nespokojnosť, alebo postoj, ktorý nectí príslušníka mestskej polície a na to treba poukázať, treba rázne zakročiť. Ale sú aj situácie, kedy treba ukázať schopnosť a majstrovstvo a toto treba vyzdvihnúť.

p. Dvorožnák, náčelník mestskej polície – Odpoveď na otázku p. Halenára. Ešte ku kauze stráženia a jeho vyjadreniu pre média, že stráženie zabezpečia aj pre iných občanov. Treba si dopočuť aj to, čo bolo z týchto informácií v médiách vystrihnuté. Doslovne povedal, že v rámci možnosti mestskej polície, pokiaľ zhodnotí situáciu, sú ochotní výjsť v ústrety. Ten telefonát čo bol, to bola kamufláž. Občianka sa spýtala, či jej mestská polícia postráži byt, lebo odchádza na dovolenku. Tu treba trochu dať do súvisu, o čo ide, či je to stráženie, alebo to nie je stráženie. Mestská polícia chráni občanov, majetok, život a v rámci týchto kompetencií si mestská polícia svoje úlohy plní. 
	K hygienickým predpisom – v správe je presne uvedené, že zvýšenú pozornosť naďalej venujú ochrane životného prostredia, čistote mesta a dodržiavaniu hygienických  predpisov. Snažia sa dôsledne dbať na ochranu zelene, rekreačných a detských zariadení a ďalšie. Myslí, že každému je to jasné, že keď kontrolujú detské ihriská, tak tam nie je povolený vstup so psom, lebo to je hygienický predpis a v tom sú aj výsledky práce, ktoré boli dosiahnuté. Treba vety dočítať ďalej a je tam všetko, čo chce počuť.
	Čo sa týka Sídliska KVP a požívania alkoholu mladistvými, tak ako už bolo spomínané, je potrebné hneď reagovať, zavolať a vtedy sa na mieste dajú urobiť nejaké opatrenia. 
Aj ten dotaz, čo dal p. Halenár, že má informáciu, že v niektorej krčme na KVP sa stretáva mládež a požíva alkoholické nápoje a žiada od mestskej polície, aby zistili, v ktorej krčme sa to robí. Na taký dopyt dávajú adekvátnu odpoveď. Treba povedať konkrétne, kde sa tak deje, kedy sa tak deje a vtedy sa môžu baviť o konkrétnych výsledkoch. 
Podľa p. Halenára mestská polícia nemá autoritu. Oni majú iné skúsenosti a majú aj konkrétne písomné poďakovania i osobné poďakovania. Toto je subjektívny názor každého o mestskej polícii. 
K otázke poslankyne p. Gamcovej. Treba rozobrať, čo robí mestská polícia v inom meste, prečo má väčšie platy. Mestská polícia plní úlohy všade rovnako, či je to Bratislava, či je to Martin, Prešov, Svidník a nevie, kde všade. V zmysle zákona o mestskej polícii nerobí nič iné, len toto, čo je v zákone dané. Zbytočne rozvádzať, kto čo plní, akú má úlohu, koľko má za to zaplatené. On tieto údaje uviedol pre informáciu, aby poslanci vedeli, že mestská polícia je nízko hodnotená. Tu sa nedá hovoriť o náplni práce, lebo sú určené triedy policajtov vo verejne službe, je tam rozpätie od 5 do 8. Podľa toho, kde je zaradený, taký má aj plat a podľa dosiahnutých výsledkov v práci má určené osobné ohodnotenie.  Toľko na vysvetlenie. 
Čo sa týka pokutovania na červenú – tak keby nepokutovali, tak by tiež bolo zle a boli by pripomienky, že policajt prechádzal okolo a nevšimol si tento dopravný priestupok. Je to väčšinou individuálne a také priestupky sa snažia riešiť dohovorom. Toto je aj v uvedenej štatistike, že 50 % priestupkov sa rieši dohovorom. Ak má niekto iný poznatok, bol by rád, keby sa taký prípad uviedol konkrétne, lebo pani poslankyňa povedala, že sa dávajú pokuty bez bločkov. Treba povedať konkrétne, že kedy a kde, lebo kritika, že niekto povedal, že tam kdesi niekto dostal pokutu a nedostal bločky, sa nedá riešiť. Keď budú sťažnosti konkrétne, vtedy môžu prijímať aj konkrétne opatrenia.
Ešte na otázku p. Halenára ohľadom ohodnotenia jeho aj jeho zástupcu. Zodpovedne povedal, že za minulý rok dostal odmenu 2-krát, raz 15.000,- Sk a raz 20.000,- Sk. Je to 35.000,- Sk v hrubom za celý minulý rok. Porovnateľné je aj ohodnotenie jeho zástupcu.

p. Halenár, poslanec MZ – Faktická poznámka. Tu je problém v nazeraní na činnosť 
	mestskej polície. On osobne nie je ochotný pozerať na činnosť mestskej polície: „Tak dajte nám vedieť, kde sa to stalo, ta mi tam prídeme a už tam urobíme poriadok, lebo máme ľudí so zbraňami, máme so špeciálnym výcvikom, vytrénovaných, hneď urobíme poriadok.“ To je predsa nezmysel, takto mestská polícia nemôže fungovať. Skúsenosť konkrétnej panej s požívaním alkoholu mladistvými na KVP, čo zažila na vlastnej koži, vo vlastnej rodine, to nie je ... Dal mestskej polícii žiadosť, aby venovala tomu zvýšenú pozornosť. Nedal žiadosť, aby hľadala krčmu, v ktorej sa nachádzajú.
Skrátka, to čo sa vyberá náčelník mestskej polície zo žiadostí, je škandál. Vyzval ho, aby neprekrúcal jeho slová. To, že to nerobí a chce to robiť až následne, až keď ho niekto upozorní, to je niečo nehorázne. Mal by okamžite odstúpiť.

p. Müller, poslanec MZ – Faktická poznámka. Nedá mu, aby nezareagoval na predrečníka. Nechce obhajovať komunistov, ani policajtov, no oslovil ho. „Pán poslanec Halenár. Neviem, kto je „iné“. Ak mi niekto povie o komunistovi, tak vie, že je komunista.“ Nevie, čo sa skrýva za „iné“, to je po prvé. A po ďalšie – polyhistori už vymreli.

p. Gamcová, poslankyňa MZ – Faktická poznámka. Poprosila pána náčelníka, aby nereagoval na jej vystúpenia nervózne. Nemá s ním žiaden problém, ako s náčelníkom mestskej polície. Je poslankyňou a má právo povedať to, o čo ju poprosia jej voliči a tu pánovi náčelníkovi dáva len návody na riešenie určitých problémov, ktoré sa stali. Nie sú to žiadne fámy, sú to konkrétne udalosti, ktoré jej potvrdili jej najbližší ľudia, s ktorými sa osobne stretla a vyprosí si, aby ju pán náčelník obviňoval, že tu vypúšťa nejaké fámy. Sú to konkrétne veci, povedala kedy sa to stalo. Na odťah nereagoval vôbec, ale ináč naozaj mu dáva iba návod na to, aby činnosť mestskej polície bola ešte lepšia, ako je teraz. To je celé.

p. Knapík, primátor mesta Košice – Veci treba chápať tak, že ozaj je tu spoločný záujem, aby inštitúcie, ktoré majú zabezpečovať verejný poriadok, fungovali. Iste sa objavia veci, ktoré nerobia dobré meno a na to treba poukázať vtedy, keď je na to vhodný priestor. 
Rozprava je už uzavretá, dal preto slovo návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice berie na vedomie správu náčelníka Mestskej polície Košice o činnosti MsP Košice od XVI. rokovania MZ konaného dňa 26. 06. 2008.

Hlasovanie č. 18: za 36, proti 1, zdržal sa -, nehlasovali 7.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

5. Správa o odpovediach na interpelácie a dopyty poslancov MZ

p. Knapík, primátor mesta Košice – Správa zahŕňa odpovede na interpelácie a dopyty
poslancov, ktoré boli prednesené na XVI. rokovaní mestského zastupiteľstva a je predložená v písomnej podobe. 

V rozprave vystúpili:

p. Mutafov, poslanec MZ – Dostal niekoľko písomných odpovedí na svoje listy. 
Nechce  byť pejoratívny, ale odpovede treba písať asi takým štýlom, že ten druhý nie je totálny blbec a neje trávu. Po 20 rokoch poslaneckej práce vie vyčítať aj medzi riadkami, že niekto si robí z človeka srandu a to ho uráža. 
Svojho času sa spýtal, že prečo do Talianska neboli pozvané aj iné kluby a bolo 
mu odpovedané, že to organizoval Kosit. Ale v texte sa napísalo, že mesto uhradilo diéty v rozsahu strava a vreckové. Potom je to cesťák. Ak bol cesťák pre jedných, prečo by tam nemohli ísť aj druhí. Nie je podstatné, či tam išli 3-4. Poprosil, aby si tí, čo píšu odpovede, vážili aj druhú stranu a nemysleli si, že sú úplní hlupáci. 
Ak bol teda cesťák, musí byť aj správa zo služobnej cesty a správa o plnení úloh, ktoré vyplývali z cestovného príkazu. Dúfa, že boli v Taliansku so zameraním na odpadové hospodárstvo a v Neapole, lebo to bola ukážka, ako sa má  po taliansky obhospodarovať systém odpadu. 
Ďalej sa tomu nebude venovať, lebo to nemá dôstojnosť.
Primátor mesta sa podpísal pod jednu interpeláciu. Ľudia, ktorí pripravujú textové časti by ho nemali dostávať do zlého svetla, lebo verí, že to podpísal v dobrej viere, že je všetko napísané. V čase, keď túto otázku dal, prečo boli 2-krát pozvaní na stretnutie Cassoviainfo a pozývateľ tam nebol, tak mu bolo povedané, že bohužiaľ, zhodou okolností, bol v danom čase poverený inými úlohami. 
Dámy a páni, ak by nejaký muž za nim prišiel a povedal mu: „Pán kolega, zaskoč za mňa, idem na rande“, tak to berie ako mužskú povinnosť držať chrbát. Ale ak námestník primátora p. Vargovčák v tom čase ordinuje od 7.00 do 12.00 hod. a on má v odpovedi napísané, že bohužiaľ bol poverený inými úlohami, tak to si niekto z poslancov robí srandu. Ten pracovník, ktorý to písal, kopnúť do kolena je ho málo, pretože zhodil p. Knapíka ako primátora. 
Už sa tým nechce zaoberať, lebo druhú otázku vyrieši interne, myslí si, že o tom by sa tu nemalo debatovať. Bude mať príspevok v interpeláciách. 

p. Gamcová, poslankyňa MZ – V odpovedi sa píše, že námestník primátora p. Filipko
jej poslal fotokópiu správy zo služobnej cesty. Nie je to pravda, žiadnu správu zo služobnej cesty nedostala. Dostala kópiu odpovede na interpeláciu, ktorú má v rukách p. Mutafov. Ostatné bude riešiť v interpeláciách.

p. Knapík, primátor mesta Košice – Poďakoval za upozornenia, ktoré odzneli. 
Vynasnaží sa pozornejšie to sledovať, aby sa takéto výtky nemuseli opakovať.
Nakoľko sa už nikto do diskusie neprihlásil, dal slovo návrhovej komisii. 

p. Hlinka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa príslušných ustanovení Štatútu mesta Košice a § 64 ods. 3 Rokovacieho poriadku mestského zastupiteľstva berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na XVI. rokovaní MZ v Košiciach dňa 26.6.2008.

Hlasovanie č. 19: za 38, proti 1, zdržal sa 1, nehlasovali 4.

p. Knapík, primátor mesta Košice – Konštatoval, že uznesenie bolo schválené. 

––-     ––-     ––-

6. Návrh na 3. úpravu rozpočtu mesta Košice na rok 2008

p. Knapík, primátor mesta Košice – Materiál prešiel rokovaniami rady a komisií MZ. 
Je upravený, reaguje na aktuálne potreby, o čom už aj dnes bolo diskutované a čo by sa malo do konca roka zrealizovať. Akceptuje aj priority, ktoré naznačil poslanec p. Mutafov.

V rozprave vystúpili:

p. Mutafov, poslanec MZ – Ráno s námestníkom primátora mesta p. Čečkom hovoril 
o jednej otázke k Laboreckej, ktorá je predmetom ďalšieho bodu. Nechcel sa k tomu vyjadrovať, len poprosil p. Čečka, aby sa v tejto súvislosti nezabudlo na riešenie Muškátovej, ale pozor, do rozpočtu treba dať aj zdroje na opravu a úpravu tejto budovy, ak by to mala mestská časť Západ v budúcnosti prevziať. Spomenul to na finančnej komisii, no momentálne to nie je riešené. Poprosil, aby sa na to nezabudlo pri riešení z hľadiska budúcnosti.
Už spomínal, že je potrebné riešiť otázku organizačnej štruktúry a aj to, že rešpektuje právo primátora mesta predkladať túto organizačnú štruktúru, lebo okrem toho, že je štatutárom, primátor je aj výkonným predstaviteľom mesta a má právo upraviť si aparát tak, aby mu slúžil k jeho výkonom. Na druhej strane sa upravujú a zvyšujú aj čiastky na mzdový fond. Toto treba dať do súladu aj s organizačnou štruktúrou. Nebolo by dobre, keby došlo k nejakým nezrovnalostiam v súvislosti s finančnou disciplínou. V podstate sa o dva a štvrť milióna navyšuje táto čiastka. Je potrebné to upraviť. Nevie narýchlo povedať, že či treba upraviť platy zamestnancov, alebo sú to noví zamestnanci, to v danej chvíli nevie posúdiť a nechce byť malicherný, lebo je to nedôstojné, aby povedal, že stačí milión, keď treba dva. Na druhej strane nie je tu priama korelácia medzi organizačnou štruktúrou a požiadavkou na úpravu rozpočtu.
Apeloval na to, že vo februári sa hovorilo o Pošte 11. Povedali, že táto Pošta 11 je istým danajským darom pre mestskú časť a do dnešného dňa v žiadnej úprave sa nenavýšili aj finančné prostriedky na jedno globálne riešenie Pošty 11 napriek tomu, že už je projektová dokumentácia aj stavebné povolenie a parkovací systém v okolí pošty či už z Bardejovskej, alebo od Šafárikovej ulice je veľmi komplikovaný a je potrebné ho upraviť. Požiadal, aby na najbližších poradách primátora sa tieto veci vyriešili tak, aby mohli v budúcnosti počítať aj s istými finančnými prostriedkami. Nie je to interný problém mestskej časti, ale táto položka sa v súčasnosti v rozpočte nenachádza.  Berie to ako džentlmenskú výzvu, preto nenavrhol žiadne uznesenie. Poprosil však, aby to v najbližšom období bolo riešené.

p. Knapík, primátor mesta Košice – Spomína si na to, hlási sa k tomu, len tam bola 
	dohoda, že sa dohodne spolupráca aj s Poštou a v tejto chvíli nevie, ako sa to 	vyvíja. Ak je tam nejaký prísľub, tak mesto sa vie do toho pustiť. 

p. Mutafov, poslanec MZ – Faktická poznámka. Slovenská pošta dáva príspevok do 
	800 tis. Sk na parkovacie miesta. Mestská časť Západ dáva 1,3 mil. Sk. 	Riešenie je zložitejšie a nechce tým teraz všetkých zdržiavať.

p. Knapík, primátor mesta Košice – Berie to ako výzvu, vráti sa k tomu. 

p. Čečko, námestník primátora mesta Košice – Faktická poznámka. Reagoval na 
	vystúpenie p. Mutafova. Ak bude riešenie Muškátovej ulice aktuálne, mesto 	určite zareaguje. V ďalšom bode, keď sa bude jednať o Laboreckej, je tam aj 	upravené uznesenie, aby vznikol čas na konkrétnu dohodu. 

p. Petrvalský, poslanec MZ – Treťou úpravou rozpočtu sa zaoberala aj komisia 
	školstva, športu a mládeže na svojom zasadaní 25. augusta a odporučila ho 	prerokovať a schváliť v mestskom zastupiteľstve. 

p. Cengel, poslanec MZ – Finančná komisia prerokovala tento materiál, zobrala ho na
	vedomie. 
	Predniesol pozmeňujúci návrh. Už v minulosti mestské zastupiteľstvo chválilo peniaze pre Slovenskú školu v Užhorode na zakúpenie učebníc. Žiaľ, tak ako to bolo zaradené v rozpočte, nebolo to možné realizovať, preto dal návrh, kde tieto peniaze vo výške 100 tis. Sk sa dajú pre Verejnú knižnicu Jána Boccacia na nákup kníh v kapitole bežné výdavky. 
	Ešte jedna krátka pripomienka. Nie celkom sa mu páči presun 16 mil. Sk na likvidovanie časti sídliska Luník IX. Ani si nie je istý, či táto položka má byť zaradená v bežnej kapitole, ale možno áno. Druhá vec je, že je to precedens. Byty sú v správe Bytového podniku. Je to samostatná organizácia a sama by mala riešiť, čo ďalej s týmto bytovým fondom. Skôr než sa pristúpi k búraniu, mohla sa ponúknuť táto budova na odpredaj za korunu, alebo niečo podobné, ako sa to v minulosti podarilo na Vodárenskej. Tam tiež mesto malo staticky narušené objekty a aké krásne objekty z toho vybudovalo ministerstvo vnútra pre svoj archív, aké budovy tam vybudovali súkromné spoločnosti. Totiž, tých 16 mil. Sk ak mesto zainvestuje, vybúra ten barák, tak príde požiadavka na ďalších 100 - 150 mil. Sk na dostavbu nového a môže nastať reťazová reakcia, že obyvatelia si povedia, že staré domy majú vybývané, treba ich podpáliť a postupne búrať a renovovať ďalej.  Preto si myslí, že treba zvážiť, či toto je správny krok ako účelne minúť 16 mil. Sk, na ktoré si bude mesto musieť koncom roka zobrať úver. 

p. Halenár, poslanec MZ – Nadviazal na p. Cengela. Tiež si myslí, že to, že mesto sa 
	chystá dávať 16 mil.  Sk na to, aby dalo do bezpečného stavu svoj vlastný majetok bez toho, aby žiadalo vyviesť akúkoľvek zodpovednosť pre kohokoľvek,  mu pripadá ako mrhanie mestskými peniazmi. Myslel si, že súčasťou týchto 16 mil. Sk bude aj jasne povedané, že prečo sa to stalo, aké opatrenia budú urobené do budúcna, aby sa to už nikdy neopakovalo a že toto je originálny prípad, ktorý v nešťastnej konštelácii musí takto skončiť. Žiaľ. Myslí si, že mesto a manažéri mesta na čele s primátorom dlhodobo zakopávajú problém Luníka IX pod koberec a o je veľká chyba, keď sa k ním mesto správa inak, ako ku všetkým ďalším občanom tohto mesta. Myslí si, že pozitívna diskriminácia Košičanov z Luníka IX je čím ďalej jasnejšia a bude treba urobiť ráznejšie kroky, než dávať 16 mil. Sk. 
	Druhá položka, ktorá tu je, je výdaj 4 mil. Sk pre Mestskú políciu Košice na mzdy. To je opäť položka, s ktorou nemôže súhlasiť, lebo problém nízkeho finančného ohodnotenia mestských policajtov sa dá riešiť aj tak, že sa balík peňazí určený na mzdy, rozdelí menšiemu počtu policajtov. Nesúhlasí s argumentáciou, že čím viac mestských policajtov, tým to bude v meste lepšie.  Osobne by bol rád, keby toto mesto začalo povedzme s 10, alebo 50 policajtmi, o ktorých by každý Košičan vedel, že keď niečo urobí a náhodou sa objaví ten mestský policajt, tak bude čeliť dôsledkom. Takýto stav by chcel. Vyvolať v mysliach ľudí, že to treba, lebo mestská polícia je, ale aj preto, že je to prospešné pre bežný život všetkých ľudí v meste. Jeho návrh je nedávať žiadne peniaze, ale riešiť súčasný balík peňazí pre menší počet policajtov. Zvýši sa takto kvalita policajtov, bude vyššia efektivita a výsledky práce a s tým príde aj vyššia autorita mestskej polície. Je vidieť neefektívne míňanie aj v súčasnosti. Svedčí o tom prípad chodenia okolo bytu primátora, kde bolo na záberoch vidieť dve autá mestskej polície, ktoré prišli v jeden deň, lebo jeden druhému ukazoval adresu. To je niečo také škandalózne, že vedenie mesta už dávno malo prikročiť k riešeniu personálnych otázok. 

p. Berberich, poslanec MZ – Doplnil uznesenie o textovú časť  v kapitálovom rozpočte v položke výdavky – posledný riadok text: dotácie v zmysle VZN č. 76 doplniť o účel – na výstavbu pastoračného centra na Luníku IX pre Rímskokatolícku cirkev farnosť Košice – Myslava.

p. Mutafov, poslanec MZ  V rámci rozpočtu sú niektoré veci, o ktorých treba nahlas 
	hovoriť. Zastupiteľstvo nemalo záujem rozprávať o Dopravnom podniku a tu sú znovu ďalšie 4 mil. Sk. Už 450 mil. Sk sa dalo tomuto podniku a v roku 2007 už bolo známe, že sa zavedie euro. Preto napísať tu, že je to mimoriadna situácia, lebo prichádza euro a treba prestavať strojčeky na označovanie lístkov, ktoré stáli 60 mil. Sk, tak ako to robí ten manažment? Dajte – my to urobíme. A nie sú to samaritáni. Celé predstavenstvo je dobre platené. Vzhľadom na to, že ide o osobné veci, nerád by o tom tu hovoril. Títo ľudia berú peniaze za to, aby riadili podnik, nie aby pýtali peniaze z rozpočtu. Nejedná sa o príspevkovú organizáciu, je to akciová spoločnosť. 
	Správa mestskej zelene nemá na kosenie. V rozpočte má 15 mil. Sk na detské ihriská, ale nie sú kryté. To nie je dobrý systém riešenia. 
	Posledná vec EHMK. Primátor mesta spomínal Zónu 13 a laserovú šou, ale na druhej strane tá akcia nebola zvládnutá. Tá akcia neurobila dobré meno. Niektoré vonkajšie znaky boli dobré, ale ak by sa urobil rozbor celej organizácie, príchodu a odchodu ľudí, tak toto nebolo najšťastnejšie, tam by boli potrebné aj nejaké pracovné porady, aby niektoré veci organizácie práce boli ďaleko lepšie dotiahnuté. Netvrdí, že nemajú dostať peniaze, oni nejaký ten rozpočet majú a mali by ho nejakým spôsobom aj napĺňať.
	Apeloval, aby Správa mestskej zelene dostala viacej peňazí na kosenie a výstavbu detských ihrísk, čo nemajú a to je dosť dôležitá otázka, o ktorej sa v danej chvíli málo hovorilo. 

p. Filipko, poslanec MZ – Faktická poznámka. Opravil dezinformáciu, ktorú povedal 
	poslanec p. Mutafov. Odporučil mu prečítať dôvodovú správu. Nejedná sa o štikače lístkov Dopravného podniku, ktoré kúpili za 60 mil. Sk. Jedná sa o nákup automatov na predaj cestovných lístkov. Mesto Košice rátalo s istými výdavkami v súvislosti s prechodom na euro. Boli schválené v rozpočte. Počítali s tým, že nejaké prostriedky sa budú musieť dať na tieto aktivity. Na to by mali slúžiť tieto 4 mil. Sk.

p. Knapík, primátor mesta Košice – Uzavrel diskusiu a požiadal zástupcu riaditeľa 
	MMK, alebo vedúcu finančného oddelenia, aby zodpovedali na otázky. 

p. Kažimírová, vedúca finančného oddelenia MMK – K doplneniu úpravy rozpočtu na 
	ďalšie zastupiteľstvo, ktorú navrhol p. Mutafov ohľadom parkoviska pri 
Pošte 11 – pokiaľ sú nejaké jednania, tam bude potrebný nejaký písomný návrh, kde budú vyčíslené náklady, kde bude uvedené, kto a s akým finančným objemom sa na tejto akcii bude podieľať a koľko sa má vyčleniť z rozpočtu mesta. Pokiaľ finančné oddelenie nemá návrh, nemá sa čím zaoberať. Nestačí len na zastupiteľstve odprezentovať nejakú požiadavku, ale potrebujú konkrétne čísla na papieri. 
	K návrhu poslanca p. Cengela – odporučila doplniť aj zdroj krytia na transfer pre Mestskú knižnicu. Zrejme došlo k omylu, lebo vo vystúpení hovoril o Verejnej knižnica Jána Boccacia, ale finančnej komisii bola prezentovaná Mestská knižnica. 100 tis. Sk pôjde pre Mestskú knižnicu a takto treba prečítať aj uznesenie. Keďže majú voľné zdroje, navrhujú tieto peniaze presunúť z dotácií v zmysle VZN. 
	Čo sa týka objektu na Hrebendovej, finančné oddelenie vychádzalo z predložených podkladov. Boli preberané aj na porade primátora a dávali sa rôzne stanoviská. Finančné oddelenie sa nevie vyjadriť k tomu, aké opatrenia do budúcnosti sa majú prijať. To je vecou technických stanovísk. 
	Na detské ihriská bolo v rozpočte vyčlenených 15 mil. Sk, ale z toho 1 mil. Sk z vlastných prostriedkov mesta a 14 mil. Sk z EU fondov, takže pokiaľ z EU fondov prostriedky nebudú, tak niet z čoho to vykryť.
	Mzdy na samospráve sú v materiáli rozpísané dosť podrobne, preto sa k tomu už nevyjadrovala.

p. Mutafov, poslanec MZ – Faktická poznámka. Požiadal, aby poslanci neboli 
	považovaní za takých, ktorí nič nevedia. Ak je dohovor na úrovni primátora mesta ešte z februára a niekoľkokrát upozorní na finančnej komisii neriešenie istého problému, nepovažuje celkom za korektné, aby kolegyňa zhadzovala poslanca, že je nedal to, alebo ono. Všetko tam je napísané, o všetkom sa vie. Nechce na to reagovať a vyprosil si, aby ho tu poučovali, lebo on o tom vie. Je maximálne tolerantný k veciam, nikdy nič viac nežiadal a pomaly by mal byť v polohe prosebníka. Keď raz platí nejaká dohoda, tak platí a on očakáva od partnera, že dodrží slovo. 
	Druhá vec je, že 15 mil. Sk na ihriská je vata. Keď 14 mil. Sk nebolo krytých, načo sa dávali do rozpočtu? Dala sa úloha Správe mestskej zelene, aby si zohnali peniaze. 

p. Knapík, primátor mesta Košice -  Dal slovo návrhovej komisii.

p. Balún , poslanec MZ – Prečítal pozmeňujúci návrh p. Cengela. 
	Mestské zastupiteľstvo schvaľuje pre Knižnicu pre mládež mesta Košice 	transfer na bežné výdavky na nákup kníh vo výške 100 tis. Sk. Zdroj krytia 	týchto výdavkov bude presun z položky dotácie v zmysle VZN č. 76 vo výške 	100 tis. Sk.

Hlasovanie č. 20: za 41, proti -, zdržali sa 2, nehlasoval 1.

p. Knapík, primátor mesta Košice – Konštatoval, že návrh bol prijatý.

p. Balún, poslanec MZ – Prečítal doplňujúci návrh na uznesenie od p. Berbericha.
	Kapitálový rozpočet – výdavky, posledný riadok – text: dotáciu v zmysle VZN č. 76  doplniť o účel: na výstavbu pastoračného centra na Luníku IX pre Rímskokatolícku cirkev farnosť Košice – Myslava.

Hlasovanie č. 21: za 34, proti 1, zdržali sa 6, nehlasovali 3.

p. Knapík, primátor mesta Košice – Konštatoval, že návrh bol prijatý.

p. Balún, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. c) Štatútu mesta 	Košice schvaľuje 3. úpravu rozpočtu mesta Košice na rok 2008 
	Bežný  rozpočet						            
	Príjmy									33 270 tis. Sk
	Za uloženie odpadu		                                			29 800 tis. Sk
	Za užívanie verejného priestranstva				     719 tis. Sk
	Granty a transfery:							  2 751 tis. Sk
	v tom - Košický samosprávny kraj				  1 110 tis. Sk
                     - ÚPSVaR							  1 641 tis. Sk
	Výdavky                                                                                   33 451 tis. Sk
	Verejná správa                                                                               810 tis. Sk
	Mestská polícia							  4 200 tis. Sk
	Výstavba								16 000 tis. Sk
	ÚHA									     500 tis. Sk
	Doprava – údržba komunikácií					  4 760 tis. Sk
	Správa mestskej zelene			                               	  1 630 tis. Sk
	EHMK                                                                                        1 500 tis. Sk
	Sociálne zabezpečenie						     300 tis. Sk
	Stredisko sociálnej pomoci						  2 751 tis. Sk
	Mestská časť Staré mesto						  1 000 tis. Sk
	Kapitálový  rozpočet	
	Výdavky					  		             9 819 tis. Sk
	Verejná správa                                                                            2 819 tis. Sk
	Doprava   -  Prepoj.komunik. Moskovská  - Klimkovičova    - 4 760 tis. Sk
                 -  Privádzač Košice, križovatka Prešovská – Sečovská       4 760 tis. Sk
	Dopravný podnik mesta Košice                                                 4 000 tis. Sk
	EHMK                                                                                     - 2 000 tis. Sk
	Vzdelávanie – ZŠ J. Pavla II. – odstr. stat.porúch budovy         - 600 tis. Sk
                  - nákup gastrotechniky pre ŠK			     	     400 tis. Sk
	       - rekonš. a modernizácia multifunkč. ihrísk pri ZŠ – PD       200 tis. Sk
	Dotácie v zmysle VZN č. 76 			                        5 000 tis. Sk
	Finančné  operácie	
	Príjmy					    				10 000 tis. Sk
	Prevod z rezervného fondu			                                 10 000 tis. Sk

Hlasovanie č. 22: za 33, proti 1, zdržali sa 9 nehlasoval 1.
 
p. Sabol, riaditeľ Magistrátu mesta Košice – V celkovom uznesení mali byť prečítané
	už schválené doplnky ohľadom Pastoračného centra a Mestskej knižnice. Toto má byť čítané aj v komplexnom návrhu na uznesenie. Požiadal, aby to bolo doplnené.

p. Knapík, primátor mesta Košice – Vyzval organizačný referát, aby potvrdil, či 
	vyhovuje takto prečítané uznesenie, alebo nie. Či doplnky, o ktorých bolo hlasované samostatne,  musia byť nevyhnutné premietnuté aj do zhrňujúceho uznesenia, ktoré bolo čítané nakoniec.

p. Nováková, vedúca organizačného referátu – O zmenách bolo hlasované samostatne
	a budú zapracované do celkového uznesenia.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

7. Rozbor hospodárenia mesta Košice k 30. 6. 2008

p. Knapík, primátor mesta Košice – Materiál bol prerokovaný na mestskej rade, 
	na komisiách. Dôvodová správa dáva obraz o hospodárení mesta a jeho 	príjmoch a výdavkoch, ako to v meste prvých 6 mesiacov prebiehalo. Špeciálny 	komentár k tomu nebude, poslanci môžu s otázkami vystúpiť v rozprave.

V rozprave vystúpili:

p. Gamcová, poslankyňa MZ – Poprosila o informáciu, čo sú to iné príjmy, kde sa 
	odrazu objavilo plnenie na 298 %.

p. Knapík, primátor mesta Košice – Uzavrel rozpravu a požiadal vedúcu finančného
	oddelenia o krátku odpoveď.

p. Kažimírová, vedúca finančného oddelenie – Konkrétne nevie povedať, čo je 
	zahrnuté v sume 535 tis. Sk. Sú to rôzne iné náhodilé príjmy. Vie to zistiť.

p. Knapík, primátor mesta Košice – Informácia sa dá doplniť, no v tom momente dal 
	slovo návrhovej komisii. 

p. Jeník, poslanec MZ -  Prečítal pôvodný návrh na uznesenie. 
	Mestské zastupiteľstvo v Košiciach podľa § 6 ods. 2 písm. c) Štatútu mesta 	Košice berie na vedomie rozbor hospodárenia mesta Košice k 30. 6. 2008.

Hlasovanie č. 23: za 41, proti 1, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

8. Hodnotenie výsledkov hospodárenia rozpočtovej a príspevkových organizácií 
    za obdobie I. polroka 2008

p. Knapík, primátor mesta Košice – Materiál je opäť v písomnej podobe s analýzou 
	príjmov a výdavkov a ich hodnotenie. 

V rozprave vystúpili:

p. Forgáč, poslanec MZ – Poprosil, aby v rámci tohto bodu vystúpil aj generálny 
	riaditeľ Dopravného podniku a stručne prítomných informoval o stave.

p. Tkáč, generálny riaditeľ DPMK – Krátko informoval o aktuálnej situácii.
	2. augusta Dopravný podnik spustil nové linkové vedenie, ktoré bolo výsledkom 2-mesačných konzultácií a odsúhlasovania s mestskými časťami. Konečná verzia sa od pôvodnej, ktorú Dopravný podnik predložil, líšila a tá, ktorá platí dnes, je výsledkom jednaní. Problémy, ktoré boli v prvých dňoch a týždňoch spustenia nového linkového vedenia, sa dajú zhrnúť do niekoľkých bodov. V prvom rade je to nedostatočný počet vodičov a zabezpečenie výpravy a dočasná pracovná neschopnosť, ošetrovanie člena rodiny a zákonné platené voľná, ktoré oproti rovnakému obdobiu minulého roka v Dopravnom podniku neúmerne narástlo. Vlastne tieto výpadky vodičov spôsobili to, že plánovaná výprava, ktorá bola v novom linkovom vedení, nemohla byť v niektorých dňoch zabezpečená tak, ako si to Dopravný podnik predstavoval. Následné opatrenia, ktoré Dopravný podnik realizoval boli také, že otvorili kolektívne vyjednávanie, keďže boli znaky, že niektoré činnosti a niektoré správania boli aj účelové. To im potvrdili aj následné kontroly, ktoré intenzívne započali v auguste. Z 33 kontrol v 14 prípadoch konštatovali porušenie liečebného poriadku. Potvrdili sa predpoklady akejsi účelovosti. V týchto kontrolách pokračujú ďalej a nastáva určité zlepšenie. Na kolektívnom vyjednávaní otvorili aj mzdovú otázku. Po predchádzajúcich rokovaniach s magistrátom navrhli, aby došlo ku garantovaným úpravám miezd vodičov v horizonte 3 rokov, pretože v tomto období sa iba dáva návrh na finančný plán na roky 2009-2011. Dohodli objem a percentuálne navýšenie v horizonte týchto troch rokov. Navyše bola dohodnutá aj úprava miezd aj v roku 2008. Išlo o úpravu + 7,- Sk na hodinu pre všetkých vodičov. Táto úprava nezakladá požiadavku na úpravu rozpočtu pre DPMK na rok 2008, toto navýšenie mzdových prostriedkov bude Dopravný podnik realizovať z úspor z iných nákladových položiek. V ďalších rokoch sa to prejaví v rozpočte a vo výške dotácií od mesta. Toto sa udialo 6. augusta, kedy  zároveň odborové organizácie ukončili štrajkovú pohotovosť. Toto považujú za akúsi stabilizáciu a systém nového linkového vedenia je stále vo vývoji a vo vylepšovaní. 
	Čo sa týka výpravy, tak tri dni v auguste boli také, keď nevypravenosť bola vyššia ako 15 služieb. V posledných týždňoch sa nevypravenosť pohybuje na číslach 5-6 služieb. Úplne posledné 4 dni to boli už iba 1-2 služby. 
	Takmer po mesiaci, kde aj cestujúci si zvykali na nové trasy, nové prestupné systémy a body, na nové názvy zastávok, kde sa stretávali s množstvom sťažností a nespokojnosťou, tak toto je už čiastočne eliminované. 
	Situáciu s vodičmi riešia aj náborovým a stabilizačným príspevkom. Tento postup bol odsúhlasený s odborovými organizáciami. Robia intenzívne kurzy najmä pre vodičov autobusov, lebo tých je nedostatok a v tejto profesii je aj najväčší pohyb. Podmienky, ktoré ponúka trh Európskej únie sú také, že je ťažké aj už spomínanou úpravou udržať najmä mladých vodičov, ktorí nemajú také záväzky, aby nereagovali na podmienky, ktoré dostanú v zahraničí, najmä v Írsku, Nórsku, Rakúsku, Nemecku. 
	V septembri bude výprava oproti letným mesiacom rozšírená. Budú zaradené spoje, ktoré boli začiatkom augusta redukované a budú pridané aj školské spoje a expresné spoje, ktoré tak isto v auguste premávali obmedzene. 

p. Petrvalský, poslanec MZ, Faktická poznámka. Zareagoval na vystúpenie p. Tkáča.
	Asi pred týždňom bol na návšteve u riaditeľa DPMK a jeho technického námestníka. Konštatoval, že situácia sa zlepšila, ale do dobrej má skutočne veľmi ďaleko. Občania sa už menej sťažujú, no stále je ešte veľa sťažností na spoj č. 10. Poprosil pána riaditeľa, aby bol tento spoj dôsledne sledovaný.
	Nakoľko sa zlepšila situácia, sa uvidí 2.9. a následné dni, keď veľký počet školákov sa bude presúvať zo sídliska do centra mesta.
	Zatiaľ ďakuje za to, čo Dopravný podnik vykonal, ale ešte to chvíľu potrvá, kým budú občania spokojní.

p. Buraš, poslanec MZ – Vystúpil k Bytovému podniku mesta Košice. Už pri úprave
	rozpočtu bola spomenutá čiastka súvisiaca s likvidáciou objektov, ktoré sú v dezolátnom stave. Na rokovaní mestského zastupiteľstva je prítomná p. Stanková, poverená riaditeľka BPMK, preto ju požiadal, aby sa vyjadrila k danej problematike. 
	Zároveň pripomenul, že bod č. 8 je o hodnotení hospodárenia rozpočtových a príspevkových organizácií. Má pred sebou materiál, ktorý hovorí akým spôsobom sa tieto organizácie zapájajú do možnosti čerpania finančných prostriedkov z eurofondov a musel konštatovať, že je to žalostné. Je to pravda, nič si nevymýšľa. Finančné prostriedky treba žiadať hlavne na riešenie rómskej problematiky. 

p. Mutafov, poslanec MZ – Témou jeho vystúpenia bol Dopravný podnik mesta 
	Košice. Berie, že každý podnik má svoje problémy a tiež aj to, že keď sa zavádza nové linkové vedenie, nie vždy všetko sedí. No pred štyrmi rokmi, keď sa vymenila skupina okolo p. Reipricha, bolo povedané, že je to preto, lebo tam prídu noví manažéri a budú to viesť k svetlejším zajtrajškom. Mal tú česť 10 rokov spolupracovať s p. Reiprichom, pretože 13 rokov učil na Dopravnej priemyslovke. Bol to človek, ktorý okrem teoretických vedomostí o trakčných vozidlách učil na vysokej škole, učil na strednej škole a tiež priamo pracoval v praxi. Mesto vymenilo ľudí, ktorí boli odborníkmi v oblasti mestskej dopravy, za ľudí, ktorí sú  možno manažérmi v iných oblastiach, ale nie v mestskej doprave. Nie je to vina týchto ľudí, ale rozhodnutie zastupiteľstva zmeniť prostredníctvom valného zhromaždenia stanovy spoločnosti. 
	Je potrebné jedno seriózne zamyslenie sa nad činnosťou Dopravného podniku a on má dostatok informácií, lebo niekoľkí bývalí zamestnanci sú zároveň aj bývalými absolventmi Dopravnej priemyslovky. V roku 1998 bol aj v dozornej rade DPMK a má informácie, ako ten podnik fungoval pred tým a ako teraz. Čo predovšetkým treba zlepšiť, sú medziľudské vzťahy a práca medzi zamestnancami v oblasti dopravy: šoférmi, údržbármi a inými, lebo medzi nimi to vrie.  Je na vední mesta, aby urobilo hodnoverné a seriózne sedenie aj s vedením podniku, prijalo výstupy, ktoré budú smerovať k tomu, aby najvážnejší podnik mesta bol taký, aký má byť. 
	Nebude ďalej rozprávať, pretože tu čokoľvek povie, je zlé. Požiadal, aby boli preukázané výsledky a tie potom budú hodnotiť.  Dopravný podnik má kauzu OutCleim a ďalšie veci. Reklamy má v Dopravnom podniku cudzia firma, zhodou okolnosti je to dcéra bratislavskej firmy dopravného podniku. Sú tu ďalšie zmluvy, ktoré boli urobené v mene tzv. dobrých manažmentov. Nikto sa tým nezaoberá. Treba sa tomu venovať, lebo to nie je 100 %-né. Miera každej zodpovednosti nech je na konkrétnych ľuďoch, ktorí to spôsobili. 

p. Halenár, poslanec MZ – Faktická poznámka. Ak tu odznelo volanie po zlepšení 
	situácie v DPMK, myslí si, že toto volanie by malo byť manažérmi mesta vypočuté  s plnou vážnosťou.  Na druhej strane – pokiaľ nedôjde k radikálnym zmenám vo filozofii a prístupe riadenia tohto podniku, pokiaľ tam naďalej budú ostávať politickí nominanti  a DPMK ostane monopolom, myslí si, že sa nepodarí radikálne zlepšiť situáciu v hromadnej doprave v meste. Ak majú byť občania mesta zdravší, s lepšou náladou, aby lepšie mohli uskutočňovať svoje predstavy o živote, MHD je jednou zo základných zložiek, ako sa prepraviť z bodu A do bodu B a v tom je zodpovednosť manažérov naozaj veľmi vysoká.

p. Jutka, poslanec MZ – Veľmi pozorne si vypočul vystúpenie generálneho riaditeľa
DPMK a tieto problémy, ktoré sú istým spôsobom samozrejmé, sú riešiteľné iba z dlhodobého hľadiska. Nové linkové vedenie bolo zámerne spustené mesiac pred začatím školského roku, v čase, keď nie je taký veľký nápor na verejnú dopravu, ako je počas školského roku. Problémy, ktoré vznikli, boli veľké, tiež sa stretával so sťažnosťami občanov na nové linky, na nevypravené linky. Situácia z pohľadu personálneho zabezpečenia vodičov MHD je komplikovaná. Obdobné problémy má aj zdravotníctvo, no v súčasnosti sa už zdravotnícky personál začína vracať zo zahraničia. 
Je to pálčivá situácia a každý deň prináša nové problémy. Myslí si, že tých nevypravených liniek je čoraz menej a tak isto ubúda počet sťažností zo strany občanov. Nevidel by to dnes až tak čierne a problém okolo DPMK treba vnímať zo širokého spektra. Nie je to tok, že ak problém vznikne dnes, musí sa dnes aj vyriešiť. Vyrieši sa to postupne. Samozrejme treba prihliadať na to, že stabilizácia zamestnancov súvisí s kolektívnou zmluvou. Mala by tam byť zakotvená primeraná valorizácia a vždy to súvisí aj s finančnými prostriedkami. Táto vec už bola pre rok 2008 doriešená a je to riešené aj na ďalšie obdobie. 
Treba prihliadať aj na tú skutočnosť, že mesto stále nejakým spôsobom rieši hospodárenie DPMK. 
Zdôraznil aj to, že pri zavádzaní nového linkového vedenia boli zohľadnené aj požiadavky starostov jednotlivých mestských častí. Preto by pomohlo trochu strpenia pri stabilizácii. 

p. Kočiš, poslanec MZ – Faktická poznámka. Musel zareagovať na predrečníka. Myslí 
	si, že aj poslanci sú manažéri, lebo manažujú majetok tohto mesta a tak isto podávajú správu občanovi. Slová „sa to vyrieši, nejakým spôsobom“ musí odmietať. Musí sa presne vedieť, akým spôsobom, nejaký neexistuje. Sa to vyrieši? Oni to musia vyriešiť. Keď to nevie riešiť manažment, tak treba riešiť manažment. Dal iný príklad. Futbalový klub tiež má nejakú predstavu, nejaký cieľ. Keď ten cieľ nie je napĺňaný, musí sa tým zaoberať vedenie klubu. Aj mestské zastupiteľstvo by sa malo konečne začať zaoberať týmto problémom a navrhnúť riešenie, ale nie: počkajme, sa to.... Občan nebude čakať. A systém, že občana treba ťahať dovtedy, dokedy ho to prejde a zvykne si na ti, tiež nie je riešením. 

p. Jutka, poslanec MZ – Faktická poznámka. Nechce robiť prestrelku slov, ale zdôraznil čo povedal, že sú veci, ktoré sa dajú operatívne riešiť a sú veci, ktoré si vyžadujú dlhodobé riešenie, hlavne z hľadiska stabilizácie. Nepovedal, že sa to vyrieši, ale sú veci, ktoré si vyžadujú následné kroky, aby sa celý systém stabilizoval. Generálny riaditeľ povedal, že na začiatku bolo 30 nevypravených liniek, neskôr 14, potom 5 a dnes 1-2. Celý systém potrebuje nejakú stabilizáciu a pevne verí, že kroky manažmentu budú v budúcnosti k tomu smerovať.

p. Mutafov, poslanec MZ – Faktická poznámka. Treba sa pýtať cestujúcej verejnosti, 
	aká je spokojná. On má kolegyňu, ktorá dochádza z Ťahanoviec o neraz sa ospravedlňuje tým, že neprišla linka. Netreba tu „trepať bláznovstvá“. Pozná 
p. Reipricha a v čase, keď pôsobil v DPMK a nebolo by vypravených 5 liniek, tak námestník pre dopravu by tam už nebol. Je na večnú škodu mesta, že takých odborníkov dalo preč. To bol totiž skutočne odborník na mestskú dopravu. 

p. Gamcová, poslankyňa MZ – Tento materiál považuje za veľmi vážny, lebo hovorí o tom, ako ktorí pracovníci poverení vedením, resp. ustanovení do týchto funkcií legálne, hospodária s majetkom mesta. Chcela tým povedať aj to, že dlh Bytového podniku mesta Košice vo výške 366 mil. Sk a neustále narastanie pohľadávok svedčí o tom, že by vedenie mesta malo začať uvažovať, či pracovník poverený vedením je naozaj ten najlepší a či by sa vedenie mesta nemalo začať zapodievať tým, že 6 mesiacov už dávno prešlo a žeby bolo potrebné sa k tomuto problému postaviť zodpovedne. 
	Očakávala, že v návrhu rozpočtu bude v bežných výdavkoch aj položka na mzdy vodičov, lebo to je ten vážny problém, o ktorom tu všetci hovoria. Spýtala sa riaditeľa DPMK, či vie o petícii občanov mestskej časti Lorinčík, ktorým zrušili spoj z Lorinčíka do mesta. Treba si uvedomiť, že ho používajú ľudia starí, možno ťažko postihnutí, sú to deti, ktoré sa prevážajú do škôl. Musia vystúpiť pri Optime a ďalej si hľadať spôsob, ako sa dostať do mesta.
	Konkrétnejšie poznatky k činnosti Sociálneho strediska. Na sociálnej komisii niekoľkokrát bolo zdôraznené, že nebolo efektívne vytvoriť toto stredisko sociálnej pomoci. Zvýraznila len to, čo sa dozvedela. Odrazu sa v tabuľke č. 1 objavuje na prepravnú službu 540 tis. Sk, ktoré vôbec neboli schválené. Podotkla, že za týmto číslami treba predovšetkým vidieť ľudí, ktorým sa táto služba poskytuje. Na porovnanie uviedla, že nezisková organizácia túto službu prevádzkuje z príspevkov mesta vo výške 80 tis. Sk na celý rok. Oveľa viac ju však trápi to, že pri Zariadení opatrovateľskej služby je konštatované, že má hospodársku stratu vo výške 400 tis. Sk a tieto prostriedky chýbajú práve v Zariadení opatrovateľskej služby. A za tým sa opäť skrývajú ľudia, ktorí sú veľmi odkázaní na túto službu. 
	Ku Krízovému stredisku – funguje pre 5 detí a pracujú tam pracovníci s platom 24 tis. Sk. Túto skutočnosť dala do pozornosti hlavnému kontrolórovi mesta, aby to preveril. Je to absolútne neefektívne vyhadzovanie prostriedkov.

p. Betuš, poslanec MZ – V prvom rade ocenil prístup generálneho riaditeľa DPMK 
	k ich mestskej časti vo vzťahu k riešeniu problémov. Upozornil na situáciu, ktorá hrozí po začatí školskej dochádzky na Hlinkovej smerom zo sídliska Dargovských hrdinov a sídliska Ťahanovce smerom na Mier. Touto cestou prichádzajú do mesta aj občania z Trebišova, Michaloviec, Prešova a 2.9. očakáva na tejto ceste ťažký kolaps. Požiadal, aby sa táto vec začala včas riešiť a to už dnes, aby sa na tento deň pripravila dopravná polícia, resp. aby bola upravená činnosť semaforov, lebo v čase medzi 7.00 a 8.00 hod. cez tú cestu ťažko niekto prejde.

p. Boritáš, poslanec MZ – Svoj príspevok nazval: Zdroj financovania DPMK – obnovenie pamäte. Všetci, čo ho poznajú vedia, že je ďaleko od toho, aby neprijímal kritiku, aby nekritizoval. Verí, že všetko, čo bolo povedané si predstavitelia mesta Košice a DPMK zaznamenávajú a budú riešiť problémy. On chcel skonštatovať niečo iné.  Chcel pripomenúť a skonštatovať túto vec. Za čias bývalého vedenia DPMK štát výrazne dotoval dopravu v meste Košice. Je to možno zhoda okolností, že toto vedenie ešte malo príspevky od štátu a všetky ďalšie vedenia už tie príspevky v zmysle zákona nedostávajú. Upozornil aj na túto skutočnosť, lebo o to viac je zaťažený mestský rozpočet. Keď si spomenie na tú éru, keď štát dotoval DPMK, problém bol vždy v tom, že keď bolo málo peňazí, automaticky prišiel návrh z DPMK zvýšiť cestovné. To bolo jediné riešenie a to hovorí s plnou zodpovednosťou vtedajšieho vedenia, nedostatok finančných prostriedkov riešiť zvýšením cestovného, ak rozpočet mesta nebol navýšený podľa ich návrhov. Nič viac, nič menej. Treba mať na mysli i to, že iba mesto dnes financuje DPMK a aj tu vidí určitý problém, prečo sa to tak dlho ťahá a aj tu je problém v spôsobe financovania ako takého.

p. Halenár, poslanec MZ – Reagoval na vystúpenie riaditeľa DPMK. Nikto nehovorí, 
	že bez vodičov bude dobre fungovať DPMK a doprava, ale ak sa odpichne od tohto prostého faktu a ak si pozrie na skladbu zamestnancov Dopravného podniku, kde je 530 vodičov, niekoľko sto servisných pracovníkov a do 230 THP. Z toho mu vychádza, že je málo pracovníkov, ktorí zabezpečujú peniaze. Toto je naozaj záležitosť manažérov, to nie záležitosť toho, že 13 šoférov sa hodí na PN. To už je len dôsledok a dôvod na neoprávnenú PN. 
	Pred rokom navrhol ešte námestníkovi p. Filipkovi, aby sa DPMK vážne zaoberal zriadením testovacích odpočivární pre vodičov na konečných zastávkach, kde by sa mohli občerstviť, osprchovať. Stálo by to niekoľko stotisíc korún. Navrhoval, aby bola uzavretá dohoda s vodičmi na postupnom zvyšovaní platu v priebehu niekoľkých rokov, aby vedeli, čo ich čaká. K tomu samozrejme nedošlo a ani mu nikto neodpovedal na jeho návrh. Preto sa ani nečuduje, že tí vodiči nakoniec odišli, lebo manažéri Dopravného podniku nevytárali tým vodičom prostredie k tomu, aby ostali v tej firme. Nemali istotu finančného napredovania, čo je tá najdôležitejšia vec. To ho vedie k myšlienke, že by bolo dobre otvoriť prostredie mestskej hromadnej dopravy aj pre konkurenciu a začať premýšľať, kedy a akým spôsobom, či súčasný dopravný podnik rozdeliť na viac častí, sprivatizovať, alebo prizvať k súčasnému stavu konkurenciu, ktorá jestvuje a vedela by reagovať aspoň v špičke, alebo nájsť iný model, ktorý funguje v zahraničí. Kúpiť manažérov, vymeniť predstavenstvo, dozornú radu, zaplatiť tých manažérov a myslí si, že Dopravný podnik bude fungovať veľmi dobre. To je jeho prostá predstava o tom, aké riešenie by tam malo nastať. 
	Čo sa týka Bytového podniku, veľmi rád by tu počul vzhľadom na stav bytov na Luníku IX, koľko krát Bytový podnik pristúpil k deložovaniu ľudí, ktorí neoprávnene užívali mestský majetok.  Ako je známe a hovorí sa, že na Luníku IX je iba 200 nájomných zmlúv. Rád by počul túto informáciu v konkrétnych číslach. 

p. Birošová, starostka MČ Košice – Poľov – Určite všetkým ide o to, aby cestujúca 
	verejnosť v Košiciach bola spokojná s MHD, aby aj finančné prostriedky, s ktorými sa niekedy v Dopravnom podniku plytvá, ušetrili na to, aby sa mohli zakúpiť normálne dopravné prostriedky modernej doby a nie tie také, aké niekedy vidieť na cestách, že prejde dve, tri zastávky a stojí, lebo je porucha. 
	Konkrétne jej ide o mestskú časť Poľov. Táto mestská časť je naviazaná na Šacu. Je tam stavebný úrad, spádová pošta, zdravotné strediská pre deti i dospelých. Autobus 25 v minulosti prechádzal Poľovom, ďalšia zastávka bola Ludvikov dvor s konečnou v Šaci. Teraz končí v Poľove. Majú ďalší účelový spoj, ktorý do Poľova prichádza 5-krát za deň. Tento účelový spoj by mal spĺňať podmienky, že odvezie mamičky s kočiarikmi, alebo starých ľudí  do zdravotného strediska, študentov do školy a podobne. No intervaly odchodov nenapĺňajú to, čo očakávali obyvatelia,  že prídu do zdravotného strediska na 7.30 hod. na odber krvi, či študenti do učilišťa na 8.00 hod. Odchod autobusu je totiž ráno o 6.20 hod. a ďalší ide o 7.51 hod. Keby autobus 25 premával tak ako v minulosti až do Šace a zokruhoval to, boli by spokojní aj obyvatelia Šace, aj obyvatelia Poľova. Takto by nebola potrebná linka 25 P, ušetril by sa autobus aj šofér. Poprosila generálneho riaditeľa DPMK, aby poveril niektorého pracovníka, aby to prehodnotil, lebo je jej veľmi ľúto, že je síce záujem výjsť v ústrety občanom, ale nevyšlo to a plytvá sa verejnými zdrojmi, lebo tieto autobusy prevážajú vzduch. Aj občania jej vyčítajú, že čo je to za šetrenie, keď 2-3 cestujúci sa vezú do Košíc. Kompetentní Dopravného podniku by mali trochu počúvať aj hlasy zdola. Oni dali návrh pred touto úpravou, ako vyriešiť tieto linky k spokojnosti občanov aj s ušetrením 450 km za týždeň, ale žiaľ neboli vyslyšaní.

p. Forgáč, poslanec MZ – Je rád, že sa otvoril tento problém a že sa niektoré veci 
	ozrejmili. Hovorilo sa tu, že prečo Dopravný podnik nežiadal navýšiť rozpočet na mzdy pracovníkov. Generálny riaditeľ jasne povedal, že na tento rok nepožadujú prostriedky na mzdy, lebo to vedia riešiť v rámci vlastných zdrojov. Doplnil aj to, že poslanci by si mali spomenúť, že niekoľko rokov dozadu, takmer do 10, neboli dávané žiadne investície do tratí a teraz sa všetko nahromadilo. Tak isto to bolo s dopravnými prostriedkami. Teraz sa to urýchlene rieši, lebo sú vysoké náklady na opravy a údržbu. Je treba hovoriť aj o tom, že dotácie do Dopravného podniku doteraz neboli zvyšované. Tak isto bolo konštatované, že dokedy boli dávané dotácie od štátu.  Nakoniec treba povedať aj to, že Dopravný podnik rieši racionalizáciu, pokiaľ môže, z vlastných zdrojov. Bolo konštatované, že v tomto roku znížili stav pracovníkov o 100.

p. Knapík, primátor mesta Košice – Ukončil rozpravu a dal slovo tým, ktorí boli
	vyzvaní, aby reagovali na otázky z rozpravy. Najťažšou témou je Dopravný 	podnik, preto vyzval generálneho riaditeľa, aby stručne reagoval na niektoré 	otázky. 

p. Tkáč, generálny riaditeľ DPMK – Mnoho otázok bolo spoločných. Dopravný 
	podnik berie situáciu s linkovým vedením vážne a berie to ako stav, ktorý sa vyvíja. Samotná optimalizácia a samotné reagovanie na monitoring, ktorý Dopravný podnik realizuje a pripomienky jednotlivých mestských častí určite je dôležitý, budú sa tým zapodievať a doťahovanie sa bude robiť tak, aby nemali nízku vyťaženosť na niektorých trasách a opačne, tam kde treba posilniť spoje, aby sa to posilnenie realizovalo v čo najkratšom možnom čase. Treba si však uvedomiť, že sa nedá reagovať zo dňa na deň. Úprava cestovných poriadkov má náväznosti na zadelenie vodičov do jednotlivých služieb, ale určite sa tým budú vážne zaoberať. Aj naďalej budú komunikovať a mestskými časťami a pripravovať ďalšie úpravy. Najbližšia je plánovaná na október a bude vychádzať z týchto podnetov. Na rok 2009 plánujú zjednotiť tarifné pásma, aby bolo pásmo Košice mesto a Košice okolie. Toto by tiež malo zjednodušiť obsluhu tohto územia., ktoré je smerom na U.S.Steel, Poľov, Šacu, Lorinčík s možnosťou prestupu bez naviazanosti na zvýšenú tarifu.
	
p. Knapík, primátor mesta Košice -  Požiadal ešte o krátku informáciu o naviazanosti
	vodičov na systém odmeňovania, mzdový nárast a stabilizácie. 

p. Tkáč, generálny riaditeľ DPMK – O tom už hovoril. V roku 2008 došlo
	k dohode a úprava bude realizovaná v súlade s dohodou s odborárskymi organizáciami. Horizont v roku 2011 pre mzdu vodičov je taký, že dôjde ku garantovanému  navýšeniu do 45 % oproti stavu, aký je v roku 2008. Je to výrazné garantované navýšenie, ale zakladá nárok na rozpočet až v roku 2009. Čo sa týka náborových a stabilizačných príspevkov, tak isto sú tam konkrétne výšky a konkrétne pravidlá. S mestom boli odsúhlasené možnosti prideľovania a získania stabilizačných bytov pre novoprijatých aj stávajúcich vodičov za konkrétnych podmienok, ktoré odzrkadľujú tak sociálny stav, ako príjmovú stránku vodiča.

p. Stanková, riaditeľka BPMK – K domu na Hrebendovej 6 - 8, ktorý je predmetom
	tejto úpravy rozpočtu. Nie je to samostatne stojací dom. Nachádza sa v radovej výstavbe, kde je spolu 270 bytov a nachádza sa tam približne 2700 nájomníkov, lebo ten počet sa každým dňom mení. K zbúraniu dochádza v časti dvoch vchodov a to 6 a 8. V jednom vchode je to 18 bytov a v druhom vchode 12 bytov. Po požiari štáb CO dal úlohu vysťahovať všetkých nájomníkov, lebo došlo k veľmi silnému narušeniu statiky. Prehorelo 6. a 7. poschodie a následne došlo k zatlačeniu panelov do vnútra domov. Dali spracovať statický posudok Ing. Lučanskému a ten konštatoval, že dom je životu nebezpečný a treba ho zbúrať. Na žiadosť statika stavebný úrad vydal rozhodnutie na zbúranie tohto domu. Bolo pripravené výberové konanie na dodávateľa týchto prác. Statik vo svojom rozpočte uviedol predpokladané náklady vo výške 16 mil. Sk. Z výberového konania vyšla suma 6,9 mil. Sk. Z dôvodu, že bol veľký rozdiel medzi rozpočtovanou a navrhovanou cenou, dotazovali výhercu súťaže, prečo ponúka neobvykle nízku cenu. Po jeho zdôvodnení súťaž uzavreli a vybrali tohto dodávateľa stavby. 
	Mohlo by sa to riešiť možno aj predajom, ale nie je to samostatne stojací dom, je to dom v radovej výstavbe s dvomi vchodmi. Ten bude vytiahnutý na dilatačných čiarach celej radovej zástavby, nehovoriac o tom, že celý radový dom 2 až 30 má statické poruchy. Aj ostatné domy sú staticky narušené a to z dôvodu, že užívatelia týchto bytov zistili, že ide o železobetónovú konštrukciu a dennodenne vyťahujú z panelov výstuže a nosia ich do šrotu. Z tohto dôvodu je na uvedenom dome podaných 40 trestných oznámení za poškodzovanie majetku a cudzej veci. Na celom Luníku IX, resp. v dlžnej čiastke, ktorá sa objavuje v rozboroch hospodárenia BPMK, je vedených okolo 7000 súdnych sporov. Analýza súdnych sporov, obyvateľov  ktorej mestskej časti, ktorej lokality sa to týka, je na BPMK a nie je problém takú analýzu pre mestské zastupiteľstvo urobiť. Riešením odpredaja za korunu musí nový vlastník okamžite zabezpečiť objekt. BPMK ako správca ho zabezpečil zábranami, aby sa tam nedalo chodiť, no to všetko sa vybúralo, rozbilo, obyvatelia odpílili všetky zábradlia a odniesli ich do šrotu, a ohníky tam robia ako im to vyhovuje. Objekt sa nedá ohradiť, lebo blok ma výšku 30 metrov, lebo ak by mali chrániť chodcov pred odpadnutím panelu, musela by sa preložiť komunikácia, čo by určite stálo viac ako 7 miliónov na búracie práce. Treba zvážiť, ktorým smerom ísť, buď túto stavbu zbúrať, alebo ju zabezpečiť tak, aby odpadnutím panelu nedošlo k zabitiu nejakých osôb.

p. Cengel, poslanec MZ – Faktická poznámka. Je prekvapený, že v rozpočte sa
	vyčlenilo na tieto búracie práce 16 mil. Sk a hneď na to sa dozvie, že stačí aj 
7 mil. Sk. Nevedelo sa to skôr? Je prekvapený, že sa majú pripraviť na to, že sa budú búrať ďalšie bloky? No nevie. Konštatoval, že peniaze neboli dané pre BPMK, ale pre Magistrát mesta.

p. Stanková, riaditeľka BPMK – Vlastníkom tohto objektu je mesto Košice a jeho
	správcom je BPMK. Všetky zdroje a zmluvy vo vzťahu k búraniu si musí zabezpečiť vlastník prostredníctvom svojho správcu. Aj zmluva na búracie práce by mala byť uzavretá ako trojzmluva: mesto, BPMK a dodávateľ búracích prác. 
	K cene – všetky podklady sa nachádzali na magistráte. No podklady na mestské zastupiteľstvo sa pripravovali skôr a vtedy sa vychádzalo z ceny navrhovanej statikom. Súťaž sa uzavrela minulý týždeň a mesto o tom vedomosti malo.

p. Knapík, primátor mesta Košice – Veci boli vysvetlené, niet k tomu viac čo dodať.
Objekty na Luníku IX budú v čoraz horšom stave. Otázka ich opotrebenia je všeobecne známa. Snažia sa nájsť možnosti a získať aj mimorozpočtové zdroje, ktoré legislatívne prostredie dáva, aby cez projekty obnovy revitalizácie sa mohli závady riešiť. Celý systém však musí preukázať istú životaschopnosť. Nechcú problém Luníka IX zametať pod stôl, ale nájsť optimálnu formu, aby situáciu mohli dostať pod kontrolu. 

p. Pajtáš, poslanec MZ -  Poprosil kolegov poslancov, aby si uvedomili jednu vec, že 
títo ľudia dostali zdarma byty, ktoré sú mestským majetkom. Bol by rád, keby ľudia zodpovední za tento stav sa dostali na nejakú fiktívnu čiernu listinu a od tohto mesta už nedostali nič. Ani korunu, ani byt, ani žiaden majetok. 

p. Stanková, riaditeľka BPMK – Poslanec p. Halenár sa pýtal, koľko bolo deložácií. 
	Na Luníku IX od začiatku roka bolo 40 deložácií bez rozsudkov súdu na báze dobrovoľnosti vypratania bytu. 
	Ešte sa vyjadrila k cene. Treba si uvedomiť, že cena zo súťaže je veľmi lákavá, ale môže dôjsť k nepredvídateľným okolnostiam, ktoré budú musieť cenu zo súťaže navyšovať.

p. Knapík, primátor mesta Košice – Myslí si, že pánu poslancovi je to jasné, že zaplatí 
	sa toľko, koľko sa zmluvne dohodne a rozpočet je len istý ukazovateľ. 
	Dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. c) Štatútu mesta Košice  berie na vedomie hodnotenie výsledkov hospodárenia rozpočtovej a príspevkových  organizácií  za obdobie I. polroka 2008.
Hlasovanie č. 24: za 39, proti 1, zdržali sa 3, nehlasovali 2.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

8/1 Zmena uznesenia MZ č. 553 z 30.7.2008

p. Knapík, primátor mesta Košice -  Pri schvaľovaní programu bol zaradený aj 
	tento bod. Dôvod je ten, že do pripraveného uznesenia boli zapracované dva návrhy, ktoré idú nad rámec doterajších uznesení a sú nevykonateľné. S investorom by to museli riešiť inou právnou cestou. Je tu návrh aj s dôvodovou správou, aby sa ustanovenia v bode 2 a 3 vypustili, aby prehodnotili toto uznesenie, aby ten proces mohol byť spustený, aby neboli otázky, ktoré to budú komplikovať. Ide hlavne o bezkolízne mimoúrovňové riešenie. Požiadal organizačný referát o informáciu, či poslanci dostali predmetný materiál. 

p. Lenková, pracovníčka organizačného referátu MMK -  Informovala prítomných, 
	že materiál je zverejnený v elektronickej podobe.

V rozprave vystúpili:

p. Boritáš, poslanec MZ – Predniesol procedurálny návrh. Navrhol, aby prebehla 
	diskusia, ktorá by sa neuzatvorila, ale bola by vyhlásená prestávka na poradu poslaneckých klubov. Po nej, ak by to bolo potrebné, by diskusia pokračovala ďalej a až potom by sa daný bod uzatvoril. Návrh predniesol z dôvodu, že poslanci dostali materiál až počas rokovania.

p. Cengel, poslanec MZ – Tento bod ho prekvapil. Jeho odmietavé stanovisko je 
	všeobecne známe. Požiadal primátora mesta, aby aj do budúcna upozornil hlavného kontrolóra, aby tu sedel, lebo ak tu môžu byť poslanci, vedenie mesta i pracovníci... V danej chvíli ho zbadal, takže sa ospravedlnil.
	Povedal k tomu jednu vec. Poslanci si iste pamätajú, že samotný odpredaj vznikol tak, že bola zriadená komisia, ktorej členom bol aj hlavný kontrolór. Vtedy im sľúbil, že nezahlasuje za to a nakoniec proti dohode zahlasoval ináč. Išiel síce po tom na olympiádu, ale to je v poriadku, ale problém bol v tom, že pozemok sa predal zhruba po 3.000,- Sk. K cene sa v danej chvíli nechcel vyjadriť. Je jeden fakt, že mesto malo v tom čase dva znalecké posudky. Jeden hovoril o cene 21 tisíc Sk za m2, druhý bol na niečo vyše 30 tisíc Sk za m2. Tak isto do dnešného dňa táto spoločnosť mestu neuhradila 9 mil. Sk za stavby na parcele. Išlo o parkoviská, obrubníky, fontánu a ďalšie. Ďalej - v každom meste má táto spoločnosť spor. Pre tých, ktorí boli v minulom zastupiteľstve – iste si pamätajú, že ani slovo nebolo o tom, že sa predáva hlavná cesta. Dnes zisťujú, že predali hlavnú komunikáciu a tak isto to nevadilo nikomu, ani kontrolórovi. Tak isto tu nikomu nevadí, že napríklad minule zase schvaľovali nejaký prenájom, ale nebola k tomu daná grafika a ani na katastri nie sú tieto parcelné čísla, lebo je to len geometrický plán. Tak isto tu nikomu nevadí, že pre mesto vzniknú ďalšie náklady z titulu výmeny plastových okien, sťahovania pomníkov možno z toho titulu, že investor neurobí riadny prechod. Je tu príliš veľa vecí okolo tohto Auparku a stále je tu tlak, aby požiadavky, alebo návrhy, ktoré dáva investor, stále zmäkčovali a ustupovali. Proste, prestáva sa mu to páčiť.

p. Knapík, primátor mesta Košice -  Požiadal riaditeľa Magistrátu mesta, aby vysvetlil 
	niektoré veci, o ktorých si myslí, žeby mali byť známe.

p. Sabol, riaditeľ MMK – Najprv k cene. Spoločnosť Aupark nedĺži 9, ale 16 mil. Sk,
	ale je to v zmysle kúpnej zmluvy, kde je napísané, že do 10 dní od nadobudnutia právoplatnosti územného rozhodnutia zaplatí zvyšných 16 mil. Sk. Koná presne podľa zmluvy. Územné konanie začne v dňoch 2.-4. 9. 2008.

p. Mutafov, poslanec MZ – Faktická poznámka.  Chcel sa v úvode tohto bodu 
	ospravedlniť, lebo tak ako oznámil, má isté povinnosti, ktoré definoval. A už nechce byť zlý, ale jeden bod, ktorý z jeho návrhu schválili, nie je zaradený. A je to už druhý krát. Nechá to však na osobnú debatu.

p. Cengel, poslanec MZ – Faktická poznámka. On nehovoril o neuhradenej cene za
	parcely. Hovoril o neuhradenej cene za stavby na parcele. Pokiaľ vie, táto zmluva ani nebola uzavretá. Znamená to, že mesto bezodplatne previedlo majetok „stavby na parcele“, ktoré investor ďalej buď predal, alebo rozdáva.

p. Hojer, hlavný kontrolór mesta Košice – Ako vidí, neprestávajú útoky na jeho osobu.
	Pán poslanec Cengel si nevie vybaviť niektoré veci ako chlap s chlapom, ale zaťahuje do toho jeho funkciu. Reagoval na to, čo povedal. V čase, keď sa rokovalo o predaji pozemku pre Aupark, mu člen KDH oznámil telefonicky, že materiál, tak ako je pripravený do majetkovej komisie je akceptovateľný a možno za neho hlasovať. Tak za tento materiál hlasoval. Zaujímavé, že sa nenapadá nikto iný z majetkovej komisie len on, ktorý za odmenu údajne bol na olympiáde v Grécku. Poprosil pána Cengela, aby už prestal. Je to nechutné a nie je to chlapské, to čo robí. 
	Pozemok pod Aupark sa predal za 13 tisíc Sk za m2, pretože sú v ňom aj stomiliónové investície do infraštruktúry. Vyzval p. Cengela, aby sa pozrel, kto hlasoval za predaj pozemku pre Aupark. V kolónke „za“ nájde aj svoje meno. 

p. Halenár, poslanec MZ – K technickej stránke zaraďovania bodov. Je tu 
	dvojstránkový text o tom, žeby sa mali vypustiť body 2 a 3 z pôvodného uznesenia mestského zastupiteľstva. Je to naozaj náročné čítanie. Ak sa má sústrediť na to, čo sa deje na mestskom zastupiteľstve, tak nemá čas sa na to pozrieť. Poprosil, aby nepokračovala táto prax. Je to nezodpovedné voči tým, ktorí majú vyjadriť názor, lebo v opačnom prípade sa len posilňujú podozrenia, že všetko je dohovorené mimo tejto miestnosti a že v tejto miestnosti sa už vlastne o ničom nerozhoduje. V tejto miestnosti sa len plnia formálne záležitosti a dohovory bežia niekde úplne inde. Ak majú opravovať uznesenie, zdá sa mu úplne logické, že to pôvodné uznesenie by tu tiež malo byť pripojené, aby on nemusel tráviť čas jeho hľadaním. Nechce použiť výraz „arogancia moci“, je to ľahostajnosť voči poslancom, na ktorých vôbec nezáleží, že čo povedia na tomto zastupiteľstve. 

p. Knapík, primátor mesta Košice – Nemyslí si, žeby to bolo tak, ako to povedal 
	poslanec p. Halenár, lebo tu sa rozhoduje o veciach, ktoré sa musia pripraviť. Nie je to tak, že je to dohovorené. Niekde musí vzniknúť podnet, musí sa to pripraviť, niekto sa musí k tomu vyjadriť a keď dospejú k záveru, že je to potrebné, že sa treba k tomu vrátiť, ak sa niekde urobí chyba, tak sa to dostane na stôl. To je spôsob prípravy. Pripúšťa, že sa treba na to pozrieť, ale realita života prináša aj takéto situácie. Pred chvíľou tu bola požiadavka predsedu poslaneckého klubu, aby bod nebol uzavretý, aby sa rokovanie o tomto bode uzavrelo, poslanecké kluby sa poradia, vyjadria svoj názor a nakoniec prítomní poslanci nadpolovičnou väčšinou rozhodnú tak, alebo tak. Myslí si, že netreba toto zbytočne rozoberať.

p. Boritáš, poslanec MZ – Faktická poznámka. Požiadal, aby o jeho procedurálnom 
	návrhu bolo hlasované a odporučil prestávku na poradu poslaneckých klubov spojiť aj s obedom.  Vyrieši sa tak aj problém s preštudovaním materiálu.

p. Halenár, poslanec MZ – Sám primátor iste uzná, aká citlivá záležitosť je Aupark. 
	A od neho sa chce, aby prebehol dve stránky zložitého textu, naozaj to nie je jednoduchý text a vyjadril k nemu názor v priebehu pár chvíľ. Iste bude teraz prestávka, môže si to pozrieť dokonale. Chcel len povedať, že keď sa dejú tak vážne veci a už so včerajším dátumom  boli zverejnené, nemôžu dostať elektronickou poštou informáciu, že je tu bod, ktorý bude navrhnutý na zaradenie do programu rokovania, aby si to pozreli? Veď tu o nič iné nejde. A to, že tu nie je pôvodný návrh a on má teraz konfrontovať pôvodné uznesenie s nejakou úpravou, ktorá tu je zložito vysvetľovaná, dá mu to dosť značnú prácu.  Toľko na vysvetlenie, aby bol pochopený.

p. Knapík, primátor mesta Košice – Ak nie sú otázky, uzavrel rozpravu a dal hlasovať
	o procedurálnom návrhu p. Boritáša, aby sa teraz nerobil záver tohto bodu, ale až po porade poslaneckých klubov.

p. Boritáš, poslanec MZ – Faktická poznámka. On to nemyslel tak, žeby sa uzavrela 
	diskusia, ale iba prerušila a po prestávke sa bude pokračovať, aby bolo možné predniesť stanoviská. Ak sa teraz diskusia uzavrie, ďalšia rozprava už nebude možná.

p. Knapík, primátor mesta Košice – Berie to. Bude sa hlasovať o návrhu zaradiť
	v tomto bode prestávku a potom sa bude v rokovaní pokračovať. 

Hlasovanie č. 25: za 43, proti -, zdržal sa -, nehlasovali 2.

p. Knapík, primátor mesta Košice -  Konštatoval, že návrh bol prijatý.

––-     ––-     ––-

p. Vargovčák, námestník primátora mesta – Po obedňajšej prestávke viedol rozpravu 
k bodu 8/1.  

p. Boritáš – Oznámil výsledok rokovania poslaneckého klubu KDH, ktorý rozhodol, že 
navrhovanú zmenu nepodporí. Keďže na minulom zastupiteľstve, kde sa rokovalo o Auparku bol predkladateľom pôvodného uznesenia. Povedal k tomu svoj osobný názor. Terajšia navrhovaná zmena hovorí o tom, že ak by sa vypustili navrhované body 2 a 3, vlastne by sa súhlasilo s prenájmom pozemkov a o tom, ako bude vyzerať zmluva, za akú cenu, s akými podmienkami, o tom už mestské zastupiteľstvo rozhodovať nebude. A ak sa vypustí aj bod 3 nebude podmienka, aká to bude doprava, aký má byť podchod, alebo čo tam má byť pre peších. V dôvodovej správe k tejto navrhovanej zmene sa uvádza, že došlo k rozporu medzi pôvodným uznesením, ktoré bolo prijaté na začiatku pri schvaľovaní Auparku a tým schváleným na predošlom zastupiteľstve, no konštatoval, že tomu tak nie je, pretože v pôvodnom uznesení sa rozprávalo o bezkolíznej doprave všeobecne a práve preto navrhoval na minulom zastupiteľstve toto uznesenie, ako by táto bezkolízna doprava pre peších mala vyzerať. Po vzájomnej dohode bol navrhnutý podchod a že to má byť na náklady investora ako takého. Prešlo to a tvrdí, že zákonný rozpor tu nie je. Čo sa týka investora, predpokladá, že pri ďalších rokovaniach, ak by tieto dva body vypustené neboli, je možné rokovať ďalej. Investor sa tiež verejne vyjadroval a aj v tejto chvíli ho požiadal o verejné vyjadrenie, nakoľko bol predaj pozemkov za dosť nízku cenu, je možné v danom momente zobrať aj tento aspekt do úvahy a urýchliť ďalšiu výstavbu Auparku, čo všetci chcú. 
Je tu ešte jeden moment, že je nutné ešte prijať zmenu územného plánu. Ak by to nebolo schválené, mal by ísť taký pokyn, že všetci zodpovední pracovníci mesta Košice musia urýchlene všetky náležitosti urobiť, aby sa nebránilo investorovi pokračovať vo výstavbe. 

p. Sabol, riaditeľ MMK – Je spracovateľom materiálu, preto vysvetlil, prečo je 
predložený návrh na vypustenie bodov 2 a 3 z prijatého uznesenia. V bode a) uznesenia MZ č. 553 sa to dá vyriešiť aj tak, že nakoľko má byť nájomná zmluva na 99 rokov, tak tu sa dajú dohodnúť všetky podmienky a záruky pre investora, aby sa mu tieto pozemky nepredali. Mesto vie zaručiť, že na dohodnutý dobu sa nepredajú. 
Bod 2 už potom nie je potrebný, nakoľko zmluva o budúcej zmluve má všetky náležitosti ako riadna kúpna zmluva, Musí tam byť predmet zmluvy a cena. Investor pri takomto uznesení nemá záruku, že cena sa mu o dva roky nenavýši a mestské zastupiteľstvo schváli cenu napr. 100 tis. Sk za m2, ako to bolo teraz navrhnuté v majetkovej komisii.  Zmluva o budúcej zmluve v tomto prípade spĺňa všetky podmienky kúpnej zmluvy. Nájomnou zmluvou by sa všetko vyriešilo. 
Bod 3 navrhuje vypustiť preto, lebo je to v rozpore s uznesením z roku 2006 v tom zmysle, že vtedy nebola podmienka riešiť podchod. Regulačný územný plán  tejto časti vlastne nevyžaduje podchod. Keby sa to takto schválilo, bolo by to v rozpore s územným plánom, ktorý je vlastne záväznou časťou, jedným zo zákonov tohto mesta. Išlo by sa proti zákonu. 
Náprava je možná buď zrušením uznesenia, alebo zmenou regulačného územného plánu. Zmena regulačného územného plánu by predstavovala niekoľko mesiacov, možno až pol roka a tým pádom by sa oddialila príprava a realizácia Auparku, čo by mohlo znamenať ďalšiu kauzu pre mesto s tým, že Aupark by mohol od mesta vyžadovať náhradu škody za posunutie termínu. Ak by sa zmenil územný plán, bola by to už mestom vyvolaná investícia a podchod bude musieť zaplatiť mesto. Pri polyfunkčnej pasáži sú to náklady 150 až 200 miliónov Sk. Myslí si, že mesto nemá ani na takúto polyfunkčnú pasáž.
Najvýhodnejším riešením je zrušiť to uznesenie.

p. Boritáš, poslanec MZ – Faktická poznámka. Odcitoval: Uznesenie MZ č. 1205
z 26.10.2006 v časti schvaľuje 1 a) V prvej etape výstavby bude realizované bezkolízne optimálne riešenie dopravy v úsekoch Námestie osloboditeľov a ulíc Južná trieda, Štúrova, Palackého, Protifašistických bojovníkov a Jantárová na náklady investora. 
Citoval z uznesenia prijatého na XVII. mimoriadnom Rokovaní mestského zastupiteľstva  - schvaľuje bezkolíznu úrovňovú formu dopravného riešenia s podmienkou, že bude uzatvorený dodatok o rozšírení záväzku o povinnosti vybudovania polyfunkčnej pasáže – podchodu pre chodcov v priestore križovania s Južnou triedou na náklady Auparku Košice. 
Bolo to práve preto, lebo prebiehali rokovania a na ich základe sa nedohodlo, ktorá alternatíva sa zrealizuje. Jedna alternatíva bola mimoúrovňové dopravné riešenie, druhá úrovňové. Zvolil sa kompromis, bude to tak, ale peší nech majú bezpečný prechod. Preto to tam bolo doplnené, veď o tom je rokovanie jednej i druhej strany. 

p. Cengel, poslanec MZ – Faktická poznámka k tomu, že Aupark bude chcieť náhradu 
škody. Zdá sa mu to trochu divné, že chcú od mesta náhradu škody a pritom  neuhradili ani to, na čo sa zaviazali, resp. na čo je uzavretá zmluva. Veď z tých 30 mil. Sk dodnes nezaplatili polovicu. Zatiaľ zaplatili mestu 16 mil. Sk. Netvrdí, že niečo porušili, zrejme tak bola uzavretá zmluva. A oni idú teraz tlačiť mesto do pozície, že chcú náhradu škody? Fakt je jeden, že v každom meste, kde začali stavať, majú spory, či už je to Bratislava, Žilina, nevie, či aj Trenčín, či Trnava. Ale všade je s nimi spor. Preto nevidí dôvod, prečo by sa im malo stále ustupovať. 

p. Bereš, poslanec MZ – Faktická poznámka. Myslí si, že aj jedna, aj druhá strana má 
v svojej časti kus pravdy, akurát pre neho slovíčko „bezkolízne“ a „vyvolané investície“ sú dve veci, na ktoré je možné pozerať sa tak, že ak mesto vyžaduje bezkolízne riešenie dopravy, tak tu nejde len o kolíziu medzi dopravnými prostriedkami, ale aj kolízia medzi dopravným prostriedkom a chodcom. Ak sa tam uvedie, že ide o bezkolízne riešenie, aby nedochádzalo práve ku kolízii s chodcami, je logické, že tam bude vybudovaný nejaký podchod, aby bola bezkolíznosť zaistená. V tomto prípade to investor nemôže brať ako vyvolanú investíciu zo strany mesta. Tak to diktuje logika.

p. Pajtáš, poslanec MZ – Treba si uvedomiť dve veci, že celý projekt Auparku 
neschvaľovalo toto mestské zastupiteľstvo. Dnes sa už nemôžu tak úzkoprso dívať na celú túto záležitosť, lebo už sa dajú len naprávať niektoré veci, ktoré sa stali v minulosti. Bol by rád, keby sa veci upravili tak, aby s tým už v budúcnosti neboli žiadne problémy. 
Myslí si, že od roku 2004 do roku 2008 bola možnosť celú vec tak prepracovať, aby sa tu už dnes nemuseli trápiť s týmito záležitosťami, ktoré sa tu teraz vyskytujú. 
Keď sa hovorí o nejakom bezkolíznom, alebo kolíznom, či inom riešení dopravy, tak bezkolízne riešenie môže byť aj úrovňové, s križovatkou, riadenou semaformi. Nehovorí, že je to najlepšie riešenie, aj takto si to môže investor vysvetľovať.
Druhá vec je, že investor môže celú stavbu realizovať podľa nejakého územného plánu, ktorý je dodnes platný a on v podstate nie je v ničom obmedzovaný, len tým, že mesto sa mu stále snaží robiť nejaké prekážky na jeho úkor. Povedal, aj prečo si myslí, že mesto mu robí prekážky. Najprv investor poskytol štúdiu a projekt, kde bolo naozaj riešenie s prechodom pre chodcov, cez podzemie, bolo to mimoúrovňové riešenie, ktoré mesto zavrhlo, či už prostredníctvom ÚHA alebo priamo mestské zastupiteľstvo, to je jedno. Na základe toho sa prepracoval celý projekt a spracoval riešenie, aké je dnes. Dnes zase poslanci tlačia investora, aby zase spravil podchod, riešil to mimoúrovňovo. Je to čudné správanie. Znamená to prepracovanie celého projektu a územného plánu odznovu. To sa môže celý projekt zastaviť na pol roka minimálne pri rýchlosti, akou pracuje toto mesto. 
Bol by rád, keby sa to nerobilo. Keď už raz Aupark ponúkol takéto riešenie, tak nie je problém, aby sa zmluvne zaviazal, aby takýto projekt znovu robil, ako stavbu, ktorá bude v zmluve ošetrená ako doplnková. Môže to byť doplnok k budúcej zmluve. Mestské zastupiteľstvo ho nemusí znovu tlačiť tým, že mu bude nejakým spôsobom šliapať na päty, aby ho k tomu donútilo, lebo si myslí, že to spraví aj sám. 

p. Balún, poslanec MZ – Faktická poznámka. Dúfa, že nedospejú do štádia, keď sa 
poslanci budú hlboko ospravedlňovať investorovi, že mu nemohli poskytnúť zopár miliónov na to, aby mohol postaviť svoj biznis. 

p. Halenár, poslanec MZ – Keďže materiály sú pre poslancov zverejnené 14 dní pred 
zasadaním, t.j. 14. augusta, prečo tento materiál bol zverejnený 27. augusta a nedostal sa do riadneho programu rokovania ? V materiáli je opísaných veľa ňuansov, ktoré sa ťažko dajú rozlíšiť, no z toho, čo povedal p. Boritáš je jasné, že investor sa snaží vyvliecť z povinností, ktoré mu boli uznesením tohto mestského zastupiteľstva dané v roku 2006. 
Pri tej príležitosti chcel povedať, že sa obáva, že toto ešte nie je posledná kvapka. Ten stres, ktorý sa na nich začína valiť, čo sa týka Auparku, je niečo, o čom by nemali narýchlo rozhodovať. Jedná sa o tak veľké peniaze, že ak si toto niekto zoberie na zodpovednosť, aby v noci deň pred rokovaním navrhoval také zmeny, tak to vidí ako tlačenie poslancov do rozhodnutia a obáva sa, že toto tlačenie v prípade, že budú hlasovať za návrh, bude zlé. On osobne bude hlasovať proti. Chcel by, aby úradníci Magistrátu mesta, ako aj riaditeľ Magistrátu mesta, sa čím menej snažili ovplyvňovať hlasovanie poslancov akýmisi neurčitými vyhrážkami o náhrade škody.

p. Jutka, poslanec MZ – Najprv dal do pozornosti, že tento bod, bol aj jedným z bodov 
mimoriadneho rokovania mestského zastupiteľstva, kde tejto problematike venovali dostatočný časový priestor. Diskutovalo sa o ňom 4 hodiny, rozobralo sa všetko od a po zet. 
Znovu trochu pripomenul genézu. V roku 2004 bol predstavený zámer, na základe ktorého v tom istom roku mestské zastupiteľstvo schválilo urbanistickú a architektonickú štúdiu. Následne na to bola predložená táto štúdia, kde bola 
navrhnutá zmena územného plánu Námestia osloboditeľov. Následne na to bola spracovaná zmena regulatívu bezkolízneho riešenia dopravy Námestia osloboditeľov. Následne sa bavili  aj o tom, ktorý variant je lepší. Mimoúrovňové riešenie pre automobily by stálo trištvrte miliardovú investíciu. Všetky sporné veci, tak isto aj ten nájom pozemkov sú už dostatočne rozdiskutované. Je tiež nutné konštatovať aj to, že uznesenie, ktoré hovorí o regulatíve je v rozpore s tým, ako to bolo schválené a treba to dať do súladu. Tiež si nemyslí, žeby mesto malo nejakým spôsobom investorom uľahčovať prácu, no ani dávať negatívny signál potenciálnym investorom, že po dlhom rokovaní s mestom z toho nebude žiaden záver, nie je dobré. V médiách odznelo, že presun developerov a investícií je smerom na Východ, čo by nebolo na škodu. Pri zohľadnení toho všetkého vypustenie bodu 3 by v súčasnosti riešilo situáciu, ako ďalej s Auparkom, lebo ináč by všetko ostalo v patovej rovine, kde sa nič nerieši.

p. Bereš, poslanec MZ – Faktická poznámka. Chcel by počuť stanovisko hlavného
	kontrolóra mesta Košice.

p. Halenár, poslanec MZ – Faktická poznámka. Keď počúval p. Jutka, napadlo ho, že 
zdroj všetkých problémov, okolo ktorých sa točia, je ten, že poslanci vlastne to riešenie ešte vôbec nevideli. Na mimoriadnom rokovaní nebolo predložené grafické riešenie, aj keď sa dôvodová správa o toto riešenie opierala. 
Úrovňové riešenie nakreslené nevideli hoci je to projekt za niekoľko miliárd korún a nikto si nedá ani toľko námahy, aby zopár kartónových krabíc pomaľoval farbou, nakreslil tam nejaké ulice a strčil to poslancom pod nos, že takto to bude vyzerať. Že toto je návrh na riešenie, ktorý je ošetrený aj slovami? Nakoniec to dospeje k tomu o čom hovoril p. Pajtáš, že tam bude svetelná  križovatka, čo bude totálny škandál. 

p. Drábik, poslanec MZ – Faktická poznámka. Navrhol oddeliť dve veci, aby každý 
tomu rozumel.  Prvá vec je zmluva – dohoda čo mesto chce od firmy vyjednať, vyrokovať, čo nemusí urobiť. Druhá vec je to, čo firma urobiť musí a mesto im cez stavebný úrad určí podmienky do stavebného konania. Treba oddeliť to, čo sa dá vyjednať a čo sa jednoducho stavebným konaním určí. 
Investori sa už teraz na Košice nenormálne pozerajú, lebo to nie je prvé faux pas čo mestské zastupiteľstvo urobilo. Urobilo ich už niekoľko. Veci treba riešiť tak rýchlo, ako treba. Keď mesto predalo pozemok na výstavbu Auparku, tak čo sa tu ešte špekuluje. Keď sa zmenil územný plán tak, aby tam mohol byť postavený Aupark, tak čo sa ešte špekuluje. A kto to všetko urobil? Poslanci a mesto Košice.

p. Buraš, poslanec MZ – Faktická poznámka. Poznámka smeruje k predrečníkovi, ale 
aj k tomu, čo povedal p. Halenár. To všetko mu pripadá, ako keby boli v Kocúrkove. Buď niečo platí, má to svoje smernice, je niekto za niečo zodpovedný a niečo sa rieši. Ak nie, tak treba prijať opatrenia. Ale to, čo sa tu hovorí, čo bolo dojednané, čo bolo prejednané, opakovane nejakým spôsobom meniť... Komisie mali možnosť byť oboznámené s tým, čo sa chystá. Komisia regionálneho rozvoja a cestovného ruchu, kde je členom, túto možnosť využila. Prebrali si variant úrovňového i mimoúrovňového riešenia. Bol na komisii dopravy a tam to bolo tak isto odprezentované. Nevie, o čom sa tu v tejto chvíli rozpráva. Myslí si, že niektorí by si mali obnoviť pamäť, pretože boli na týchto komisiách.

p. Sabol, riaditeľ Magistrátu mesta Košice -  Reagoval na vystúpenia poslancov 
pp. Halenára, Cengela a Boritáša. 
Odpovede p. Halenárovi:
Nikoho neovplyvňuje, ani sa nevyhráža, len hovorí, čo prináša život. O tom svoje hovoria aj kauzy Veros, Strelingstav a ďalšie, kde mesto bude musieť platiť. V tomto prípade škoda, ktorú mesto spôsobí investorovi, je reálna.   
Prečo je materiál predložený až teraz? Od kedy sa vrátil z dovolenky, rokuje s Auparkom, posledné rokovanie bolo predvčerom a on mal uznesením danú úlohu do konca augusta veci riešiť. Toto je riešenie, aby mesto nemalo ďalšiu kauzu, aby nedošiel protest prokurátora, že uznesenie je v rozpore s územným plánom. 
Odpoveď p. Cengelovi:
O tých 16-tich miliónoch už hovoril. Je to v zmysle kúpnej zmluvy, kde je stanovené, že táto čiastka bude Auparkom uhradená, keď územné rozhodnutie nadobudne právoplatnosť.
K vystúpeniu p. Boritáša – o bezkolíznom riešení sa diskutuje, lebo im záleží aj na chodcoch, aby nemali problémy pri prechádzaní cez cestu. Najvýhodnejším riešením je cestná svetelná signalizácia. Takéto skúsenosti sú aj z KVP, kde pri miestnom úrade je štvorprúdová komunikácia a je tam nainštalovaná svetelná signalizácia. Pri jej výpadku je to možné riešiť ochranným ostrovčekom. Je to overené, takže niet sa čoho báť. Aj toto považuje za bezkolízne riešenie.

p. Boritáš, poslanec MZ – Faktická poznámka. Priepustnosť a priechodnosť na 
Námestí osloboditeľov a na KVP sa nedá porovnať. 
K rozporu s územným plánom. Súhlasil by s tým,  ak by bol rozpor s územným plánom, ktorý schvaľuje štátny orgán, alebo niekto iný. Ale ak je územný plán vo vlastnej moci, mesto ho môže pripraviť, zmeniť a schváliť, žiadny problém v tom nevidí.

p. Bereš, poslanec MZ – Faktická poznámka.  Konštatoval, že dúfa, že jeho 
požiadavka nebola ignorovaná zo strany odborného útvaru mesta, ktorého odborné stanoviská už viackrát brali do úvahy.

p. Vargovčák, námestník primátora mesta Košice – Dúfa že nie, ale ak hlavný 
kontrolór nechce reagovať, nútiť ho nemôže.

p. Dittrich, poslanec MZ – Faktická poznámka. V dôvodovej správe je uvedené, že 
zmena regulačného plánu bude stáť mesto niekoľko desiatok miliónov. Priznal sa, že k tomu by potreboval odborné vysvetlenie.

p. Sabol, riaditeľ Magistrátu mesta Košice – Netýka sa to zmeny projektovej 
dokumentácie, ale keď sa zmení regulačný plán... Pri posudzovaní projektovej dokumentácie pre územné rozhodnutie stavebným úradom v utorok sa zistil nesúlad. Táto dokumentácia bez podchodu je v súlade s územným plánom a stavebný úrad vydá kladné rozhodnutie. Ale ak sa presadí podchod, tak sa buď musí zrušiť uznesenie, alebo zmeniť územný plán. Ak sa zmení územný plán, bude to mestom vyvolaná investícia a mesto ju bude musieť zaplatiť. Tu nejde o projektovú dokumentáciu, ale o samotnú realizáciu. Podchod bude platiť mesto, keďže vyvolalo zmenu územného plánu. Investor urobil projekt podľa územného plánu, on zmenu nepotrebuje.

p. Dittrich, poslanec MZ – Faktická poznámka. Poďakoval za vysvetlenie, no nejako 
mu to nepasuje. Pred chvíľou bolo citované p. Boritášom uznesenie spred nejakého času, kde bol investor zaviazaný vybudovať bezkolízny prechod. Pýta sa preto, prečo bol pripravený taký variant pre územné konanie, kde toto nie je rešpektované.

p. Sabol, riaditeľ Magistrátu mesta Košice – V uznesení MZ z roku 2006 nie je 
podchod, je tam požiadavka na bezkolízne riešenie. Bez podchodu. Je to v tom pôvodnom materiáli.

p. Hlinka, poslanec MZ – Pozerá na uznesenie z júla 2008, kde v poslednej časti 
mestské zastupiteľstvo vzalo na vedomie ten prísľub investora na zrealizovanie  na svoje náklady a nad rámec svojich povinností kompletnú realizáciu úrovňového riešenia. Otázka znie, či tento prísľub na tých 270 mil. Sk je súčasťou tohto riešenia, o ktorom sa dnes bavia. Či to je riešenie bez podchodu pre chodcov, alebo s podchodom.

p. Sabol, riaditeľ Magistrátu mesta Košice – Tých 270 mil. Sk je bez podchodu.

p. Betuš, poslanec MZ – Je tu ťažká atmosféra. Všetci sú zmätení. Rozpráva sa o jednom uznesení, o druhom uznesení i o materiáli, ktorý dnes prišiel na stôl. Predniesol preto procedurálny návrh, aby sa prerušil tento bod rokovania, pretože do večera sa neprerokujú všetky body. Treba si to všetko naštudovať, premyslieť a na pokračovaní sa s chladnou hlavou príjme rozumné rozhodnutie, rozumné uznesenie.

p. Vargovčák, námestník primátora mesta Košice – Odznel procedurálny návrh, dal preto hlasovať o prerušení prerokovania tohto bodu s tým, že sa dokončí na ďalšom rokovaní.

Hlasovanie č.26: za 35, proti 1, zdržali sa 4 + p. Ivanko, nehlasovali 3.

p. Vargovčák, námestník primátora mesta Košice – Konštatoval, že bod 8/1 bol 
	prerušený.

p. Petrvalský, poslanec MZ -  Upozornil na to, že na rokovaní sú prítomní ľudia z Leteckej vojenskej nemocnice, ktorí sa chcú zúčastniť prerokovania petície proti jej zrušeniu, preto predniesol procedurálny návrh, aby bod 22/2 Petícia proti zrušeniu Leteckej vojenskej nemocnice v Košiciach, bol prerokovaný hneď teraz, lebo môže sa stať, že dnes by na rad tento bod ani neprišiel. 

p. Vargovčák, námestník primátora mesta Košice -  Dal hlasovať o procedurálnom 
	návrhu, predradiť bod 22/2 a rokovať o ňom hneď teraz.

Hlasovanie č. 27: za 39 + p. Badanič, proti -, zdržal sa - , nehlasovali 4.

p. Vargovčák, námestník primátora mesta Košice – Konštatoval, že návrh bol prijatý 
	a rokovanie mestského zastupiteľstva pokračuje bodom 22/2.

––-     ––-     ––-

22/2 Petícia proti zrušeniu Leteckej vojenskej nemocnice v Košiciach

p. Vargovčák, námestník primátora mesta Košice – O slovo požiadali zástupcovia petičného výboru, dal preto hlasovať o tom, či im mestské zastupiteľstvo umožní vystúpiť k tejto problematike.

Hlasovanie č. 28: za 40, proti -, zdržal sa -, nehlasovali 4.

p. Vargovčák, námestník primátora mesta Košice – Návrh bol prijatý, preto vyzval 
	členov petičného výboru, aby prítomných stručne oboznámili s danou 	problematikou.

p. Klinsková, zástupkyňa občianskej iniciatívy za zachovanie Leteckej vojenskej nemocnice v Košiciach. Predstavila petičný výbor: MUDr Babjak, zástupca generálneho riaditeľa Leteckej vojenskej nemocnice, p. Červenáková za odbory Vojenskej nemocnice a za petičný výbor p. Lengyelová.
	Elektronickou poštou poslali poslancom MZ ich východiskový materiál. Poďakovala, že bol tento bod prednostne zaradený na rokovanie a obrátila sa na mestské zastupiteľstvo v mene 365,5 tisíca minulý rok ošetrených, hospitalizovaných a doliečovaných pacientov z Košíc aj z okolia plus 110 tisíc zo spádovej oblasti.
	Stručne pre oživenie. Táto nemocnica pracuje vo vyrovnanom hospodárskom režime. Je prvou štátnou nemocnicou na Slovensku v hodnotení podľa kritérií Ministerstva zdravotníctva SR a je vysoko špecializovaným jedinečným pracoviskom aj v rámci celej SR. Koncom roka táto nemocnica bez náhrady má skončiť svoju činnosť. Spýtala sa v mene všetkých ošetrených pacientov, kde sa podejú. Zdá sa jej, že stará nemocnica so svojou kapacitou a nemocnica na Terase, nie sú harmonikami. Neroztiahnu sa, odborní lekári sú preťažovaní a vystáť si niekde fontu na vyšetrenie stojí veľkú dávku nervov na obidvoch stranách. Pripomenula, že do tejto budovy sa za posledné roky zainvestovalo viac ako 110 mil. Sk. Sú tu najmodernejšie chirurgické sály. Táto nemocnica disponuje personálom, ktorý svoju vysokú špecializáciu, jedinú na Slovensku, môže obhajovať len v zahraničí, v Prahe, alebo na iných patričných miestach európskej únie. 
	V mene všetkých týchto ľudí položila niekoľko veľmi naliehavých otázok. Kde nájdu občania v tejto kvalite a v tomto objeme takú istú lekársku pomoc a kto vyčísli náklady spojené so sťahovaním, rekonštrukciou Leteckej vojenskej nemocnice, ktorá sa má údajne podľa médií stať detskou nemocnicou. Aký bude harmonogram? Kde bude tá pauza? Kde sa do tej doby podejú?
	Prečo sa v Bratislave vedia postaviť aj dve nové zdravotnícke zariadenia v poslednom období a Východ príde aj o to, čo je bez dlhov, funkčné a v republike jedinečné a prvé.  Ako odôvodnia kompetentní svoje rozhodnutia, keď sa tak diametrálne líšia z mesiaca na mesiac? Keď sa medzirezortne posúva Letecká vojenská nemocnica, aby sa vraj lepšie manažovala, ale vzápätí sa hovorilo o jej zrušení? Ako sa tu hazarduje s ľudskými a finančnými zdrojmi? Pýta sa v mene týchto občanov, kto zabezpečí pre druhé najväčšie mesto Slovenskej republiky, ktoré sa nachádza v tieni Železiarní, v blízkosti hraníc Európskej únie, v dobe množiacich sa živelných katastrof, v prípade priemyselnej havárie, alebo teroristickej udalosti bezpečnosť a kvalitné napojenie na zložky CO, keď pracovníci Leteckej vojenskej nemocnice na to dlhodobo školení sa presunú, alebo odídu? Kto plnohodnotne nahradí Leteckú vojenskú nemocnicu, ako dôležitú zložku integrovaného záchranného systému, ktorý je zakotvený v záväzných nariadeniach obvodných úradov? 
	Košice stratou Leteckej vojenskej nemocnice prichádzajú o ojedinelé vysoko špecializované zdravotnícke zariadenie, ktoré svojim významom presahuje do nadnárodných štruktúr Európskej únie a NATO a degradujú dlhoročné úsilie a výsledky špecialistov z celého košického regiónu. V krehkej dôvere, že sa jedná len o nedorozumenie, verejnosť naliehavo očakáva odpovede a riešenie na otázky, ktoré sa občanov priam životne dotýkajú na tých najcitlivejších miestach. Očakávajú, že sa mesto Košice, starostovia mestských častí a dotknutých obcí, volení zástupcovia občanov na všetkých úrovniach vrátane VÚC a štátnej správy nebudú ľahostajne prizerať zániku tohto jedinečného 150-ročného ústavu zdravia Leteckej vojenskej nemocnice v Košiciach. Očakávajú, že  sa aj mesto zobudí a nenechá sa učičíkať nepodloženými sľubmi, že sa bude zaujímať aj o názory vedenia Leteckej vojenskej nemocnice a jej stredného odborného manažmentu, že sa za občanov opýtajú najvyšších, prečo majú klesnúť z prvého na päťdesiate siedme miesto v rebríčku, keď ústava zaručuje výber nemocníc. Ako sa chovajú k zdravotne postihnutým, ktorých tu za ich zväz MUDr. Kurcina? Ako sa chovajú k vojakom na misiách, ktorí prešli týmto zariadením? Zahodí sa spomienka na to, že táto Letecká vojenská nemocnica takpovediac vypiplala jediného slovenského kozmonauta? A to sa udialo v tomto košickom jedinečnom zariadení. 
	Zdravie je aj o peniazoch, ktoré tak zúfalo chýbajú hlavne v zdravotníctve. A znova sa ide niečo prestavovať. No zdravotníctvo je predovšetkým sociálna služba, vysoká, ak nie najvyššia služba blížnemu. Poprosila Košičanov, poslancov, Východ, aby si nenechali vziať toto zlaté vajíčko, ktoré sa tu zaslúžene a neľahko vypestovalo. Potom by sa mohlo stať, že na tom Východe budú naozaj považovaní za „šalených“.

p. Babjak, člen predstavenstva Leteckej vojenskej nemocnice. 
	Mal pre prítomných dve správy. Jednu dobrú a jednu zlú. Začal s tou lepšou. Letecká vojenská nemocnica oslavuje 150 rokov od svojho vzniku. Je to závažné jubileum. Myslí si, že veľmi málo nemocníc sa môže pochváliť takouto tradíciou. Mnohí občania si možno ani nevšimli, že v Košiciach existuje Letecká vojenská nemocnica, lebo fungovala pred rokom 1989 hlavne pre armádne účely a až po roku 1989 sa otvorili dvere aj pre bežných pacientov. Obmedzil sa len na fakty: Možno niektorí ani nevedia, že prvá hemodialýza, to znamená prvé ošetrenie pacienta umelou obličkou na Slovensku a to v rámci vojenského i civilného zdravotníctva bola realizovaná práve vo Vojenskej nemocnici v Košiciach. Táto nemocnica je preto dobrá, preto vyhľadávaná, lebo má svoju tradíciu, ktorá je oprávnená vysokou odbornosťou. Po roku 1989 Vojenská nemocnica musela zmeniť svoj charakter a preto vo Vojenskej nemocnici vznikol Ústav leteckej medicíny, ktorý bol jediným zdravotným zariadením pre pilotov pre armádnych, civilných zložiek ministerstva vnútra a podobne. Zdá sa, že to by ich mohlo zachrániť, lebo nie je žiadne iné pracovisko na Slovensku, ktoré by mohlo prevziať túto funkciu. Faktom zostáva to, že zrejme od 1. januára 2009 budú uzavreté lôžkové oddelenia a bude fungovať iba Ústav leteckej medicíny, čo by bola veľká škoda, pretože Letecká vojenská nemocnica má od minulého roka veľkú spádovú oblasť. Na základe aktivity starostov a občanov okresu Košice – okolie sa zaviazali, že sa stanú po rokoch, kedy títo obyvatelia nikdy nemali svoju vlastnú nemocnicu, že sa stanú ich nemocnicou. Toto bolo schválené jednak krajským orgánom v Košiciach, bolo to bez pripomienok schválené aj Ministerstvom zdravotníctva SR. Nevie, prečo sa má teraz táto situácia meniť. Nevie ako a kto vysvetlí 110 tisícom obyvateľom košického okolia, že Letecká vojenská nemocnica nemá byť ich spádovou nemocnicou. 
	Možno sa nevie, ale Letecká vojenská nemocnica bola pri poslednom aktuálnom vyhodnotení, na základe prieskumu poistencov Všeobecnej zdravotnej poisťovne, ktorá je najväčšou poisťovňou na Slovensku, posudzovaná kladne a umiestnila sa na 3. mieste spomedzi 105 zdravotníckych zariadení a medzi porovnateľnými zdravotníckymi zariadeniami štandardných nemocníc boli na 1. mieste. Letecká vojenská nemocnica má certifikát kvality ISO, ktorý dosiahla v roku 2005.
	Ako už bolo povedané, nemajú žiadne dlhy. Nemocnica je akciovou spoločnosťou, čo znamená, že nedostáva žiaden príspevok, ani žiadnu dotáciu. Na svoju činnosť si musia zarobiť. Je to na výplaty, na kúpu prístrojov a všetko ostatné. V minulom roku nakúpili zdravotnícke prístroje za 12 mil.. Sk. Mali vyrovnané hospodárenie. Za I. polrok 2008 majú vyrovnané hospodárenie. Keď to má zosumarizovať, sú najlepšou nemocnicou na Slovensku, majú vyrovnané hospodárenie a to aj v týchto podmienkach, ktoré sú v zdravotníctve sú. Letecká vojenská nemocnica je vyhľadávaná všetkými pacientmi zo širokého okolia. Požiadal o radu, že ešte majú urobiť viac, aby zdôvodnili existenciu Leteckej vojenskej nemocnice v Košiciach. 
	Tá druhá zlá správa je, že v danej chvíli nevedia lepšie zdôvodniť existenciu takejto nemocnice.

p. Kurcina, zástupca ťažko zdravotne postihnutých občanov Východoslovenského regiónu – Osobne je po ťažkej operácii mozgového tumoru. Lieči sa v Leteckej vojenskej nemocnici, ktorej vďačí za svoj život. 
	Zrušenie Leteckej vojenskej nemocnice pocíti každý jeden človek. Apeloval na svedomie, aby sa nepozeralo na to, kto je v akej politickej strane, ale aby boli všetci jednotní v tom, aby táto Letecká vojenská nemocnica ostala. Je to v záujme  všetkých prítomných, ich rodín, občanov Košíc a okolia, ale zrušenie nemocnice najviac postihne zdravotne postihnutých občanov.
	Do nemocnice príde aj pán minister, preto poprosil poslancov, aby naňho apelovali a využili všetky prostriedky, ktoré zákon umožňuje, aby táto nemocnica ďalej ostala.

p. Vargovčák, námestník primátora mesta Košice – Poďakoval za prezentáciu. Aj keď Letecká vojenská nemocnica  nie je v zriaďovateľskej pôsobnosti mesta, myslí, že je morálnou povinnosťou vyjadriť sa k tomuto problému, keďže ju navštevuje veľa obyvateľov Košíc. Otvoril k tomuto bodu rozpravu. 
	Najprv však predniesol návrh na uznesenie. Mestské zastupiteľstvo v Košiciach podľa príslušných právnych ustanovení vyslovuje nesúhlas s plánovaným zrušením Leteckej vojenskej nemocnice v Košiciach.

V rozprave vystúpili:

p. Buraš, poslanec MZ – Faktická poznámka. Reagoval na vystúpenie občanov, ktorí vyslovili svoj názor, na zástupcov petičného výboru, aj zástupcov, ktorí hája záujmy zdravotne postihnutých občanov. Aj jeho syn je invalid, telesne postihnutý a vie o čom rozpráva. No existuje fórum, ktoré by mohlo viac akceptovať tieto pripomienky a návrhy. Keď si zoberie Košičanov a východné Slovensko, snáď aj Národná rada SR a jej predstavitelia, snáď aj poslanci, ktorí sú tam a hája záujmy tohto mesta, snáď aj minister zdravotníctva, ktorý je Košičan. Mesto môže k tomu zaujať stanovisko a môže vysloviť podporu, alebo iný záujem v tejto veci. Ale fórum, kde sa rozhoduje a ako sa rozhoduje je niekde inde. 

p. Betuš, poslanec MZ -  Zamýšľal sa, keď táto kauza vyšla na svetlo, že čo všetko Bratislava z Košíc zobrala. Zobrala pýchu slovenského letectva Biele albatrosy, zobrala Vysokú vojenskú leteckú školu, zobrala Vojenskú záchrannú brigádu CO z Humenného, ktorá slúžila celému Východoslovenskému regiónu. Každý si isto pamätá, ako veľmi pomohli, keď bola v Košiciach zimná kalamita.  Samozrejme, teraz im je aj Letecká vojenská nemocnica v oku a za chvíľu zistia prečo, ale chcú ju z Košíc zobrať. Letecká vojenská nemocnica má nezastupiteľné miesto pri možnom vzniku mimoriadnych udalostí, pri mimoriadnych situáciách, prírodných katastrofách, priemyselných haváriách s možným únikom nebezpečných látok, teroristických útokov a samozrejme aj pri haváriách, leteckých haváriách. Za chvíľu bude k tomu v Košiciach cvičenie. Ide o to, že je tam možný veľký počet postihnutých osôb a zdôvodnenej potreby organizovania mobilného výjazdového oddielu pri Leteckej vojenskej nemocnici v Košiciach. Oni na toto všetku majú vytvorené podmienky materiálne, technické a aj čo sa týka prípravy.
	Ako spomínal, po zániku Vojenskej záchrannej brigády CO v Humennom, je to jediné pracovisko, ktoré je odborne schopné materiálne, technicky a personálne takéto činnosti zabezpečovať pre Košický kraj, pre Slovenskú republiku a pre štáty Európskej únie na základe možnej požiadavky a čo je veľmi dôležité – v poľných podmienkach. Títo odborníci sú na takéto činnosti pripravovaní po všetkých stránkach. Pri tejto príležitosti sa diví prednostom obvodných úradov, teda štátnej správy, že sa takto prizerajú na likvidáciu takéhoto výnimočného pracoviska. Nechápe, ako je to možné, že prednosta obvodného úradu Košice – okolie a prednosta obvodného úradu Košice – mesto sa nejakým spôsobom nepostavia za to, aby táto Letecká vojenská nemocnica v Košiciach ostala. Táto nemocnica by mohla vyplniť medzeru v oblasti vzdelávania zdravotníckeho personálu predovšetkým silových rezortov, ale aj civilného obyvateľstva pre poskytovanie zdravotníckej pomoci v podmienkach možného asymetrického ohrozenia obyvateľstva. Na základe vytypovania oblastí, lokalít, komunít, a po určením priorít naliehavosti civilného obyvateľstva, zamestnancov výrobných podnikov, príslušníkov CO, príslušníkov hasičského zboru, je Letecká vojenská nemocnica schopná vytvoriť mobilné tímy lektorov, ktoré by boli schopné prísť priamo k danej situácii. 
	Je tu napríklad vrtuľníková letecká základňa v Prešove, takže nie je problém takýchto profesionálov odborníkov dostať na každé miesto mimoriadnej udalosti, resp. mimoriadnej situácie. 

p. Grega, poslanec MZ – Letecká vojenská nemocnica sídli v Starom meste. Pán generálny riaditeľ je tiež staromešťan. Nemocnicu navštevujú stovky aj staromešťanov. Je to zariadenie, ktoré je skutočne na špičkovej, priam svetovej úrovni. Momentálne sú tu všetci zdraví, pri sile, ale nikto nevie, kedy budú sami potrebovať služby takéhoto zariadenia, preto by bolo hriechom sa toho dobrovoľne vzdať – bez protestu. Ako starosta mestskej časti Staré mesto je úplne za to, aby toto zariadenie, ktoré je pýchou Starého mesta, ostalo. V utorok mali miestne zastupiteľstvo mestskej časti a poslanci ho splnomocnili prečítať ich uznesenie č. 181, ktoré prijali, kde žiadajú zachovať Leteckú vojenskú nemocnicu, ktorá je špecializovaným pracoviskom, poskytujúcim zdravotnú starostlivosť na vysokej odbornej úrovni so špičkovou zdravotníckou technikou. 

p. Jutka, poslanec MZ – Doplnil vystúpenie p. Betuša. Svojho času 3 roky pôsobil ako krajský lekár a pravidelne sa zúčastňoval zasadnutí krízového riadenia, kde rozoberali možné krízové situácie v rámci kraja a vo väčšine prípadov tam rezonovalo jedno vysoko špecializované zariadenie zdravotnej starostlivosti Letecká vojenská nemocnica, ktoré je v prípade potreby  schopné zriadiť aj poľnú nemocnicu. Letecká vojenská nemocnica má svoje špecifické postavenie aj vzhľadom na to, že Košice a východ Slovenska sú bránou Šengenu a všetky zložky či už silové, zložky ministerstva vnútra sa sústreďujú na túto vojenskú nemocnicu. Je preto za podporu návrhu, ktorý predniesol p. Vargovčák. 

p. Petrvalský, poslanec MZ – Netreba zabudnúť na jednu vec. Pokiaľ bolo treba ošetrovať prezidenta republiky p. Schustera, ošetrovali ho v Leteckej vojenskej nemocnici. Ďalšia významná udalosť, ktorá túto nemocnicu zviditeľnila je, že tu bol pripravený prvý slovenský kozmonaut na let do kozmu.

p. Vargovčák, námestník primátora mesta Košice –  Uzavrel rozpravu a dal slovo návrhovej komisii. 

p. Jeník, poslanec MZ – Návrhová komisia dostala jeden návrh na uznesenie, ktorý už bol prednesený:
	Mestské zastupiteľstvo v Košiciach podľa príslušných  právnych ustanovení vyslovuje nesúhlas s plánovaným zrušením Leteckej vojenskej nemocnice v Košiciach.

Hlasovanie č. 29: za 39 + p. Ivanko, proti -, zdržal sa 1, nehlasovali 4.

p. Vargovčák, námestník primátora mesta Košice – Konštatoval, že uznesenie bolo schválené. Poďakoval členom petičného výboru, drží im palce a verí, že každý sa silou svojej osobnosti zasadí o to, aby im pomohol. 

8/3 Informácia o prioritách mesta Košice

p. Knapík, primátor mesta Košice – Tento bod navrhol  na rokovanie poslanec 
	p. Mutafov. Materiál na túto tému pripravený nie je, no dá sa o tom hovoriť čisto akademicky. To, čo mesto považuje za priority sa bralo do úvahy pri príprave rozpočtov a ich úprav. Je to fungovanie mesta, zabezpečenie všetkých vitálnych funkcií vrátane problematickej dopravy. Toto od decembra 2007 do teraz bolo do rozpočtu premietané Dnes schválená 3. úprava rozpočtu akceptuje práve to, čo sa považuje za dôležité a čo je potrebné nielen z pohľadu možných priorít dlhodobo , ale aj na základe vývoja situácie. Je presvedčený, že priority mesta sú do rozpočtu premietnuté a že sa postupne napĺňajú. Bližšie to nerozoberal, lebo to by ozaj chcelo nejaký analytický materiál. Vyzval ešte zástupcu riaditeľa MMK, aby upozornil na možné ohrozenia plánovaných výdavkov vo väzbe na priority a oblasti, ktoré sa považujú za vážne, či je zjavné nejaké ohrozenie v II. polroku.

p. Dlhý, zástupca riaditeľa MMK – Čo sa týka priorít, ktoré si mesto stanovilo pre 
	tento rok, stanovilo si ich v rámci schváleného rozpočtu, ktorý bol predkladaný v štruktúre podľa funkčnej klasifikácie, ktorá práve cez funkcie ukazuje, kde sa výdavky sústreďujú. Sú delené na bežné a kapitálové. Bežné výdavky svojim charakterom výkonu kompetencií, sú potrebné pre bežnú správu veci verejných v rôznych funkciách a kompetenciách, ktoré mesto má. Kapitálové výdavky sa sústreďujú na rozvojové impulzy v iných oblastiach života mesta. 
	Čo sa týka ohrozenia, z rozboru hospodárenia za I. polrok je zrejme, že jednotlivé kapitoly rozpočtu či na strane príjmov, alebo na strane výdavkov sa plnia v súlade s tým, ako bol rozpočet schválený. Predpokladá, že aj na konci roka bude taká situácia ako teraz, že rozpočet sa bude plniť.

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. Návrh na uznesenie síce nikto nepredniesol, ale táto 	ústna informácia by sa mala zobrať na vedomie.

p. Jeník, poslanec MZ – Návrh na uznesenie. Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice berie na vedomie ústnu informáciu o prioritách mesta Košice.

Hlasovanie č. 30: za 43, proti 1, zdržal sa -, nehlasoval -.

p. Knapík, primátor mesta Košice – Konštatoval, že uznesenie bolo prijaté.

p. Bajus, poslanec MZ -  Predniesol procedurálny návrh, o ktorý ho požiadal klub
	KDH. Keďže o 15.00 hod. ich čakajú poslanci z družobných miest, je posledný 	pracovný deň a ľudia sa chystajú na predĺžený víkend, navrhol, aby sa teraz 	prerušilo rokovanie mestského zastupiteľstva. Dne sa už aj tak veľa nedá 	urobiť.

p. Knapík, primátor mesta Košice – Je to procedurálny návrh a musí dať o ňom hlasovať.

Hlasovanie č. 31: za 21, proti 6, zdržali sa 13, nehlasovali 4.

p. Knapík, primátor mesta Košice – Návrh prešiel, no do 15.00 hod. je ešte niekoľko minút, preto by sa mali prerokovať aspoň tie body, ktoré sú dôležité pre odoslanie žiadostí, aby sa stihli termíny, lebo pokračovanie bude až v budúcom týždni, čas bude treba dohodnúť.

p. Kupec, poslanec MZ – Faktická poznámka. Oznámil, že on je proti prerušeniu rokovania. 

p. Knapík, primátor mesta Košice –Výsledok hlasovania to aj tak nemení. Pristúpil preto k prerokovaniu bodu 10.

––-     ––-     ––-

10. VZN mesta Košice o určení výšky príspevku na čiastočnú úhradu nákladov    
       v školách a školských zariadeniach, ktorých zriaďovateľom je mesto Košice

p. Knapík, primátor mesta Košice – Návrh súvisí s novelou zákona. Bola snaha pripraviť materiál už na júlové mestské zastupiteľstvo, no je to obsiahly materiál a nebolo možne pripraviť ho v určenom termíne. 

V rozprave vystúpili:

p. Petrvalský, poslanec MZ – Materiál prešiel školskou komisiou s odporúčaním prerokovať ho a schváliť. Je tu však jedna chyba v § 18 príspevky uvedené v druhej časti 1. až 6. nie oddiel, ale diel. Druhá časť má diely nie oddiely.

p. Gamcová, poslankyňa MZ – Pýtala sa na komisii a ešte raz sa pýta, či všetci riaditelia, štatutárni zástupcovia sa mali možnosť k tomu vyjadriť, lebo napríklad príspevok v Centre voľného času na základe podnetov riaditeľov CVČ vedia, že príspevok nie je celkom inšpiratívny pre rodičov a v prvom rade pre deti. Tie centra voľného času majú slúžiť na to, aby ktokoľvek si mohol dovoliť zúčastniť sa akýchkoľvek záujmových krúžkov. Pri priemernom chodení do tých krúžkov to vychádza na 15,- Sk na hodinu. Nie je to taká zanedbateľná suma pre rodičov, preto si myslí, že tento príspevok treba znížiť.  Poslanec p. Halenár predloží tento návrh a ona ho podporí. Školsky zákon ukladá maximálne sadzby, no mesto sa nemusí riadiť touto maximálnou sadzbou. Myslí si, že 50 % tejto sumy by stačilo. Preto si myslí, že nielen školská rada sa má vyjadrovať k takémuto VZN, ale aj všetci riaditelia a všetci štatutárni zástupcovia dotknutých školských zariadení.

p. Halenár, poslanec MZ – Predložil návrh na vsunutie časti do tohto úplne nového mestského zákona. Bude to IV. časť prechodné ustanovenia § 19.
	1. Z dôvodu nerovnakých podmienok pri získavaní vzdelávacích poukazov majú CVČ po dobu 24 mesiacov od účinnosti tohto VZN v § 14 polovičné sadzby.
	2. Číslovania pre nasledujúce časti a paragrafy sa upravujú posunutím v číselnom rade. 
	Argumentačne podporil tento návrh nasledovne. Ako sa mesto borí s následkami toho, keď mládež a ďalší ľudia strávia voľný čas inak než činnosťami, ktoré sú prospešné. Je veľa starosti s VZN, s mestskou políciou, s alkoholom na verejnosti, nehovoriac už o drogách a ďalších veciach. Na prvý pohľad sa zdá, že ide o nezaujímavý mestský zákon, ale dôsledky môžu byť vážne a to práve preto, že tie vzdelávacie poukazy dostávajú deti v školách a tam je vytvorená najlepšia pôda, aby tie vzdelávacie poukazy v skutočnosti aj v škole odovzdali. Sú to vlastne konkurenčné krúžky a záujmové činnosti, ktoré vytvárajú centra voľného času a ktoré vytvára aj škola. Má konkrétnu informáciu, že do centra voľného 	prinesie tieto poukazy iba 10 % ľudí. Znamená to že 90 % mladých ľudí i dospelých by museli u nich platiť plnú sadzbu, čo je vytváranie nie rovnakých podmienok pre uplatnenie sa mladých ľudí v sférach, ktoré ich zaujímajú. Znamená to, že keď vzdelávací poukaz získa v škole, tak ho odovzdá škole a potom je automaticky poplatok o 50 % nižší, ale do centra voľného času už príde iba 10 % takýchto mladých ľudí s poukazom a 90 % ľudí tam platí plnú sadzbu. Preto navrhol v prechodnom ustanovení 24 mesiacov dať CVČ možnosť, aby svojou činnosťou oslovili, alebo sa urobili natoľko zaujímavými, aby boli schopní súťaže so školami. Požiadal poslancov, aby zvážili, či toto podporia.

p. Blaškovičová, poslankyňa MZ – Podporí ten návrh z jednoduchého dôvodu. Žiaci, ktorí navštevujú školské zariadenia a môžu ísť do nejakého krúžku, ostávajú v škole. Žiaci, ktorí musia ísť niekam mimo, cestovať dopravou do centra voľného času, to majú oveľa náročnejšie. Je jednoduchšie ostať v škole, odovzdať príspevok škole. Znamená to, že je to oveľa väčšia konkurencia pre centrá voľného času. Tie boli zriadené a sú financované preto, aby žili. Najdrahšia budova je vtedy, ak je mŕtva. Najdrahšie financie sú tie, ktoré sa platia ľuďom, keď sa tam nič nedeje. Ak chcú, aby centra voľného času žili a plnili funkciu, pre ktorú boli zriadené, treba im dať výhodnejšie štartovacie podmienky už len z toho dôvodu, že to nebolo s nimi odkonzultované, že sa k tomuto nevyjadrili a zrovnoprávnenie, ktoré nie je zrovnoprávnením, navrhli iné inštitúcie. Preto všetkými desiatimi podporuje návrh p. Halenára. Poprosila, aby to zvážili a podporili aj ostatní poslanci. Ak chcú, aby deti do tých centier chodili, treba tomu pomôcť.

p. Gamcová, poslankyňa MZ – Zabudla sa opýtať p. vedúcej oddelenia školstva, či ten prechod na euro je zohľadnený tak ako je tu uvedené, lebo napr. 5,97 si nevie celkom dobre predstaviť, ako budú riaditelia vyberať takéto poplatky. Je nejaká vyhláška na úpravu, na zaokrúhľovanie.

p. Jeníková, vedúca oddelenia školstva MMK – Sú tu dva okruhy, ktoré by chcela zodpovedať. 
	V prvom rade – na tomto VZN pracujú od júna, teda od času, kedy ešte tento zákon nebol zverejnený v zbierke zákonov. Nevie odkiaľ pochádzajú informácie, ktoré tu odzneli ako jasné tvrdenia, ale s každým jedným riaditeľom, či centra voľného času, alebo základnou umeleckou školou, každého jedného zariadenia, bolo osobitne rokované. Boli s nimi prejednávané organizačné veci a aj dôsledky toho, čo prinesie zníženie, alebo zvýšenie týchto poplatkov. Je potrené si uvedomiť, že na niektorých centrách voľného času tento jednotný poplatok znamená zvýšenie, ale v niektorom znamená zníženie oproti poplatku vyberanému v súčasnosti. Pán poslanec Halenár hovoril, že by bolo dobré, keby sa teraz zišlo na tých 50 % maximálnej sumy, ktorú určuje štát. Tá maximálna hranica je 369,- Sk, poplatok v meste je 120,- Sk, takže už to je menej ako 50 %. Vo VZN sú ošetrení všetci tí, ktorí sú zo sociálne znevýhodneného prostredia, ale nielen tí, ktorých rodičia sú poberateľmi dávky v hmotnej núdzi, ale aj rodiny, ktoré majú 3 alebo viac detí. Im sa znižuje poplatok na každom jednom zariadení, či je to základná umelecká škola, ši je to centrum voľného času, či je to materská škola, proste v každom jednom zariadení o 20 %. Podľa ich názoru i podľa názoru komisií, cez ktoré prešlo toto VZN, práve títo ľudia, ale deti sú ošetrené v danom VZN. 
	Čo sa týka pripomienkovania – je možné pripomienkovať každé VZN a môže ho pripomienkovať celá verejnosť a to z toho dôvodu, že VZN musí byť zverejnené, musí visieť na obecnej tabuli, na internetovej stránke mesta. Podľa zákona má byť VZN zverejnené 10 dní, toto bolo zverejnené 15 dní, kedy bol priestor na to, aby ktokoľvek mohol vzniesť pripomienku, ktorá by v tomto VZN bola spracovaná. Čo sa týka verejnosti, do ktorej možno zaradiť aj spomínanú pani riaditeľku, tak od tejto skupiny žiadna pripomienka neprišla. Pripomienky, ktoré prišli, sú spracované a sú súčasťou materiálu. 
	Je potrebné si uvedomiť, že majú 270 riaditeľov, poprípade vedúcich školských jedální, ktorých sa tento poplatok týka. Tento list, ktorý poslanci obdržali, je od jednej riaditeľky z 270.
	Ešte jedna vec, ktorá súvisí s návrhom rozpočtu na rok 2009. Náklady na jedno dieťa, na jedného žiaka v školskom zariadení sú  od 2.500,- do 4.500,- Sk. Poplatok, ktorý platí rodič je ani nie desatina toho, čo následne dopláca mesto zo svojho rozpočtu. Bola by rada, keby táto problematika bola posudzovaná komplexne. Deti zo sociálne slabších rodín a z viacdetných rodín sú v tomto VZN ošetrené.
	K prechodu na euro – existuje generálny zákon o eure. Zaokrúhľuje sa prísne matematicky. Po 1. januári 2009 sa bude zaokrúhľovať v prospech platiteľa, čiže v prospech občana.

p. Dittrich, poslanec MZ – Faktická pripomienka. Do počítača dostal list od riaditeľky CVČ p. Tatiany Volkovej. Možno ho dostali viacerí poslanci, alebo všetci. Otázka sa dotýka práve tej nerovnakej štartovacej čiary. Spýtal sa, či bolo rokované aj s touto riaditeľkou a aký názor mala pri tom rokovaní.

p. Gamcová, poslankyňa MZ – Podotkla, že všetci učitelia mali prázdniny nabité tým, že prerábali školské učebné plány a je možné, že nie každému riaditeľovi sa to dostalo do pozornosti. Spýtala sa, že prečo na školskom portáli – škola on line, nie je zvýraznený tento návrh VZN, keď práve ten má slúžiť na to, aby bol komunikačným prostriedkom medzi riaditeľmi a Magistrátom mesta.

p. Petrvalský, poslanec MZ – Na komisii školstva, športu a mládeže sa tejto otázke venovali a výstup bol jednoznačný, odporučiť mestskému zastupiteľstvu, aby VZN schválilo v predloženej podobe.

p. Jeníková, vedúca oddelenia školstva MMK – Áno, aj s touto p. riaditeľkou bolo rokované a je to jedna z 270 riaditeľov, ktorých sa poplatky týkajú.
	Je to VZN mesta a bolo zverejnené medzi materiálmi mesta podľa zákona o obecnom zriadení tak, ako to má byť.

p. Knapík, primátor mesta Košice – Ukončil rozpravu a dal slovo návrhovej komisii.

p. Jeník, poslanec MZ – Návrhová komisia dostala jeden pozmeňujúci návrh od poslanca p. Halenára v znení: 
	IV. časť prechodné ustanovenia § 19.
	1. Z dôvodu nerovnakých podmienok pri získavaní vzdelávacích poukazov majú CVČ po dobu 24 mesiacov od účinnosti tohto VZN v § 14 polovičné sadzby.
	2. Číslovania pre nasledujúce časti a paragrafy sa upravujú posunutím v číselnom rade. 

Hlasovanie č. 32: za 20, proti 4, zdržali sa 18, nehlasoval 1.

p. Knapík, primátor mesta Košice – Konštatoval, že návrh nebol prijatý.

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje Všeobecne záväzne nariadenie mesta Košice o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach) podľa predloženého návrhu.

Hlasovanie č. 33: za 39 + p. Cengel, proti 1, zdržali sa 2, nehlasoval -.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

18/1 Povinná príloha č. 6 k žiadosti o NFP v rámci Operačného programu
        Životné prostredie

p. Knapík, primátor mesta Košice – Materiál je v písomnej podobe s návrhom na 
	uznesenie. Nakoľko sa do rozpravy nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. ac)  Štatútu mesta Košice  berie na vedomie dôvodovú správu k projektu „Výroba kompostu Bernátovce“  na základe výzvy Ministerstva životného prostredia SR na predkladanie žiadosti o poskytnutie nenávratného finančného príspevku v rámci Operačného programu Životné prostredie, Prioritná os: 4 Odpadové hospodárstvo, Opatrenie: 4.2 Podpora aktivít na zhodnocovanie odpadov.
	Schvaľuje predloženie žiadosti o poskytnutie nenávratného finančného príspevku v rámci Operačného programu Životné prostredie, Prioritná os: 4 Odpadové hospodárstvo, Opatrenie: 4.2 Podpora aktivít na zhodnocovanie odpadov, pod  názvom „Výroba kompostu Bernátovce“:
	a) názov projektu: Výroba kompostu Bernátovce
	b) výška celkových výdavkov na projekt: max.  120 000 000,- Sk
	c) výška spolufinancovania projektu žiadateľom: 5 % z celkových oprávnených   
     výdavkov na projekt, t.j. max. vo výške 6 000 000,- Sk
	d) spôsob financovania projektu (hotovostné/externé zdroje): hotovostné.

Hlasovanie č. 34: za 42, proti -, zdržal sa 1, nehlasoval -.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

22/1 Povinná príloha č. 10 k žiadosti o NFP v rámci  Regionálneho operačného     
         programu

p. Knapík, primátor mesta Košice – Sú tu predložené žiadosti o obnovu a modernizáciu štyroch základných škôl: Park Angelinum, Považská a dve na Kežmarskej ulici. 
	Nakoľko sa do rozpravy nikto neprihlásil, dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa  § 6 ods. 2 písm. ac)  Štatútu mesta Košice  zrušuje uznesenie  MZ č. 369 z XII. mimoriadneho rokovania Mestského zastupiteľstva v Košiciach zo dňa 29.1.2008  - Povinná príloha č. 10 k žiadosti o NFP v rámci  Regionálneho operačného programu. Schvaľuje:
	1. 
	a) predloženie žiadosti o NFP v rámci opatrenia 1.1 ROP na realizáciu   projektu „Modernizácia Základnej školy Park Angelinum 8 v Košiciach“, ktorý je  realizovaný pre Základnú školu Park Angelinum 8, Košice v zriaďovateľskej 
pôsobnosti Mesta Košice a ktorý je v súlade s Programom hospodárskeho 
a sociálneho rozvoja Mesta Košice
b) zabezpečenie realizácie projektu po schválení žiadosti o NFP
      c) financovanie projektu vo výške 5 % z celkových oprávnených výdavkov na 
projekt  t.j. vo výške 2 500 000 Sk.
	2.
	a) predloženie žiadosti o NFP v rámci opatrenia 1.1 ROP na realizáciu projektu   „Rekonštrukcia a prestavba  Základnej školy Považská 12 v Košiciach “, ktorý je realizovaný pre Základnú školu Považská 12, Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice
	b) zabezpečenie realizácie projektu po schválení žiadosti o NFP
	c) financovanie projektu vo výške 5 % z celkových oprávnených výdavkov na projekt t.j. vo výške 2 500 000 Sk.
	3. 
	a) predloženie žiadosti o NFP v rámci opatrenia 1.1 ROP na realizáciu projektu 
 	„Modernizácia Základnej školy Kežmarská 28 v Košiciach“, ktorý je 
 	realizovaný pre Základnú školu Kežmarská 28, Košice v zriaďovateľskej 
 	pôsobnosti Mesta Košice a ktorý je v súlade s Programom hospodárskeho 
 	a sociálneho rozvoja Mesta Košice
	 	b) zabezpečenie realizácie projektu po schválení žiadosti o NFP
	c) financovanie projektu vo výške 5 % z celkových oprávnených výdavkov na 
 	projekt  t.j. vo výške 2 500 000 Sk.
	4.
	a) predloženie žiadosti o NFP v rámci opatrenia 1.1 ROP na realizáciu projektu 
„Modernizácia Základnej školy Kežmarská 30 v Košiciach“, ktorý je  
realizovaný pre Základnú školu Kežmarská 30, Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice
	b) zabezpečenie realizácie projektu po schválení žiadosti o NFP
	c) financovanie projektu vo výške 5 % z celkových oprávnených výdavkov na 	projekt t.j. vo výške 2 500 000 Sk.

Hlasovanie č. 35: za 42, proti -, zdržal sa 1, nehlasoval -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

p. Knapík, primátor mesta Košice  - Dohodnutý program prvého dňa rokovania mestského zastupiteľstva sa vyčerpal. Na základe schváleného procedurálneho návrhu prerušil XVIII. rokovanie mestského zastupiteľstva s tým, že sa stretnú do dvoch týždňov. Poprial všetkým pekný predĺžený víkend.

Pokračovanie XVIII. rokovania Mestského zastupiteľstva v Košiciach dňa 11.9.2008

p. Knapík, primátor mesta Košice – Podľa prijatého uznesenia MZ č. 568 zo dňa 28.8.2008 otvoril pokračovanie XVIII. Mestského zastupiteľstva v Košiciach, na ktorom všetkých privítal. Konštatoval, že z 50 poslancov mestského zastupiteľstva bolo prítomných 37, čo je nadpolovičná väčšina a mestské zastupiteľstvo bolo uznášania schopné.
	Pripomenul, že overovateľmi zápisnice boli určení poslanci pp. Jenčová a Melichárek.
	Návrhová komisia bude pracovať v zložení: pp. Hlinka, Balún a Jeník,.
	V súvislosti s udalosťami, ktoré mesto Košice zasiahli, pred krátkou chvíľou absolvovali poslanci aj návštevu kondolenčnej miestnosti. Nakoľko v tomto prípade vystupujú spolu ako zbor mestského zastupiteľstva, vyzval všetkých prítomných v sále, aby obetiam tragickej havárie v Chorvátsku z nedele vzdali minútou ticha spoločnú úctu.

––-     ––-     ––-

8/1 Zmena uznesenia MZ č. 553 z 30.7.2008

p. Knapík, primátor mesta Košice – K tomuto bodu bola v prvý deň rokovania otvorená rozprava, ktorá nebola uzavretá. Vzhľadom na to, že v celom tomto procese sa mesto nachádza v bode, kedy sa intenzívne hľadá riešenie a rokuje sa na všetkých úrovniach medzi investorom, zástupcami mesta a Útvarom hlavného architekta mesta Košice, odporučil, aby sa tento bod počas XVIII. rokovania MZ neuzavrel, aby ostal otvorený a v priebehu možno niekoľkých dní, čo nevie bližšie špecifikovať, by sa k tomu vrátili a tento bod by sa  uzavrel. Ak by vyvstali aj niektoré ďalšie otázky, tiež by boli predmetom mimoriadneho rokovania.

––-     ––-     ––-

9. VZN mesta Košice o dani za ubytovanie

p. Knapík, primátor mesta Košice – Materiál VZN je v písomnej podobe. Prešiel rokovaniami v komisiách a mestskej rade. V dôvodovej správe sa uvádza, prečo je tento materiál predkladaný s vysvetlením a návrh na uznesenie.

V rozprave vystúpili:

p. Buraš, poslanec MZ – Komisia regionálneho rozvoja a cestovného ruchu pri mestskom zastupiteľstve v Košiciach zo dňa 19.8.2008 v rámci svojho programu prerokovala aj tento materiál súvisiaci  s VZN mesta Košice, ale aj s úpravou sadzby dane, ktorá je súčasťou tohto materiálu. Na základe konzultácií a odbornej diskusie, lebo v komisii sú aj zástupcovia podnikateľskej sféry v oblasti cestovného ruchu, pomerne dlhšie sa venovali otázke sadzby dane aj vzhľadom na to, že od 1.1.2009 sa v SR stáva menovou jednotkou euro. V predloženom materiáli je v § 5 sadzba dane za ubytovanie 0,82 eura. Po diskusii, ktorá nastala, komisia zobrala materiál na vedomie o odporučila mestskému zastupiteľstvu daný materiál vzhľadom k zavedeniu eura v Slovenskej republike upraviť a to v sadzbe dane za ubytovanie na 1 euro s účinnosťou od 1.1.2009. Konzultovali to so zástupcami oddelenia magistrátu a vzhľadom na to, že sa skutočne nejedná o veľký rozdiel a aj vzhľadom na to, že otázka následného zúčtovania bude oveľa ľahšia, dal návrh na uznesenie v tomto bode.
	V poslaneckých kluboch sa rozdiskutovala otázka kódexu, ktorý mesto prijalo a vzhľadom na to, že komisia zasadala 19.8., teda ešte pred jeho prijatím bol povinný toto uznesenie predniesť. Ešte raz poznamenal, že sa nejedná o výrazný nárast a je to požiadavka aj podnikateľskej sféry a podnikateľov, ktorí sa venujú cestovnému ruchu. Je na zastupiteľstve, ako sa k tomu návrhu postaví.

p. Knapík, primátor mesta Košice – Z pohľadu praktickosti nemal najmenšej námietky, no mesto sa prihlásilo k dodržiavaniu etického kódexu, že cenový pohyb nebude, dal na zváženie aj tento moment, aby pri rozhodovaní mali poslanci komplexné informácie.

p. Matoušek, poslanec MZ – Priklonil sa ku kolegovi a upozornil, že toto nie je cena, ale je to daň. Aj z toho pohľadu treba pristupovať k tomuto problému. Neurčuje sa cena tovaru, ktorá môže ísť hore, alebo dole. Treba zvážiť aj to, či tento nárast sa považuje za porušenie spomínaného kódexu.

p. Drábik, poslanec MZ – Nenamieta voči výške dane, treba ju upraviť tak, aby to bolo rozumné a zodpovedajúce dobe. Odporučil, aby tvorcovia rozpočtu na budúci rozpočtový rok brali tieto veci do úvahy a dal návrh, aby prostriedky získané z ubytovania, z cestovného ruchu, aby sa do rozvoja cestovného ruchu vrátili. Nebude to iste veľká suma, ktorá by mestu chýbala, ale cestovnému ruchu určite pomôže.

p. Buraš, poslanec MZ – Faktická poznámka. Reagoval na predrečníka, že práve to komisia zohľadnila v závere svojho uznesenia, ktoré hovorí o tom, že v rámci prípravy rozpočtu zabezpečiť účelovosť využitia vybraných prostriedkov a ich vynaloženie na rozvoj cestovného ruchu v meste Košice.

p. Gamcová, poslankyňa MZ – Požiadala predkladateľa, aby dal do súladu § 7 so zákonom o sociálnej pomoci a v bode a), kde sa hovorí, že od dane za ubytovanie má byť oslobodená osoba, tak nevidomá osoba nie je právny výraz v zmysle zákona o sociálnej pomoci, ale sú to všetci tí, ktorých sa to týka, ktorí sú držiteľmi preukazu ŤZP (ťažko zdravotne postihnutý) a ŤZP/S. Nemá zmysel používať takéto právne nesprávne názvoslovie, ako nevidomá osoba, alebo bezvládna osoba.
p. Bogačevičová, vedúca oddelenia správy daní MMK – Zobrala do úvahy pripomienku p. Gamcovej. Nevidomá osoba je iste ťažko zdravotne postihnutá, len majú skúsenosť, že niektorí bezvládni občania nie sú držiteľmi tohto preukazu a treba tiež podotknúť, že toto VZN sa týka všetkých hostí. Ono sa netýka len občanov Slovenskej republiky. Nevie do akej miery by to vedeli užšie vymedziť. Toto sa im zdalo jednoznačnejšie, lebo nie sú známe zdravotné karty iných štátov a občanov, ktorí prichádzajú z iných krajín. 

p. Knapík, primátor mesta Košice – Takže to treba brať v iných súvislostiach a legislatívna norma, ktorá upravuje názov zdravotne ťažko postihnutý, vychádza z niečoho, čo je zákonom definované. Pri posudzovaní toho, či dotyčná osoba spĺňa, alebo nespĺňa tieto podmienky je podstatné to, aby niekde vo vysvetlivkách bolo povedané, čo znamená to, čo môže byť oslobodené a čo vyjadruje ZŤP, alebo ZŤP/S. Tým pádom by to bolo technicky vyriešené, že to platí v plnom rozsahu pre občanov Slovenskej republiky s dodatkom, že pre podobné prípady vzťahujúce sa aj pre občanov iných štátov, ktorí s podobným postihnutím cestujú a využívajú ubytovacie služby v Košiciach, ale nevedia sa preukázať takýmto dokladom, ktorý by bol kompatibilný so slovenskou legislatívou.

p. Gamcová, poslankyňa MZ – Vysvetlila, že aj bezvládnosť sa špecifikuje zákonom. Rozumie tomu, že je snaha vyčleniť ľudí a oslobodiť ich od platenia dane, ale právne to nie je v poriadku. Ako sa bude preukazovať bezvládnosť? Bude sa požadovať papier od sociálnej poisťovne, ktorý ju preukazuje? Toto určite žiaden občan nebude mať so sebou. Ako sa bude dokladovať, že sa upustilo od dane? Bolo to preto, že sa ubytovateľovi zdal bezvládny? Každý občan, ktorý je bezvládny, by mal mať tento preukaz a mesto by svojich občanov na túto skutočnosť malo upozorniť. Má pripomienku k tomu, že sa nepoužili správne právne výrazy. Nevidomá osoba už vôbec nie a ak, tak je to občan so zrakovým postihom, alebo občan s postihom telesným. Možno takto by to mohlo byť.

p. Knapík, primátor mesta Košice – Mal pocit, že sa tentoraz neporozumeli. Tu sa nehovorí o domácich občanoch, ktorí využívajú ubytovanie. Ide o návštevníkov,  ktorí prichádzajú do mesta a sú spoplatnení touto daňou. A z toho, čo povedala p. Bogačevičová, ide o to, že prichádzajú aj zahraniční návštevníci, ktorí sa takým dokladom nevedia preukázať. No formulácia by mohla byť jasná, že áno ZŤP a osoby, ktoré prejavujú podobný charakter postihnutia, ako to slovenská legislatíva chápe, resp. posudzuje. Formuláciu by bolo treba upresniť, aby to bolo jasné a nespochybniteľné, aby sa vyhli nepresnej terminológii. 

p. Takácsová, vedúca legislatívno-právneho oddelenia MMK – Pojem „osoba so zrakovým postihom“ zahrňuje aj osoby, ktoré môžu byť miernejšie postihnuté. Tu sa vychádzalo hlavne z predchádzajúcej právnej úpravy, ktorá jednoznačne určovala kto je oslobodený od dane a bol tam použitý tento pojem. Tak nevidomá osoba ako aj bezvládna osoba je stav, ktorý e možno okamžite konštatovať. Je to jednoznačné a netreba sa ničím preukazovať. Bezvládnosť je bezvládnosť a slepota je slepota. Držiteľ preukazu ZŤP sa vie preukázať, tam by problém nebol. Čo sa týka pojmov podľa zákona o sociálnej pomoci, alebo podľa iných, napr. o verejnom zdravotníctve, tak tam sa pri pojmoch uvádza, že sú pre účely tohto zákona. Nemožno to vzťahovať na všetky ostatné účely. Ak by sa tam dala akokoľvek postihnutá osoba, tak to by bolo oveľa ťažšie kontrolovateľné a bol by to široký záber rôznych postihnutí, ktoré ani nie sú zjavné. 

p. Bogačevičová – vedúca oddelenia správy daní MMK – Pokiaľ ide pojem či ŤZP, alebo ZŤP, myslí si, že pri prepisovaní nie je problém to zapracovať. 

p. Knapík, primátor mesta Košice – Pokiaľ sa považuje za vhodné upraviť túto formuláciu, treba predložiť návrh.

p. Petrvalský, poslanec MZ – Môže sa stať, že sa tam nechajú nepresné výrazy a prokurátor to vráti. A to by boli všetci veľmi neradi.

p. Knapík, primátor mesta Košice – Dal slovo návrhovej komisii.

p. Jeník, poslanec MZ – Prečítal pozmeňujúci návrh v § 7 písm. a) Držiteľ preukazu ŤZP a ŤZP/S a ich sprievodcovia. Takto by mala znieť zmena v písmene a).

Hlasovanie č. 36: za 29, proti -, zdržali sa 11, nehlasovali 2.

p. Knapík, primátor mesta Košice – Uznesenie bolo prijaté a textácia bude takto upravená.

p. Buraš, poslanec MZ – Faktická poznámka. Svoj návrh na uznesenie prečíta osobne, lebo ho nevie  vytlačiť.

p. Kupec, poslanec MZ – Faktická poznámka. Spýtal sa kvôli upresneniu, alebo v materiáli je uvedená skratka ZŤP, teraz sa hlasovalo o ŤZP. Nevie, či obidve skratky sú správne. 

p. Hojer, hlavný kontrolór mesta Košice – Navrhol ešte jednu úpravu v § 9, ide zrejme iba o chybu pri prepisovaní. § 9 ods. 1 písm. d) sa odvoláva  na § 7 ods.1, ale § 7 nemá ods. 1.

p. Knapík, primátor mesta Košice – Je to na spracovateľovi, aby to upravil, lebo potom je to zavádzajúca textácia. Požiadal ešte o vysvetlenie k terminológii, čo hovorí aktuálna legislatíva.

p. Buraš, poslanec MZ – Prečítal návrh na uznesenie aj so zapracovaním poznámky hlavného kontrolóra, ktorý hovoril o vypustení ods. 1.
	Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje VZN mesta Košice o dani za ubytovanie podľa predloženého návrhu s úpravou § 5 sadzba dane, ktorý znie: sadzba dane za ubytovanie je 1 euro za osobu a každé prenocovanie v zariadení a s úpravou § 9 povinnosti platiteľa dane ods. 2 dôvod oslobodenia od dane za ubytovanie v prípade ak ide o osobu podľa § 7. Ukladá riaditeľovi Magistrátu mesta Košice zabezpečiť účelovosť využitia dane za ubytovanie opätovne na rozvoj cestovného ruchu v meste Košice.

p. Knapík, primátor mesta Košice – Návrh bol prečítaný a keďže nahrávacia technika funguje, bude zapísaný tak, ako sa predkladá.

p. Jeník, poslanec MZ – Návrhová komisia akceptuje tento ústny návrh s tým, že dodatočne bude predložený návrhovej komisii v písomnej podobe.

Hlasovanie č. 37: za 37, proti -, zdržali sa 3, nehlasovali 2.

p. Knapík, primátor mesta Košice – Konštatoval, že uznesenie bolo schválené. 
	Požiadal ešte o vysvetlenie k terminológii. 

p. Bogačevičová, vedúca oddelenia správy daní MMK – Používajú sa obidva termíny, ale  zákon pozná pojem ťažko zdravotne postihnutý – ŤZP, takže tento pojem sa opraví.

p. Kupec, poslanec MZ – Faktická poznámka. Už je po hlasovaní, ale aj tak sa spýtal, či sa návrh p. Buraša nebije so záväzkom, kde sa mesto zaviazalo nezvyšovať, ale už je po hlasovaní, tak je to nezaujímavé.

p. Knapík, primátor mesta Košice – V diskusii predsa odznela argumentácia, že je to daňová záležitosť, ktorá je v inom režime, nie je to cena a rozdiel je tam minimálny. 
	Požiadal návrhovú komisiu o prečítanie celého návrhu na uznesenia.

p. Jeník, poslanec MZ – Konštatoval, že celé VZN už bolo ošetrené a schválené doplňujúcim návrhom p. Buraša (hlasovanie č. 37).

––-     ––-     ––-

11. VZN mesta Košice o určení názvu ulíc „Polesná“, „Harmincova“, „Meškova“, 
       „Benediktínska“, „Nad Belogradom“

p. Knapík, primátor mesta Košice – V dôvodovej správe je uvedený postup a sú vysvetlené dôvody. Nakoľko sa do rozpravy nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje Všeobecne záväzné nariadenie mesta Košice o určení názvu ulíc „Polesná“, „Harmincova“, „Meškova“, „Benediktínska“, „Nad Belogradom“ podľa predloženého návrhu. 

Hlasovanie č. 38: za 39, proti -, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

12. Zmeny a doplnky VZN mesta Košice č. 98 o miestnej dani za vjazd   
       a zotrvanie motorového vozidla v historickej časti mesta Košice a o režime  
       užívania historickej časti mesta Košice (nariadenie o historickej časti mesta    
       Košice)

p. Knapík, primátor mesta Košice – Materiál je už opakovane predmetom rokovania. Ide o zosúladenie faktického stavu s právnym stavom. V dôvodovej správe je vysvetlenie. Nakoľko sa do rozpravy nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje zmeny a doplnky Všeobecne záväzného nariadenia mesta Košice č. 98 o miestnej dani za vjazd a zotrvanie motorového vozidla v historickej časti mesta Košice a o režime užívania historickej časti mesta Košice (nariadenie o historickej časti mesta Košice) podľa predloženého návrhu.

Hlasovanie č. 39: za 29, proti -, zdržali sa 10, nehlasovali 3.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-
13. Oprava uznesenia MZ č. 170 zo dňa 28. júna 2007

p. Knapík, primátor mesta Košice – Je to reakcia na protest prokurátora, ktorým 
	napadol predmetnú časť regulatívov. Požiadal riaditeľa ÚHA, aby uviedol nové informácie, ktoré mesto k predmetnému protestu získalo od ministerstva výstavby a regionálneho rozvoja a tie celú situáciu trochu menia.

p. Drahovský, riaditeľ ÚHA – Protest prokurátora mesto dostalo voči uzneseniu, 
	ktoré hovorí o regulatívoch v usmernení zástavby v chatových oblastiach na území mesta Košice a to sú regulatívy maximálne 10 % zastavanej plochy a ak je záhradka väčšia ako 500 m2, maximálna zastavaná plocha je 50 m2. 
	Tento protest prokurátora sa týkal práve týchto 50 m2. Útvar hlavného architekta sa písomne vyjadril k tomuto protestu prokurátora a predložil ho mestskej rade, no zároveň požiadali aj Ministerstvo výstavby a regionálneho rozvoja SR o vysvetlenie, či si mesto môže stanovovať takéto regulatívy a či daný regulatív je v súlade jednak s Ústavou SR obmedzovaním, resp. určovaním využitia územia a jednak  so stavebným zákonom č. 50, kde sa hovorí, že k územno-plánovaciej činnosti patrí aj určovanie regulatívov v percentuálnej, ale aj v absolútnej hodnote. Z Ministerstva výstavby a regionálneho rozvoja,  riaditeľstva štátnej stavebnej správy a územného plánovania v minulom  týždni dostali list, kde potvrdzujú, že mesto, ako orgán územného plánovania, ktorý obstaráva a plánuje územno-plánovaciu dokumentáciu, má právo z hľadiska zachovania súladu územného rozvoja s potrebami starostlivosti o životné prostredie stanoviť a schváliť záväzné regulatívy pre usporiadanie konkrétneho územia. Ďalej je vyjadrený súhlas s citáciami, ktoré boli použité vo vyjadrení ÚHA k protestu prokurátora.
	Preto ÚHA odporúča, aby protestu prokurátora nebolo vyhovené, ale aby naďalej platil regulatív tak, ako bol schválený mestským zastupiteľstvom v uznesení MZ č. 170.

V rozprave vystúpili:

p. Kočiš, poslanec MZ – Použil ešte jeden príklad a to o proteste prokurátora proti
	vyberaniu parkovného.  Či mesto má pravdu, či nemá pravdu, ako to bolo myslené, ako to ľudia chcú, v prvom rade si treba ctiť zákony tejto republiky, takže aj v tomto prípade sa muselo vyhovieť protestu prokurátora.
	Odporučil takéto riešenie: vyhovieť protestu prokurátora s tým, že keď príde z ministerstva výstavby list, alebo nejaké vysvetlenie, podotkol, že to nie je právny orgán, preto to prokurátor môže opäť napadnúť, ale keby prišiel takýto list a bolo by to právne čisté, tak to uznesenie sa môže hocikedy zmeniť a toto VZN opraviť. To je príklad, ako to v praxi realizovať.
	Pracuje v stavebníctve a prichádza do styku s mnohými občanmi, ktorí protestujú a verejne hovoria, aký nezmysel mestské zastupiteľstvo prijalo. Na jednej strane je tu právo a oprávnená snaha ÚHA podieľať sa na tvorbe krajiny a mesta, ale na druhej strane je tu stavebný zákon č.50/1976, ktorý nehovorí o stavbách v záhradkárskych lokalitách, hovorí len o stavbe do 300 m2. V danom prípade mesto funguje nad rámec stavebného zákona a toto práve napadol prokurátor. 
	Ďalšia vec. Ľudia aj tak kašlú na také VZN a obchádzajú tento zákon aj za cenu toho, že budú platiť pokutu pri kolaudácii. Oni požiadajú o stavebné povolenie do 50 m2, upravujú projektovú dokumentáciu tak, aby to vyhovovalo, ale potom to stavajú nad 50 m2a všetko je tam, kde to nemalo byť, čiže, aj tak bude táto výstavba nad 50 m2 a dovolí si povedať, že už nestrážená. To neustráži ani ÚHA, ani nikto. Budú postavení pred hotovú vec a budú sa musieť zmieriť s týmito stavbami v úvodzovkách čiernymi, alebo ich dajú zbúrať. To je zvedavý, ako bude mesto potom reagovať a fungovať.
	Navrhol vyhovieť protestu prokurátora. Keď to právne dovolí výklad z ministerstva výstavby a po porade s fundovanými právnikmi, ktorí sa pohybujú v tejto stavebnej legislatíve, nie je problém zmeniť a prehodnotiť toto VZN.

p. Knapík, primátor mesta Košice – Nie celkom súhlasil s týmto vystúpením, lebo
	argumentácia, že aj tak to stavebníci obchádzajú, ak majú nejaký iný zámer, tak aj za cenu porušenia mestskej legislatívy, nie je správna. Mesto nemôže prispôsobovať regulatívy, alebo záväzné nariadenia pre tých, ktorí toto nechcú dodržiavať a nastaviť to tak, aby to mohli všetci dodržiavať. Mesto tieto regulatívy určuje tak, ako to legislatívne možnosti a stavebný zákon dovoľuje, čo je pre dané územie vhodné a primerané. Ak príslušný orgán, ktorým je mestské zastupiteľstvo, to schváli, tak to platí ako norma. To, že to niekto nerešpektuje, to je už druhá vec. Predpokladá, že rozhodujúca väčšina stavebníkov to rešpektuje a dostáva sa do takého režimu, že si najprv zistí, aké sú možnosti a prispôsobí sa. Základný prístup k veci by mal byť taký, aby zákon, alebo nižšia právna norma, ktorou VZN je, bolo nastavené podľa potrieb a istých záverov, ktoré by mali platiť. A väčšina občanov to rešpektuje.

p. Hlinka, poslanec MZ – Faktická poznámka. Nadviazal na to, čo bolo povedané predrečníkom, v tomto prípade pánom primátorom, že sa touto záležitosťou na legislatívno-právnej komisii zaoberali a prevládol názor, že treba vychádzať zo stanoviska ÚHA, ktoré bolo teraz prezentované. Nakoľko regulatívy sú bežnou praxou, ktorú pripúšťa stavebný zákon o územnom plánovaní a vymedzenie rozsahu je vecou posúdenia tunajšieho zastupiteľstva, čo sa týka plôch. Takže vzhľadom aj na formálno-právnu neurčitosť výrokovej časti protestu prokurátora, keď tam hovorí, že z dôvodu najmä v odseku 4 odrážke 4, že je uznesenie nezákonné, je to dosť nejasná a vábna formulácia vo výroku prokurátora, preto komisia odporučila v danom prípade nič nemeniť a nechať doterajší status quo bez zmeny. Toto je stanovisko legislatívno-právnej komisie.

p. Kočiš, poslanec MZ – Faktická poznámka. To je všetko v poriadku, no stavebný zákon hovorí o jednoduchej stavbe do 300 m2. Nehovorí o záhradkárskej lokalite. Tam nie je takýto pojem „záhradkárska lokalita“. Niekedy mohlo byť v stavebnom zákone, že stavba môže byť v záhradkárskej lokalite do 50 m2, poprípade chatka v chatovej oblasti, ale toto zo stavebného zákona vypadlo a ľudia si to tak vykladajú. Jeho názor je, že budú za to kritizovaní.

p. Müller, poslanec MZ – Faktická poznámka. Z úst p. Drahovského počuli, aké je vyjadrenie orgánu štátnej správy. Ministerstvo je orgán štátnej správy a to je jeden právny názor. Prokurátor má iný právny názor. Navrhol počkať, veď dnes sa to schváliť nemusí a nech rozhodne súd, ten vysloví konečné stanovisko.

p. Jeník, poslanec MZ – Trochu sa stotožnil so stanoviskom p. Kočiša, lebo regulatív je horlivejší, než to určuje stavebný zákon. Dnes záhradkárske lokality, resp. 
50 % z nich, má výmery 400-500 m2 a to ošetruje aj zastavanosť pozemku do 10 %. No minimálne 1/3 má väčšie záhrady, niektorí aj 15-20 árov a tam je situácia trochu iná. Ak by sa urobila revízia, tak ¼ zastavaných jednotlivých stavieb má väčšiu plochu, než sa udáva v podmienke maximálne 50 m2 a to je skutočnosť. A takéto stavby sú aj na pozemkoch, ktoré majú len 400 m2, resp. aj menej. 
	Z toho dôvodu odporučil, aby sa ponechala zastavanosť pozemku do 10 %,                                                                                                                                                                                                                                                                                                                                                                                                                                                                                                     ako určuje zákon. Dnes je situácia trochu iná. Všetky prímestské oblasti, to znamená súčasné i bývalé záhradkárske lokality v 21. storočí majú už iné nároky aj na vodu, aj na sociálne zázemie a je veľa vecí, ktoré sa musia dodržať v rámci príslušnej legislatívy. Obmedzovať výstavbu na 50 m2 hoci s odporúčaním ÚHA, je pre toto mesto a jeho občanov diskriminujúce. On za toto nemôže zahlasovať a stotožňuje sa s pripomienkou prokurátora, za ktorú bude hlasovať.

p. Knapík, primátor mesta Košice – Myslí si, že je to téma, o ktorej treba hovoriť, ale s konečnou platnosťou, či zmena bude, alebo nebude schválená, rozhodne toto auditórium. Už p. Müller povedal, že orgán štátnej správy riadi a kontroluje výkon stavebného zákona, deklaroval svoj názor, že aj toto treba brať do úvahy. Poslanci si vypočujú aj postoje a názory, ktoré môžu byť iné.

p. Jutka, poslanec MZ – Vniesol iný uhol pohľadu do tejto problematiky. Mesto Košice a jeho priľahlé oblasti sa  rozvíjajú hlavne rozširovaním obytnej zóny. To, čo niekedy bolo klasifikované ako záhradkárska, či chatárska oblasť, v dnešnej dobe už mnohí ľudia posudzujú ako obytnú zónu a tomu prispôsobujú aj svoje domy, či domčeky. Prímestské oblasti naberajú iný ráz. 
	Druhá vec  - každé VZN by malo vychádzať zo zákona a v zákone je jasne definované, že zastavanosť pozemku by mala byť maximálne do 10 %. Obmedzenie zastavanosti maximálne do 50 m2 ide nad rámec zákona. To treba povedať. Prečítal si aj stanovisko ministerstva a to hovorí o tom, že mesto má právo schvaľovať svoje regulatívy, ale tieto nemôžu ísť nad rámec zákona. 
	Jeho názor je taký istý, ako to prezentovali predrečníci, že tomuto protestu prokurátora by sa z týchto dôvodov malo vyhovieť. Chápe aj stanovisko ÚHA, že v prípade nejakého neregulovania tejto plochy bude v budúcnosti kladený vyšší nárok na infraštruktúru a podobne, ale v súčasnosti je situácia taká, že tieto oblasti už sú obývateľné a je už žiaduce, aby sa tieto obytné zóny rozširovali a prímestské oblasti naberali tento rozmer. Tiež je toho názoru, aby to nešlo nad rámec zákona, preto bude hlasovať za protest prokurátora.

p. Kupec, poslanec MZ – Je to trochu zložitejší problém než odznelo. Je pravdou, že tieto lokality sa rozširujú do tej miery, že je tam celoročné bývanie a mohlo by sa to premeniť na obytnú zónu. Lenže zmeniť záhradkársku lokalitu na obytnú zónu je väčší problém. Podľa jeho názoru, nech sa to najprv zmení na obytnú zónu a potom sa povolí výstavba. Ak sa stavia bez nejakej regulácie, potom sa samospráva ženie do slepej uličky. Keď si ľudia budú legálne stavať domy na celoročné bývanie, tak budú chcieť vodu, elektriku, plyn, komunikácie podľa parametrov, odvoz odpadu, zimnú údržbu, poštu a on sa s tým už stretol. Má také záhradkárske lokality. No v takýchto lokalitách napríklad nie je možné rozšíriť cesty. Je zvedavý, kto si dá odkrojiť zo svojich malých záhradiek na cesty. Tu treba vidieť aj toto. A ak sa má niekde rozšíriť obytná zóna, nech sa rozširuje tam, kde sa to dá. Treba to robiť premyslene a koncepčne a nie takto tlačiť samosprávu. Jeho názor je, že nejakú reguláciu treba. A to nehovorí o tom, že už teraz je možné prihlásiť sa v záhradkárskej lokalite na trvalý pobyt. Stavebný zákon je neaktuálny, resp. deravý a treba  ho aktualizovať a prispôsobiť dnešnej dobe. Zákon nerozlišuje obytnú zónu a záhradkársku lokalitu, ale v obytnej zóne on ako starosta dáva stanovisko a žiada, aby bol zabezpečený adekvátny prístup k tejto stavbe. Znamená to, že je tam schválená komunikácia. V záhradkárskej lokalite to nie je a ani tak skoro nebude. Keby stavebný úrad toto požadoval, tak by sa nestavalo. 
	Ten argument, že ľudia na to kašlú a aj tak stavajú, tak je to preto, že žiadna nelegálna stavba sa nezbúrala, nikto do toho nepôjde. Potom to takto dopadne. Nedávno rozprával zo známym, ktorý prišiel na návštevu z Ameriky a rozprávali aj o tomto probléme. Tam mu kamarát iba zrekonštruoval terasu bez povolenia a dali mu ju zbúrať. Pokiaľ stavebné úrady budú k nelegálnym stavbám takto pristupovať, tak sa nič nezmení. Tu sa všetko zlegalizuje. Keď je problém so stavebným povolením, začne sa stavať a stavebný úrad to zlegalizuje, aj keď stavebník zaplatí pokutu. Keď sa bude k tomuto problému takto benevolentne pristupovať, tak sa to môže zabaliť.

p. Kočiš, poslanec MZ – Faktická poznámka. Nemal v úmysle viackrát vstupovať,
	ani to bežne nerobí, ale  nedá mu, aby neupozornil, že regulatív je. To je tých 10 % zastavanosti územia. Nikto nehovorí, že na 4 árovom pozemku musí byť palác na 300 m2. Ide o to, aby bolo do 500 m2 10 % čo predstavuje 50 m2 a kto má záhradu, ako to bolo niekedy na Pereši a tam sa vývoju vôbec nezabránilo, tam sa záhradkárska lokalita krásne zmenila na jednu mestskú časť Pereš. Spýtal sa, či táto mestská časť nemá opodstatnenie. Mala sa dať zbúrať? Prirodzenému vývoju sa nedá zabrániť. Malo by sa to však regulovať nejako jemnejšie a logickejšie. Nie je za to, aby v záhradkárskych lokalitách hneď zajtra vznikla obytná zóna, lebo nastane presne ten problém, o ktorom hovoril poslanec p. Kupec, ale nemalo by sa to regulovať až tak drasticky. Regulatív už je – 10 % a treba sa snažiť dodržiavať ho. Z vlastnej praxe vie, že stavebný úrad vôbec nevykonáva stavebný dozor a štátny stavebný dohľad. Vôbec sa to nerobí. Tam sú veľké rezervy. Načo sa prijímajú zákony, keď sa nezabezpečuje ich dodržiavanie?

p. Knapík, primátor mesta Košice -  Nie je to zákon, je to nariadenie.

p. Betuš, poslanec MZ – Faktická poznámka. Musí stáť za stanoviskom, ktoré prečítal poslanec p. Hlinka, predseda legislatívno-právnej komisie, kde odzneli argumenty k tomu stanovisku, ktoré komisia prijala. A stavia sa za argumentáciu, ktorú teraz predložil poslanec p. Kupec s odkazom na to, čo sa deje okolo diaľničného privádzača do Košíc. Tam je vidieť, ako sa menia chatky na parádne domy a je presvedčený, že sú postavené v rozpore so stavebným zákonom. 

p. Mutafov, poslanec MZ – Na jednej strane tu odznievajú aj celkom rozumné argumenty, no povedal jedno. Pred tým boli záhradkárske lokality so záhradnými domčekmi 4x4. Tak sa vymysleli chaty s visutými terasami maximálne 1,2 m na každú stranu. Vždy sa našiel nejaký spôsob. Sú však aj 15 árové záhrady, ako napríklad v Kavečanskej doline a ak si tam niekto postaví väčšiu chatu, tak nech ju má, ale stále je to chata, nie je to obytný dom. To je také posocialistické myslenie, že chata musí byť zároveň obytným domom. A keď tam niekto bude spať, tak spí na chate, ale nie v obytnej zóne. Je za to, aby sa stavebný zákon dodržiaval, lebo ako sa bude pokutovať stavebný úrad? Ako sa bude rozhodovať? Podľa stavebného zákona. Zákon má vyššiu právnu silu, ako má VZN. Nastane problém, ako budú pracovníci magistrátu postupovať. Ako to bude pri právnych sporoch? O čo sa budú opierať?

p. Knapík, primátor mesta Košice – Ak niekto zodpovedá za realizáciu stavebného 
	zákona, musí mať aj primerané nástroje. Regulatív je v súlade s výkladom ministerstva stavebníctva nástroj.

p. Kupec, poslanec MZ – Faktická poznámka. Pán starosta a poslanec p. Mutafov hovoril ako vlastník záhrady. Možno nemá vo svojej mestskej časti záhradkársku lokality a nevie zaujať stanovisko z pohľadu starostu. On hovoril o niečom inom. Je mu jedno, či je tam 15 árová záhrada, ide o to, že tam bude stavba, ktorá bude celoročne obývaná a bude potrebovať náležitosti, siete.  O tom hovorí.

p. Mutafov, poslanec MZ – Faktická poznámka. Znovu zopakoval. Ak niekto chce mať chatu väčšiu ako 50 m2, bude to aj tak stále chata, pokiaľ nebude preklasifikovaná na obytný dom a to všetko sa musí diať v súlade so staveným zákonom. Myslí si, že sú to nekvalifikované diskusie. Aj v mestskej časti Západ je záhradkárska lokalita medzi KVP a mestskou časťou Západ, na Wuppertálskej ulici. Čo sa týka sieti, s tým problém nie je. Veď dnes sú mobilné čističky odpadových vôd a iné technické vymoženosti. Chata môže byť menšia, aj väčšia a prespávať sa vždy bude na chate. Je stavebný zákon, ktorý dnes platí. Ak nie je dobrý, treba dať návrh na jeho úpravu.

p. Pajtáš, poslanec MZ – Vypočul si veľa názorov a môže súhlasiť skoro so všetkými,
	ale v tejto chvíli zhodnotil jednu vec. Poslanci sa snažia urobiť niečo za stavebné úrady. No nemôžu si tu vymýšľať nové regulatívy len kvôli tomu, že si stavebné úrady neplnia svoje povinnosti. Na stavbu si musí každý zadovážiť stavebné povolenie. Ak stavebný úrad uvažuje dopredu, tak vydá také povolenie, kde dopredu myslí, že ak v budúcnosti bude treba v danej lokalite vybudovať nejaké infraštruktúry, tak povolí postaviť stavbu takým spôsobom, aby sa tieto infraštruktúry v budúcnosti dali postaviť. Čo sa týka tých 10 %, kolega p. Kočiš povedal, že ľudia to budú aj tak porušovať. Podľa neho nie je správne, aby ľudia porušovali nariadenia mesta, no na druhej strane, prečo mesto robí nariadenia proti ľuďom? Je potrebné mať taký regulatív, ktorý sa nepáči žiadnemu občanovi? Keď raz má niekto iný názor, keď občan má iný názor, tak pre koho je tu samospráva, poslanci?

p. Matoušek, poslanec MZ – Treba si pozrieť o čom budú rozhodovať. Rozhodovať sa bude o oprave uznesenie MZ č. 170 na základe protestu, teda právneho názoru prokurátora. Nebudú vyhovovať, alebo nevyhovovať. Hlasovaním preukážu svoju vôľu, ako nižší právny orgán, ako si ctia pripomienky občanov, starostov a všetkých odborných útvarov, ktoré v meste sú. Bude sa rozhodovať o tom, čo tu odznelo a hlasovaním vyjadria svoj postoj, ako to cítia, ako to vidia a aké problémy to spôsobuje, resp. nespôsobuje mestu. Nemali by byť vykladačmi zákonov. Jednoducho hlasovaním rozhodnú, o čo má mesto záujem a v čom chce pokračovať.

p. Knapík, primátor mesta Košice – Uzavrel rozpravu a požiadal o krátku reakciu
	na niektoré pripomienky, ktoré odzneli.

p. Drahovský, riaditeľ ÚHA – Jeho úvodné vysvetlenie hovorilo práve o tom, že
	takýto list od ministerstva už dostali. Nie je potrebné na nič čakať, lebo orgán štátnej správy súhlasí so spôsobom, akým Útvar hlavného architekta odpovedal na protest prokurátora, t.j. že neodporúčali, aby daný protest bol akceptovaný. Znamená to, že ministerstvo potvrdilo ich vysvetlenie.
	Pripomenul, že ak si majú ctiť zákon, tak stavebný zákon neuvádza nikde 10 %-ný regulatív zastavanosti. Čiže, aj 10 %-ný pomer zastavanosti je nad rámec zákona. Práveže zákon uvádza, že mestá majú stanoviť regulatív. ÚHA stanovilo 10 % + 50 %, ak je to viac ako 500 m2.
	Vysvetlenie stavebného zákona o jednoduchých stavbách v § 139 b) hovorí o procese, akým sa stavby budú posudzovať a nie o tom, aké veľké stavby majú byť. Teda obytné stavby, ktoré sú do 300 m2  s jedným podlažím a podkrovím sú jednoduché stavby a majú sa posudzovať ako jednoduché stavby, teda nie je pre nich potrebný proces, ktorý je nutný pri stavbách väčšieho charakteru. Pre takéto stavby napríklad nie je potrebná ani projektová dokumentácia, ktorá je opečiatkovaná autorizovanou osobou. Pojednáva o tom iný § tohto stavebného zákona. Tak isto táto dokumentácia nie je potrebná ani pre záhradné chatky. Toto sú naozajstné paragrafy stavebného zákona a preto si myslí, že legislatívno-právna komisia úplne jasne povedala, že treba dodržať zákon 170 a ak mesto nevyhovie protestu prokurátora, je možné, že sa to dostane na súd a podporné stanovisko pre stanovisko mesta práve pred pár dňami z Ministerstva výstavby a regionálneho rozvoja SR pre tento proces dostali. Preto ÚHA navrhol nevyhovieť protestu prokurátora. Poslanec p. Matoušek veľmi správne hovoril o tom, že tu ide o to, čo je pre mesto dôležité. Odzneli tu jasné argumentácie práve od poslancov starostov, ktorí vidia, aký je problém s rozvojom lokalít, ktoré sa nekontrolovane rozvíjajú. Práve Pereš je jedným z takýchto príkladov, kde dlhé záhrady boli v územnom pláne zóny navrhnuté, aby mali medziľahlú centrálnu komunikáciu. Dosiaľ sa im to nedarí. Do dlhých záhrad implantujú rodinné domy a 3-metrovými pásmi pozdĺž záhrady sa vyčleňujú pozemky pre prístup k domom, ktoré sú v zadnej časti, hoci platný územný plán zóny hovorí o vnútornej komunikácii. ÚHA zatiaľ vo svojich vyjadreniach túto vnútornú komunikáciu drží a asi v dvoch prípadoch sa to podarilo urobiť. Preto je za to, aby mesto, keďže má toto právo a toto právo potvrdzuje aj list ministerstva výstavby, udržalo si zatiaľ uznesenie č. 170, ktoré bolo odsúhlasené týmto zastupiteľstvom. 

p. Knapík, primátor mesta Košice – Odznelo dovysvetlenie pripomienok. Rozprava už bola uzavretá, preto odovzdal slovo návrhovej komisii.

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta 	Košice schvaľuje opravu uznesenia MZ č. 170 zo VI. rokovania Mestského 	zastupiteľstva v Košiciach, zo dňa 28. júna 2007,  podľa predloženého návrhu.

Hlasovanie č. 40: za 24 + p. Drábik, proti 3, zdržali sa 13, nehlasoval -.

p. Knapík, primátor mesta Košice -  Konštatoval, že uznesenie bolo prijaté a mestské
	zastupiteľstvo protestu prokurátora vyhovelo. Otvára sa tak možnosť tie stavby 
	dimenzovať  ináč, ako to určujú regulatívy a toto by aj malo byť v regulatíve zmenené.

––-     ––-     ––-

13/1 Informatívna správa o ohrození statiky cestnej komunikácie III/5473

p. Knapík, primátor mesta Košice – Táto komunikácia vyúsťujte z Košíc do lokality 
	Hradová do mestskej časti Kavečany a statiku ohrozuje jaskynný útvar, ktorý sa nachádza v podzemí a ohrozuje aj teleso komunikácie. Materiál je spracovaný v písomnej podobe s najaktuálnejšími informáciami, ktoré sa do doby konania mestského zastupiteľstva podarilo zistiť. Celý problém bude musieť byť riešený, lebo hrozí poškodenie telesa komunikácie.
	Nakoľko sa do rozpravy nikto neprihlásil, dal slovo návrhovej komisii.

p. Jeník, poslanec MZ – Prečítal návrh na uznesenie:
	Mestské zastupiteľstvo v Košiciach podľa § 6 ods. 2 písm. a) Štatútu mesta Košice berie na vedomie informatívnu správu o ohrození statiky jaskynným útvarom komunikácie štátnej cesty III/5473 Košice, vjazd do obce Kavečany. 

Hlasovanie č. 41: za 40, proti -, zdržal sa -, nehlasoval -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

14. Zmena Regulačného plánu (ÚPN Z) Moskovská trieda KVP Košice

p. Knapík, primátor mesta Košice – Materiál je v písomnej podobe, obsahuje 
	dôvodovú správu a návrh na uznesenie. Nakoľko sa do rozpravy nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje 
1.	zmenu Regulačného plánu (ÚPN Z) Moskovská trieda – KVP Košice 
v zmysle komplexnej dokumentácie
2.	 Všeobecne záväzné nariadenie mesta Košice, ktorým sa vyhlasuje záväzná 
časť Regulačného plánu (ÚPN Z) Moskovská trieda – KVP Košice.
	Berie na vedomie stanovisko nadriadeného orgánu územného plánovania.
	Žiada primátora mesta Košice zabezpečiť uloženie Zmien a doplnkov 	Regulačného plánu (ÚPN Z) Moskovská trieda – KVP Košice na Útvare 	hlavného architekta mesta Košice, na Miestnom úrade Mestskej časti Košice – 	KVP, na stavebnom úrade mesta Košice, pracovisku Západ a na Krajskom 	stavebnom úrade v Košiciach.

Hlasovanie č. 42: za 38, proti -, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

15. Zmeny a doplnky ÚPN Z Košice – Myslava, lokality: Pri cintoríne, 
       Pri tr. KVP, Za domom kultúry

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii.

p. Hlinka, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
		1. Zmeny a doplnky Územného plánu zóny Košice – Myslava v lokalitách Pri 
           cintoríne, Pri triede KVP, Za domom kultúry v zmysle grafických príloh 
           dokumentácie 
	     2. Doplnok ku Všeobecne záväznému nariadeniu mesta Košice č. 52/2001,   	ktorým sa vyhlasuje záväzná časť územného plánu zóny Košice - Myslava
	Berie na vedomie stanovisko nadriadeného orgánu územného plánovania.
	Žiada primátora mesta Košice zabezpečiť uloženie Zmien a doplnkov Územného plánu zóny Košice - Myslava na Útvare hlavného architekta mesta Košice,  na Miestnom úrade Mestskej časti Košice – Myslava, na stavebnom úrade Mesta Košice pracovisku Západ a na Krajskom stavebnom úrade v Košiciach.

Hlasovanie č. 43: za 39, proti -, zdržal sa -, nehlasoval 1.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

16. Zmeny a doplnky ÚPN HSA Košice, lokality: Moskovská, Pri cintoríne, 
      Za domom kultúry

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii.

p. Hlinka, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1.	zmeny a doplnky Územného plánu hospodársko-sídelnej aglomerácie 
Košice v lokalitách Moskovská, Pri cintoríne a  Za domom kultúry v zmysle grafickej prílohy dokumentácie
2.	 doplnok ku Všeobecne záväznému nariadeniu mesta Košice č. 39/1998, 
ktorým sa vyhlasuje záväzná časť Územného plánu hospodársko-sídelnej aglomerácie Košice.
	Berie na vedomie stanovisko nadriadeného orgánu územného plánovania.
	Žiada primátora mesta Košice zabezpečiť uloženie Zmien a doplnkov Územného plánu hospodársko-sídelnej aglomerácie Košice na Útvare hlavného architekta mesta Košice, na Miestnom úrade Mestskej časti Košice – KVP, na Miestnom úrade Mestskej časti Košice – Myslava, na stavebnom úrade Mesta Košice pracovisku Západ a na Krajskom stavebnom úrade v Košiciach.

Hlasovanie č. 44: za 40, proti -, zdržal sa -, nehlasoval -.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

17. Návrh územia Košickej aglomerácie pre spracovanie strategickej
      hlukovej mapy

p. Knapík, primátor mesta Košice -  tento materiál je potrebné spracovať v súlade
	so zákonom Národnej rady SR č. 2/2005. Návrh je zatiaľ informáciou, ktorá hovorí ako na to a čo by do takého materiálu, ktorý by tvoril isté princípy a zásady ako hluk a jeho úroveň regulovať a dostať ju do žiaducej podoby.
	Nakoľko sa do rozpravy nikto neprihlásil, dal slovo návrhovej komisii.

p. Hlinka, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa príslušných ustanovení Štatútu mesta Košice berie na vedomie informáciu o hraniciach Košickej aglomerácie pre účely spracovania strategickej hlukovej mapy v zmysle zákona NR SR č. 2/2005 Z.z.

Hlasovanie č. 45:za 40, proti -, zdržal sa -, nehlasoval -.

––-     ––-     ––-

18. Vstup mesta Košice do záujmového združenia CITENERGO

p. Knapík, primátor mesta Košice – Združenie Citenergo je na úrovni asociácie 
	slovenských miest. V tomto združení zabezpečuje presadzovanie projektov v oblasti samosprávnej energetiky. Mesto je členom celoeurópskej siete Energie - Cités s tým, že po vzniknutí a rozbehnutí združenia Citenergo by mesto Košice svoju účasť v tejto európskej sieti prehodnotilo  a aktivizovalo by svoje pôsobenie len v slovenskej platforme. 
	Nakoľko sa do rozpravy nikto neprihlásil, dal slovo návrhovej komisii.

p. Hlinka, poslanec MZ – Prečítal pôvodný návrh na uznesenie. 
	Mestské zastupiteľstvo v Košiciach podľa  § 6 ods. 2  písm.  k) Štatútu mesta Košice schvaľuje účasť mesta Košice v záujmovom združení CITENERGO. Ukladá riaditeľovi Magistrátu mesta Košice zabezpečiť
		a) príslušné administratívne úkony spojené so vstupom mesta do združenia 	CITENERGO vrátane zabezpečenia finančných prostriedkov spojených 	s členstvom mesta v tejto organizácii,
		b) prehodnotenie členstva mesta Košice v celoeurópskej sieti Energie – Cités.

Hlasovanie č. 46: za 34, proti 1, zdržali sa 5, nehlasoval -.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

19. Zosúladenie základného predmetu činnosti s podnikateľskou činnosťou   
      vykonávaných v príspevkových organizáciách zriadených mestom Košice

p. Knapík, primátor mesta Košice – Ide o organizácie mesta: Zoologickú záhradu
	a Psychosociálne centrum. Materiál je v písomnej podobe. Nakoľko sa do 	rozpravy nikto neprihlásil, dal slovo návrhovej komisii.

p. Hlinka, poslanec MZ – Prečítal pôvodný návrh na uznesenie.
		Mestské zastupiteľstvo v Košiciach podľa § 6 ods. 2 písmena ad) Štatútu mesta 	Košice  schvaľuje
	Dodatok č. 4 – Zmena a doplnenie zriaďovateľskej listiny Psychosociálneho 
centra, Jegorovovo námestie č. 1, Košice ,
	Dodatok č. 3 - Zmena a doplnenie  zriaďovateľskej listiny Zoologickej záhrady 	Košice- Kavečany.
	Ukladá štatutárom PSC a ZOO aktualizovať živnostenské listy organizácie 	o uvedené zmeny. Termín: MZ – 9/2008.

Hlasovanie č. 47: za 39, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

20. Delegovanie zástupcov Mesta Košice do Rady škôl a školských zariadení, 
      ktorých zriaďovateľom je Mesto Košice

p. Knapík, primátor mesta Košice – Materiál je v písomnej podobe s dôvodovou
	správou.

p. Petrvalský, poslanec MZ – Týmto materiálom sa zaoberala komisia školstva, 
	športu a mládeže a odporučila ho mestskému zastupiteľstvu prerokovať a schváliť.

p. Knapík, primátor mesta Košice -  Nakoľko sa do rozpravy už nikto neprihlásil, dal slovo návrhovej komisii. 

o. Hlinka, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 25 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov, v zmysle vyhlášky č. 291/2004 Z. z. MŠ SR, ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení, deleguje zástupcov Mesta Košice do Rady škôl a školských zariadení, ktorých zriaďovateľom je Mesto Košice podľa prílohy č. 1 a č. 2.

Hlasovanie č. 48: za 39, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

21. Správa o realizácii „Koncepcie riešenia problémov bývania v lokalitách 
      s vysokou koncentráciou osôb ohrozených sociálnym vylúčením“

p. Knapík, primátor mesta Košice -  Materiál vyhodnocuje koncepciu riešenia
	problémov bývania v lokalitách s vysokou koncentráciou osôb, ktoré sú ohrozené sociálnym vylúčením. Materiál je v písomnej podobe v členení pre jednotlivé oblasti, ktorých sa sociálna práca dotýka aj so závermi a myslí, že je to náročná téma, ktorá je stále aktuálna a meniaca sa. Je vždy možné k tomu niečo dodať. Osobne si rád vypočuje názory poslancov. 

V rozprave vystúpili:

p. Gamcová, poslankyňa MZ – Do pracovného pomeru bol od 1.2.2008 prijatý nový koordinátor. Kto to je a kde je začlenený v zmysle organizačného poriadku? Na porade primátora boli schválené priority na rok 2008. Rada by ich počula a v ich zmysle by malo byť navrhnuté nové zloženie riadiaceho tímu. Spýtala sa na status projektu financovania komunitnej práce.

p. Buraš, poslanec MZ – Minulý týždeň absolvoval turné po hviezdnych osadenstvách mesta Košice, ako je Luník IX, Hrebendova, Demeter, Golianova, Sládkovičova ulica a po zistených skutočnostiach priamo na tvári miesta konštatoval, že ich čaká veľmi veľa práce v danej oblasti. Napočítal 37 základov pre nové chatrče hlavne v oblasti Demetra. Bol účastný toho, keď sa odpratával odpad na Luníku IX a zdôraznil, že ak sa veľmi rýchlo nebude riešiť daná problematika, skutočne môže dôjsť ku kolapsu. Ak by došlo k povodniam, resp. k nejakým väčším zrážkam a z Demetra by sa všetko zlialo dole, tak je problém dole v Ťahanovciach. Žijú tam obyvatelia, ktorí nevedeli preukázať, či tam bývajú, alebo nie. Jednoducho majú postavenú chatrč, ktorá tam je. Akurát sa spýtali, že kedy ich niekto príde zbúrať. Je to veľmi vážny problém, nehovoriac o tom, že v oblasti sociálneho bývania eviduje mesto k 30.6.2008 nedoplatky vo výške viac ako 200 mil. Sk. Tieto nedoplatky každý deň narastajú. V niektorých veciach by nemali mať sociálne cítenie, ale mal by sa brať do úvahy zákon, ktorý rovnako platí pre každého. Nie je možné, aby niekto vyhadzoval smeti von oknom a mesto mu to chodilo pratať. Tento problém sa musí riešiť, dokonca sú na to vyčlenené aj finančné zdroje, je možné získať ďalšie prostriedky z grantov a európskych fondov. Zaujímalo by ho, koľko finančných prostriedkov priamo z eurofondov prišlo priamo na riešenie konkrétnej problematiky. Ten istý problém je v Českej republike v Ústi nad Labem. Získali 20 mil. Sk na riešenie sociálnej problematiky týchto sociálnych skupín. Je to obrazný projekt za 20 mil. Sk. V Košiciach sa dáva len z mestského rozpočtu na to, čo u normálnej spoločnosti je zákonom a pravidlom. 

p. Gamcová, poslankyňa MZ – Faktická poznámka. Podporila to, čo podporil poslanec p. Buraš, lebo je pravdou, že je to veľmi vážny problém v celom meste a možno by bolo dobré, keby sa konečne uskutočnilo stretnutie, o ktorom sa už dávno hovorí, aby sa zapojili všetky cirkvi, ktoré sú v tejto oblasti aktívne, aby sa využila spolupráca Košického samosprávneho kraja, ktorý vyvíja v tejto oblasti viac aktivít aj v oblasti projektov, aby sa to konečne pohlo dopredu.

p. Jenčová, poslankyňa MZ – Zamýšľa sa nad názvom tohto bodu „koncepcia riešenia problémov bývania“. Keď sa na tento materiál pozrie podrobne a na jeho obsah, o čom pojednáva, tak je to o dávkach v hmotnej núdzi, príspevku na bývanie, príležitostných prácach, aktivačných prácach. Nenašla tam nič o bývaní. Tento materiál vôbec nesplnil jej očakávania. Od kedy v zastupiteľstve hovorí o tomto probléme, od vtedy sa vôbec nič v tejto veci neurobilo, čo sa týka bývania. Rómske osady sa utešene rozrastajú. Lokality nevytypoval ani Útvar hlavného architekta, ani Magistrát mesta. Bola to dokonca úloha daná uznesením, takže opäť musela konštatovať, že táto vec sa vôbec nepohla dopredu, čo sa týka problému rómskych lokalít a ich rozrastania, neoprávneného osídľovania. Po nutnom zbúraní dvoch vchodov na Luníku IX má problém ona, má problém starosta z Ťahanoviec, má problém p. Mutafov a všetci. Preto veľmi seriózne, vážne a dôrazne vyzvala štatutára tohto mesta, aby podnikol kroky, ktoré budú viditeľné, aby dal svojim podriadeným noty, aby sa to začalo hýbať.

p. Dittrich, poslanec MZ  - Faktická poznámka. To, čo povedala kolegyňa Jenčová, netreba vnímať celkom tak, ako to bolo povedané. Ak sa zamyslia, koncepcia bývania v zúženej forme výstavby jednoduchých domov napĺňa predstavu p. Jenčovej a možno aj mnohých ďalších. Koncepcia riešenia problémov bývania, tak ako je napísaná, nespočíva v riešení lokalít a výstavby domov. V tých lokalitách na bývanie je veľa problémov, ktoré rieši práve táto koncepcia. Treba si uvedomiť, kedy bola prijatá, ako dlho ležala v šuflíku a teraz sa s ňou konečne začína pracovať. Prejednávali ju v sociálnej komisii a členovia ju odporučili predložiť mestskému zastupiteľstvu a zobrať na vedomie postupové kroky. Na otázky, ktoré mala poslankyňa p. Gamcová, treba zodpovedať, ale bola prítomná na komisii a tam boli tieto problémy zodpovedané. 

p. Forgáč, poslanec MZ – Otázka na spracovateľov, ale aj vedeniu mesta. Ako poslanec Košického samosprávneho kraja sa stretol s jedným programom a volá sa stratégia vo vzťahu k marginalizovaným skupinám v Košickom kraji a jeho spracovateľom je JUDr. Šlosár. Materiál zahŕňa celý Košický samosprávny kraj mimo mesta Košice. Na ich rokovaní sa spýtal, prečo tam nie je zahrnuté mesto Košice. Na tieto aktivity pôjdu prostriedky z vládnych zdrojov, ktoré musia byť na to vyčlenené. Bolo mu povedané, že mesto Košice nemá záujem, aby pracovalo v rámci tohto programu. Spýtal sa, či je to tak a či nie je možné, aby mesto Košice do toho procesu ešte vstúpilo.

p. Dittrich, poslanec MZ – Faktická poznámka. To čo povedal poslanec p. Forgáč,
	sa zakladá na skutočnosti. Aj on sa podieľal na spracovaní toho materiálu, keď bol ešte poslancom samosprávneho kraja. Materiál spracovával odbor sociálnych vecí a skutočne v tom čase zástupcovia mesta Košice, z ktorých niektorí sú ešte tu, ale niektorí odišli,  nejavili veľký záujem o spoluprácu, no je možné na túto spoluprácu nadviazať. Taká kontinuita by mala byť. Je rád, že p. Forgáč túto otázku otvoril. 

p. Knapík, primátor mesta Košice – Ako má tomu rozumieť. Má mesto pokračovať 
	v kontinuite záujmu, alebo nezáujmu?

p. Dittrich, poslanec MZ – Odporučil kontinuitu záujmu.

p. Betuš, poslanec MZ – Potvrdil slová kolegu, poslanca Košického samosprávneho kraja. Tam sa dosť horúčkovito pracuje na tomto dokumente. Myslí si, že by bolo dobre zapojiť sa, ale na to je na Magistráte mesta odborný útvar, aby sa k tejto veci vyjadril. 
	Mesto je schopné vypracovať množstvo rôznych koncepcií, ako situáciu s týmito obyvateľmi riešiť, ktorí sú ohrození sociálnym vylúčením, lebo sa rozširujú ich počty a s tým aj výstavba rôznych chatrčí. Hrozí tam veľké množstvo problémov, ktoré prináša takýto život. Mesto nedokáže vyriešiť problém a to kam s tými ľuďmi. Samozrejme tí, ktorí tam bývajú protiprávne, tí patria tým starostom tých obcí, ktorí berú na nich podielové dane. Treba ich tam vrátiť a nech sa starostovia o svojich občanov starajú. Treba to nejakým spôsobom vyriešiť. Potom koncepcie, ktorých sú na magistráte plné šuflíky, sa dajú riešiť, zabezpečiť, vykonať, len tých ľudí treba vrátiť tam, odkiaľ prišli. Túto vec treba riešiť.

p. Knapík, primátor mesta Košice -  Keď sa s tými ľuďmi hovorí, tak na otázku, prečo je tu, prečo nie napr. v Rychnave, tak odpovedá, že on je slobodný človek a chce byť v Košiciach, lebo je tu viac príležitostí. Takže aj toto má istým spôsobom nejaké obmedzenie. V každom prípade je to problém a koncepcie riešenia niekedy ťažko nachádzajú adresáta, lebo niekedy nezodpovedajú predstavám a mentalite cieľovej skupiny. Preto je to ťažké, zložité a nie vždy sa nachádza adekvátna odozva.

p. Petrvalský, poslanec MZ – Faktická poznámka. Zareagoval na vystúpenie primátora mesta. Nielen oni sú slobodní občania, ale aj tí ostatní sú slobodnými občanmi a majú svoje práva. Bol by veľmi rád, keby títo „slobodní občania“ neobmedzovali jeho práva slobodného občana. Ak si to niekto predstavuje tak, že on je slobodný občan a môže si robiť čo len chce a konať aj protiprávne, tak to je veľmi zlá predstava.

p. Buraš, poslanec MZ – Faktická poznámka. Reagoval na predrečníka poslanca 
	p. Betuša, lebo Demeter susedí so sídliskom aj obcou Ťahanovce. To čo tam je, má aj hlbší charakter. Sú tam budovy, ktoré sú v správe BPMK, ale na druhej strane sú tam chatrče, ktoré sú na pozemkoch v katastrálnom území obce Ťahanovce. Je tam problém hygienického charakteru, nehovoriac o následkoch a dôsledkoch, ktoré môžu vzniknúť. V každom prípade, nie je to tak dávno, keď sa z veľkou slávou odovzdávali na Luníku IX unimobunky, odporučil ísť sa pozrieť, ako vyzerajú dnes. Na predchádzajúcom rokovaní sa schválila suma 16 mil. Sk na likvidáciu Hrebendovej ulice a vie si niekto predstaviť, koľko bude treba na likvidáciu unimobuniek, keď je tam azbest? To všetko súvisí s jedným problémom, ktorý treba začať riešiť a radikálne sa s ním zaoberať.

p. Bujňáková, vedúca oddelenia sociálnych vecí MMK – S mnohými vecami, ktoré 
	v diskusii odzneli, sa dá súhlasiť. Stanovisko oddelenia sociálnych vecí ku konkrétnej správe: Táto správa nie je koncepcia, nie je to schválenie novej koncepcie. Hodnotí opatrenia a návrhy, ktoré boli schválené v júni 2006. Je to správa o koncepcii. Nie je to nová koncepcia a v žiadnom prípade koncepcia, ktorá by pojednávala o výstavbe a vytypovaní nejakých lokalít na výstavbu nízko štandardných bytov. Materiál pojednáva o osobitnom príjemcovi, o dávkach v núdzi, o aktivačných prácach, príležitostných prácach, o mestskom príspevku na bývanie, o humanitnej a sociálnej práci.
	K vystúpeniu, že mesto sa odmietlo zapojiť do projektu, ktorý spracováva Košický samosprávy kraj práve na riešení tejto cieľovej skupiny. Dovolila si tvrdiť, že je to nesprávna interpretácia, lebo mesto Košice bolo prizvané do pracovnej skupiny, keď sa tento projekt pripravoval a zástupcovia oddelenia sociálnych vecí sa v pracovných skupinách aktívne podieľali na príprave tohto materiálu. V konečnej fáze ale mesto Košice do projektu prizvané nebolo. Osobne rozprávala aj s p. Šlosárom a vysvetlenie, prečo nie, nedostala, resp. dostala odpoveď, že pre mesto Košice jeden humanitný pracovník asi nebude potrebný, lebo problém nevyrieši. Uviedla však, že s p. Šlosárom by mali mať stretnutie práve k tejto téme 24.9.2008, kedy sa o ňom bude ďalej diskutovať.
	Na otázky p. Gamcovej bolo s časti odpovedané na sociálnej komisii, ktorá zasadala 26.8.2008. Koordinátorom koncepcie je od 1.2.2008 p. Horváthová Beáta. Organizačne patrí pod oddelenie sociálnych vecí. Komunitná sociálna práca je financovaná momentálne z rozpočtu obce, avšak na Fonde sociálneho rozvoja je predložený projekt, ktorý ak bude schválený, bude možné refundovať všetky výdavky. Predchádzajúci projekt skončil 31.3.2008. Ak bude tento projekt úspešný, tak všetky výdavky, ktoré vznikli mestu Košice od 1.4.2008 do dňa podpisu zmluvy budú spätne refundované. Riadiacim tímom v rámci koncepcie je námestník primátora p. Vargovčák, ako námestník zodpovedný za sociálnu oblasť, potom je to p. Červeň z Romintegry, JUDr. Betuš, starosta MČ Košice – Sídlisko Ťahanovce. Jeho výber bol z titulu, že sa tam nachádza taká lokalita, ako sa nachádza a o ktorej sa aj dnes hovorilo. Ďalej je to JUDr. Kažimír, vedúca oddelenia sociálnych vecí a koordinátor.
	Medzi hlavné priority v roku 2008 zaradili tieto: do systému osobitného príjemcu na Luníku IX zapojiť všetkých poberateľov dávok v hmotnej núdzi, využiť tento inštitút nielen na to, aby sa splácali náklady spojené s bývaním, ale aj na to, aby rodičia začali posielať deti do materskej škôlky, keďže zistili, aby aj tých niekoľko málo korún, ktoré majú zaplatiť, je problémom.  Ďalej si zadefinovali v rámci priorít zaktivizovať subjekty, ktoré na Luníku IX pôsobia a prizvať ich do spolupráce. Toto stretnutie sa uskutočnilo, no oddelenie sociálnych vecí neobdržalo žiaden návrh od týchto subjektov. Boli tam zástupcovia všetkých cirkví v rámci Košíc a ďalšie subjekty, o ktorých vedeli, že nejakým spôsobom participujú na Luníku IX. Žiaden návrh na spoluprácu, resp. na pomoc pri riešení týchto problémov neprišiel. Ďalej je to pokračovanie vo výkone komunitnej sociálnej práce, spracovať nový projekt na financovanie a podporu sociálnej práce.
	K obrovskému nárastu nedoplatkov. Osobitný príjemca dávky v hmotnej núdzi je iba jedným z nástrojov, ako nedoplatky a ich nárast riešiť. Je to nástroj, ktorý legislatíva mesta Košice využíva. Možno keď sa hovorí o čísle 200 mil. Sk, resp. 300, či 500 mil. Sk, možno s poplatkami z omeškania je to miliarda, asi by bolo treba urobiť rekapituláciu týchto pohľadávok, pretože možno tretina obyvateľov, ktorá dlhy v minulosti spôsobila, sa už na území Slovenska niekoľko rokov nenachádza. Staré nedoplatky by sa mali doriešiť. Prehlásila, že osoby, ktoré boli zapojené do inštitútu osobitného príjemcu na dávky v hmotnej núdzi v roku 2006 dnes majú nulový stav nedoplatkov, resp. majú iba nedoplatky, ktoré vznikli pred rokom 2006. Od roku 2006 nenarástol nedoplatok ani o jednu korunu. Takže si myslí, že naozaj osobitný príjemca je nástroj, no nie je jediný a nedá sa spoliehať iba na to.
	Je to rozsiahla problematika a netýka sa iba oddelenia sociálnych vecí. Ak by to chceli vyriešiť komplexnejšie a možno aj účinnejšie, tak treba do toho zapojiť ďalšie odborné organizačné zložky mesta a to aj mestské podniky.

p. Orgonášová, vedúca oddelenia strategického rozvoja MMK – Mesto sa v minulosti zapojilo do projektu Terénna sociálna práca. V súčasnosti je poddaný projekt, ktorý je v štádiu hodnotenia. Je na sumu 4,5 mil. Sk s 5 %-tným spolufinancovaním mesta a mal by byť v prípade schválenia realizovaný v nadchádzajúcich rokoch 2009 a 2010. Okrem toho sa mesto Košice usiluje aj nepriamymi spôsobmi ovplyvniť túto problematiku prostredníctvom grantových peňazí. Podalo a pripravuje projekty, ktoré sú zamerané na vzdelávanie terénnych sociálnych pracovníkov, ale aj odborných zamestnancov, ktorí s problémovými skupinami budú pracovať.
	Ďalšou oblasťou je oblasť integrovaných  stratégií. Komunikujú s Ministerstvom výstavby a regionálneho rozvoja SR a začali s prípravnými prácami na projekte. Malo by ísť o komplexné riešenie problematiky, to znamená, že táto integrovaná stratégia by pozostávala z projektov investičných  a softprojektov, kde sa budú riešiť otázky celkového prispôsobovania sa obyvateľstva a jeho kultúrneho rastu a pozdvihnutia.
	Do istej miery prípravu integrovanej stratégie zneisťuje informácia, ktorá je známa od 26.8.2008, lebo v súčasnosti bol pozastavený harmonogram výziev z Regionálneho operačného programu práve v oblastiach týkajúcich sa infraštruktúry sociálnych služieb a sociálno-právnej ochrany a kurately, posilnenie kultúrneho potenciálu regiónov, podporu a rozvoj infraštruktúry cestovného ruchu a tak isto aj na regeneráciu sídiel. Predpokladá sa, že na základe komunikácie s európskou komisiou dôjde k prehodnoteniu harmonogramu výziev v týchto oblastiach na konci roka 2008.

p. Forgáč, poslanec MZ – Faktická poznámka. Nechce tu robiť vyšetrovateľa, že kto je zodpovedný, či KSK, alebo mesto Košice, že nie je v tomto projekte. Pokiaľ je záujem čerpať finančné prostriedky z tohto projektu, kde chce prispieť aj vláda, požiadal, aby sa vstúpilo do priameho jednania s predsedom a deklarovať záujem mesta, aby nebol problém.

p. Buraš, poslanec MZ – Faktická poznámka. Reagoval na slová p. Bujňákovej zo sociálneho oddelenia, pretože v jednej dlhšej, rozvitej vete možno 6-krát za sebou povedala, že možno by sa malo zistiť, aká je to dlžoba, možno je to viac ako pol milióna. Možno viac ako 800 miliónov. On hovorí nech sa to urobí. Aké „možno“. Treba predsa povedať, aké sú reálne čísla, aký je reálny stav. Keď sa stretnú o pol roka, zase povedia, že možno? Bolo by dobre, keby sa niečo robilo. Požiadal primátora mesta, aby dal pokyn, aby sa tieto veci vyčistili, vyjasnili. Predsa sa nemôže hovoriť o stomiliónových čiastkach, že  „možno“. Položil otázku. Je pravdou, že na Sládkovičovej ulici bol 5-člennej rodine pridelený byt o rozlohe 25 m2 ? Ale to potom v interpeláciách položí osobne.

p. Knapík, primátor mesta Košice – Keď sa vrátil k tomu, čo tu odznelo 28.8.2008, myslí si, že na otázky pri inom bode odpovedala poverená riaditeľka BPMK a upresnila, že koľko je súdnych podaní, koľko žalôb, vymáhaní. Informácie, s ktorými správca bytového fondu pracuje, môžu byť upresnené, ale oddelenie sociálnych vecí nedisponuje takýmito presnými číslami. V každom prípade je na to legislatívny postup, ktorý bude musieť byť uplatnený a už sa na túto tému so zástupcom riaditeľa MMK p. Dlhým bavili, že určite bude potrebné toto pripraviť. Asi to pôjde postupne, aby sa dlžoby postupne čistili a likvidovali. Tam, kde budú klasifikované, ako pohľadávky nevymožiteľné a nedobytné, tie sa budú musieť príslušnou právnou cestou zlikvidovať.
	Netreba k tomu viac povedať, ale na tomto procese sa robí a pri najbližších rokovaniach sa mestské zastupiteľstvo bude touto problematikou zapodievať.
	Uzavrel rozpravu a dal slovo návrhovej komisii. 

p. Hlinka, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie správu o realizácii „Koncepcie riešenia problémov bývania v lokalitách s vysokou koncentráciou osôb ohrozených sociálnym vylúčením“ podľa predloženého návrhu.

Hlasovanie č. 49: za 37, proti -, zdržali sa 3, nehlasoval -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

22. Žiadosť o nenávratný finančný príspevok z Operačného programu    
      Zamestnanosť a sociálna inklúzia, Opatrenie 1.2,  Rámcová aktivita 1    
      „Podpora adaptability podnikov, podnikateľov, podnikateľských združení    
      a regiónov“ 

p. Knapík, primátor mesta Košice – Materiál je predložený s dôvodovou správou 
	a návrhom na uznesenie, no vzhľadom na to, že v súvislosti s predložením žiadostí už boli nejaké kroky urobené, je potrebné uznesenie aktualizovať.

p. Vargovčák, námestník primátora mesta Košice – Nakoľko došlo k už avízovaným zmenám, predniesol pozmeňujúci návrh na uznesenie
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie dôvodovú správu k Príprave a spracovaniu žiadosti o nenávratný finančný príspevok  na realizáciu projektu vo výške 2.139.380,- Sk z Operačného programu Zamestnanosť a sociálna inklúzia, Opatrenie 1.2, Rámcová aktivita 1 „Podpora adaptability podnikov, podnikateľov, podnikateľských združení a regiónov“ Vzdelávaním k napredovaniu zamestnancov samosprávy.
	Schvaľuje povinné 5 %-né spolufinancovanie projektu z rozpočtu mesta Košice vo výške 106.969,- Sk  celkových oprávnených výdavkov v prípade schválenia projektu Sociálnou implementačnou agentúrou.

p. Knapík, primátor mesta Košice -  Nakoľko sa do rozpravy nikto neprihlásil, dal 
	slovo návrhovej komisii.

p. Jeník, poslanec MZ – Prečítal pozmeňujúci návrh p. Vargovčáka.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie dôvodovú správu k Príprave a spracovaniu žiadosti o nenávratný finančný príspevok  na realizáciu projektu vo výške 2.139.380,- Sk z Operačného programu Zamestnanosť a sociálna inklúzia, Opatrenie 1.2, Rámcová aktivita 1 „Podpora adaptability podnikov, podnikateľov, podnikateľských združení a regiónov“ Vzdelávaním k napredovaniu zamestnancov samosprávy.
	Schvaľuje povinné 5 %-né spolufinancovanie projektu z rozpočtu mesta Košice vo výške 106.969,- Sk celkových oprávnených výdavkov v prípade schválenia projektu Sociálnou implementačnou agentúrou.

Hlasovanie č. 50: za 36, proti -, zdržal sa 1, nehlasovali 4.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––

23. Interpelácie

p. Knapík, primátor mesta Košice – V súlade s § 63 Rokovacieho poriadku MZ je 
možné interpelovať primátora, námestníkov primátora, členov mestskej rady. V záujme rýchlejšieho a efektívnejšieho prerokovania tohto bodu je možné interpelácie predložiť aj písomne pracovníkom organizačného referátu. V súlade s rokovacím poriadkom budú odpovede na interpelácie vybavené  a zaslané do 30 dní.

p. Betuš, poslanec MZ – Interpeloval primátora mesta Košice.
Aký je stav v príprave Štatútu mesta Košice? Kedy bude novela Štatútu mesta Košice predložená na diskusiu?

p. Jenčová, poslankyňa MZ -  Interpelovala primátora mesta.
V akom štádiu riešenia je rekonštrukcia Slaneckej cesty. Iste aj iným poslancom MZ i primátorovi mesta chodia fotografie s názvom „cesta smrti“ a podobne. V tomto mestskom zastupiteľstve bol schválený zámer na odkúpenie pozemkov. Zaujíma ju, či sa začalo niečo realizovať, či sú už zamerané, či sa rozbehli nejaké rokovania, jednoducho, čo sa v tejto veci za posledné dva roky urobilo. 
Niekoľko rokov si mestská časť Nad jazerom dopisuje s Magistrátom mesta a to nielen počas primátorovania p. Knapíka. Jedná sa o vysporiadanie pozemkov pri diaľničnom privádzači. Sú to mestské pozemky a stále sa to prehadzuje, že je to Diaľničná spoločnosť, mesto a podobne. Výsledok je taký, že pri tomto diaľničnom privádzači, ktorý je na konci Jazera a začiatku Vyšného Opátskeho, nie je nikdy pokosené a občania sa sťažujú. Nakoniec to nejakým spôsobom mesto pokosí, ale je to problém, ktorý sa ťahá už niekoľko rokov. Takže, ako stojí toto vysporiadanie?
Ako je to s vysporiadaním pozemku na Čechovovej ulici? Mesto tam stavalo bytový dom. Pozemok okolo tohto bytového domu bol vlastne ako zariadenie staveniska. Bytový dom sa odovzdal nájomcom, mesto ho spravuje, no pozemok okolo bytovky na Čechovovej nikto nemá zverený do správy, preto Správa mestskej zelene ho nekosí, lebo ho nemá zverený do správy, pozemok nemá gazdu. 

p. Mutafov, poslanec MZ – Využil inštitút interpelácie preto, lebo v predchádzajúcej 
	časti rokovania mestského zastupiteľstva dal návrh, aby bola daná informácia o stave v DPMK. Nedá mu to, lebo medzitým, čo sa v minulej časti vychválil dobre fungujúci systém, následne bol odvolaný dopravný riaditeľ. Keď však všetko dobre funguje, tak sa ľudia neodvolávajú. Možno je to normálny operatívny systém a nerobil by z toho zásadné závery, ale medzi tým nadobudol spor OutCleim a Dopravný podnik iné kontúry. Má všetky zmluvy, ktoré Dopravný podnik podpísal, ako aj vyhlásenie, že všetky sporné otázky sa budú riešiť cez ten sporný, či nesporný súdny dvor. Všetky zmluvy boli podpísané dvoma členmi predstavenstva, no nejakým spôsobom je tu hrozba 43 mil. Sk, preto by to neraz zanedbal. Obrátil sa na primátora mesta, lebo je sporné aj to, či p. Filipko je ešte zástupcom valného zhromaždenia v DPMK. Je potrebné zvolať valné zhromaždenie a túto otázku riešiť. 
	Pripomenul obchodný zákonník, že členovia predstavenstva za svoje rozhodnutia  ručia majetkom. Nie je to na smiech – nech napíšu sumár majetku, lebo celá kauza súdneho sporu s OutCleim bola urýchlená a zbytočne hnaná do sporu, v ktorom je teraz mesto Košice nepriamo, prostredníctvom Dopravného podniku mesta Košice. Čítal tie zmluvy, sú písané, ako sú písané, nikto ich nenútil podpisovať tieto zmluvy a dôvod bol, aby nenastali straty. No nevie, či od neplatičov niekto vymôže 43 mil. Sk, či bolo potrebné ísť do tohto právneho sporu, lebo už niekoľko krát na tomto zastupiteľstve povedal, že stačilo počkať do januára 2008 a zmluvy mohli byť vypovedané. V osobnom rozhovore primátorovi mesta povie, kvôli komu to bolo urobené, prečo to bolo urobené a bol to interpersonálny vzťah medzi pár ľuďmi z predstavenstva a inou osobou, ktorá v predstavenstve nie je. Ale zatiahli mesto do sporu a ten buď môže byť dobrý, že ho mesto vyhrá, alebo nie a potom z verejných peňazí uhradí túto stratu. Tak potom nech spočítajú majetok, ktorý sa im predá a uhradia sa tieto škody.
	Poprosil ešte o stretnutie. Už je dlhšie objednaný na sekretariáte, no zatiaľ mu nedali avízo. Chcel by s primátorom mesta prerokovať otázku asanačného pásma. Toto nie je na verejnú diskusiu, no malo by to byť v prítomnosti viacerých ľudí, ktorí sú do toho zainteresovaný. Toto nie je interpelácia, ale keď už mal slovo, spomenul to.

p. Jenčová, poslankyňa MZ -  Otázka má súvislosť s Dopravným podnikom. Aké boli 
	dôvody odvolania Ing. Nagya, pretože skutočne, oni, ako mestská časť mali s ním komunikáciu na veľmi dobrej úrovni. Nevie, čí to bol nominant, ani ju to nezaujíma, ale myslí si, že padla nesprávna hlava a toto by niekto mal vysvetliť, prečo práve Ing. Nagy, ktorý tomu venoval dosť a snažil sa samozrejme v rámci možností, ktoré mal. 

p. Knapík, primátor mesta Košice – Táto otázka bude zaradená do dopytov. 

p. Petrvalský, poslanec MZ – Tiež má niekoľko vecí. Dopravy sa nedotkol, lebo je 
	prítomný riaditeľ DPMK, takže ho bude v ďalšom bode dopytovať. No je tu niekoľko vecí, ktoré ho už dlhšie trápia. Vždy vystupoval v tom zmysle, že Ťahanovčania bývajú stále na stavbe. Bolo by dobre, keby sa tomu uľavilo. 
	Prvá interpelácia smeruje na riaditeľa Magistrátu mesta, aj keď nie je prítomný. Bolo by dobre vypratať environmentálnu záťaž po komplexnej bytovej výstavbe na sídlisku Ťahanovce. Sú to panely, stavebná suť a rôzne iné pozostatky z komplexnej bytovej zástavby. Ich kolegovia navštívili Slovenskú agentúru životného prostredia, kde je niekoľko projektov na likvidáciu starých environmentálnych bremien. Je to aj systematická identifikácia environmentálnych záťaží v Slovenskej republike a bolo by dobre, keby sa mesto začalo týmito vecami  zaoberať, lebo koniec koncov pozostatky komplexnej bytovej výstavby  patria mestu, žeby ľudia z mesta navštívili Slovenskú agentúru životného prostredia, vypracovali projekt, na ktorý financie by sa dali získať z eurofondov a mesto by len 5 %-tami prispelo a bolo by možné vypratať túto environmentálnu záťaž zo sídliska Ťahanovce, ktorá dodnes straší. 
	Interpeloval námestníka primátora, ktorému patrí oblasť školstva. Do rozpočtu budúceho roka by mala byť určite zaradená akcia dobudovania malotriednej základnej školy na Aténskej ulici. Žiaci tam nemajú školský dvor, sú tam schody, ktoré končia na trávniku, nie sú prepojené s chodníkom, nie je oplotenie a tiež je tam veľmi veľa stavebnej sute, ktorú deti pomaly, ale isto rozvláčajú po sídlisku a vyzerá to dosť nepekne. Bolo by treba položiť na povrch asfalt, aby deti, keď vybehnú zo školy, mali sa kde hrať. 
	Pripomenul, že niekto by mal riešiť Štatút mesta. Už to pár krát interpeloval, možno sa s tým niečo robí, len on to nevidí, ale je veľmi dôležité, aby sa rozdelili kompetencie medzi mesto, mestské časti a niečo sa s tým robilo. 
	Posledná interpelácie zase smeruje na riaditeľa Magistrátu mesta. Je to otázka rigolov a vpustov, ktoré po ukončení vybudovania sídliska dodnes neboli nikomu zverené do správy. Rigoly a vpusty, ktoré sú na cestách, tie spravuje Správa komunikácií, ale rigoly a vpusty, ktoré sú v medziblokových priestoroch, sú pravidelne upchaté. Akonáhle začne pršať, tak dážď vymýva pôdu na sídlisku. Táto pôda tečie po celom sídlisku, celé sídlisko je zablatené, lebo rigoly sú periodicky upchaté. Bolo by ich treba čistiť, ale nakoľko nemajú správcu, nemá to kto robiť. 

p. Knapík, primátor mesta Košice – Poďakoval za aktuálne postrehy. Niektoré 
	interpelácie majú charakter dopytov.

p. Gamcová, poslankyňa MZ – Predniesla niekoľko interpelácií na primátora mesta.
	Rada by vedela, koľko prokurátorských protestov bolo v tomto roku prijatých v meste Košice a v akej oblasti. 
	Požiadala primátora mesta, aby poveril hlavného kontrolóra mesta kontrolou v Krízovom stredisku Oceľová nádej, aby sa zistilo, koľko je tam podpísaných zmlúv, akým spôsobom sa zabezpečuje odborná spôsobilosť zamestnancov, opodstatnenosť prevádzkovania zariadenia. Podobné krízové stredisko s niekoľko násobne väčším počtom miest v Bratislave má nižší rozpočet, ako košická Oceľová nádej. Poprosila, aby sa urobili príslušné kroky k ďalšiemu opodstatneniu existencie tohto zariadenia. Poprosila o aktualizáciu zoznamu poskytovateľa služieb na web stránke mesta Košice, lebo už dávno nie je aktuálny.
	Spýtala sa, ako chce mesto reprezentovať titul Európske hlavné mesto kultúry, keď jediná Zoologická záhrada, ktorá je v tomto meste a ktorou by sa mohli pýšiť, má prístupovú cestu v katastrofálnom stave. Dovolila si tvrdiť, že možno v stredoveku boli takéto cesty a ten kto tam chodí so svojimi deťmi, tak môže podporiť toto jej stanovisko. Požiadala primátora mesta, aby v tomto čo najskôr vyvodil ďalšie úlohy, aby sa nemuseli hanbiť pred zahraničnými hosťami, ktorí by mali vidieť takú krásnu zoologickú záhradu. 
	Písomné interpelácie na primátora mesta.. 
1.	Požiadala o fotokópiu správy zo služobnej cesty do Talianska.
2.	Aká je výška pohľadávok neplatičov za komunálne odpady za 5 posledných  rokov, do 31.8.2008?
3.	Požiadala o informáciu o stave zamestnancov MMK k 31.8.2008 a počet prijatých v tomto polroku.
4.	Požiadala o vysvetlenie k položke „iné príjmy“ č. 292027 v Rozbore hospodárenia.
5.	Aké je riešenie petície občanov ohľadom zrušenia MHD z Lorinčíka do mesta, resp. skončenie linky pri OC Optima?
6.	Kedy budú  pracovníci poverení vedením ustanovení do svojich funkcií, resp. kedy budú obsadené miesta vedúcich pracovníkov (soc. oddelenie, BPMK, oddelenie školstva,...)
7.	Požiadala o analýzu súdnych sporov evidovaných v  BPMK podľa jednotlivých mestských častí.
8.	Požiadala riaditeľa MMK, aby poveril kontrolou ÚHK v Krízovom stredisku Oceľová nádej. Zistiť počet zamestnancov, počet klientov, náplň práce zamestnancov, odborná spôsobilosť zamestnancov, opodstatnenosť prevádzkovania zariadenia (porovnanie s ďalšími subjektami vykonávajúcimi rovnakú činnosť v Meste Košice), rozpočtované prostriedky na rok 2007 a 2008 a účelovosť ich využitia.
9.	Je potrebné aktualizovať zoznam poskytovateľov sociálnych služieb na web stránke mesta Košice.
10.	 Požiadala o zabezpečenie plynulosti cestnej premávky na križovatke Slnečná a Táborská ulica, neustále tam parkujú po oboch stranách cesty motorové vozidlá a bránia dobrej viditeľnosti a plynulosti cestnej premávky.
11.	 Kto a kedy vydal zákaz korčuľovania a skateboardovania pred MMK a na základe čoho bol tento zákaz vykonaný? Ako mesto nahradilo deťom možnosť športovať a využívať podobnú plochu?
12.	 Požiadala hlavného inšpektora SMK prehodnotiť  tzv. kruhový objazd na Ondavskej a Považskej ulici a zabezpečiť plynulosť cestnej premávky v tejto zbytočne skomplikovanej časti mesta Košice. 
13.	 Požiadala zabezpečiť občanom v lokalite Čermeľ možnosť cestovania do mesta  (petícia).
14.	 Požiadala o informáciu o začatí realizácie prepojenia Moskovská – Klimkovičová. V čom je problém, že sa neustále posúva termín tohto projektu?
15.	 Ako chce mesto reprezentovať titul EHMK, keď do ZOO nie je poriadna cesta? Kedy sa plánuje prístup, ktorý bude zodpovedať európskym normám?
16.	 Požiadala o finančnú analýzu DPMK za roky 2009 až 2013 a informáciu, kedy bude zvolané Valné zhromaždenie.
17.	 Kto zastupuje mesto ako akcionára vo Valnom zhromaždení DPMK a ako je riešené odmeňovanie poslanca p. Filipka pri výkone osobitných úloh?
18.	 Požiadala o informáciu o možnosti vysporiadania pozemkov v záhradkárskej lokalite nad Ťahanovcami (obec) a aká je možnosť odkúpenia pozemkov do osobného vlastníctva.
19.	 Požiadala o vysvetlenie, prečo nie je sprevádzkovaný bufet a jedáleň v budove MMK?
20.	 Aký je počet prokurátorských protestov prijatých v meste Košice v roku 2007 a 2008?

p. Knapík, primátor mesta Košice – Pani poslankyňa bola zrejme dávnejšie v ZOO, 
	lebo táto komunikácia je už opravená.  Pán starosta s Kavečian to môže 	potvrdiť. 
	Uzavrel bod interpelácie. K vzneseným otázkam budú pripravené písomné odpovede. Mal niekoľko poznámok k aktuálnym otázkam. 
	Štatút mesta bude predložený na diskusiu na najbližšie rokovanie mestského zastupiteľstva v októbri. Vtedy bude predložená aj otázka organizačného usporiadania a kompetenčného auditu. Ak sa príjme tento materiál a dôjde sa k spoločnému riešeniu, druhým krokom bude v decembri venovať čas a pozornosť Štatútu mesta, kde by ťažiskom malo byť prerozdelenie kompetencií jasným spôsobom medzi mesto a mestské časti. Predpokladá, že ak sa to podarí, tak k 1.1.2009 by tieto materiály už mohli byť aktuálne a platné.
	K DPMK – OutCleim a tieto situácie v danej chvíli neotvoril. Je aj právny rozbor, ktorý si musí pozrieť. Zrejme aj DPMK disponuje istými pohľadmi a riešeniami. Pripúšťa, že ten spor nemusel vzniknúť, uvidí, čo bude treba v tomto smere vyvodiť a ktorým smerom sa to bude uberať. 
	Situácia na sídlisku Ťahanovce nie je neriešiteľná, pri troche dobrej vôle sa to dá veľmi rýchlo zorganizovať, aby sa stav zlepšil a permanentne sa neopakoval, lebo už uplynul dlhý čas na to, aby to nevyzeralo ako stavenisko, ale ako sídlisko. 

––-     ––-     ––-

24. Dopyty, informácie a vysvetlenia

p. Knapík, primátor mesta Košice – Už aj v interpeláciách odzneli niektoré dopyty. 
	Okrem námestníkov a členov mestskej rady je možné dopytovať hlavného 	kontrolóra, riaditeľa Magistrátu mesta a štatutárnych zástupcov spoločností 	a právnických osôb, ktoré sú mestom zriadené. 

p. Mutafov, poslanec MZ – Dopyt na riaditeľa MMK. V súvislosti s prípravou 
	Štatútu mesta pripomenul, že je potrebné riešiť dve otázky a to je zákon o podpore práce s mládežou, ktorú treba v štatúte rozdeliť v rámci kompetencií medzi mestom a mestskými časťami a zákon o podpore športu, ktorý by tak isto bolo treba nejakým spôsobom v rámci štatútu upraviť do pôsobností mesta a mestských častí, aby mesto i mestské časti mohli pýtať na prácu s mládežou isté prostriedky. Malo by sa to dotiahnuť, aby to malo vzájomnú kooperáciu  a na to je štatút, aby sa tieto kompetencie rozdelili. 

p. Boritáš, poslanec MZ -  Má 10 dopytov, ale nakoľko si váži čas prítomných,
	spracuje ich písomne a v najbližšej dobe ich odovzdá kompetentným 	predstaviteľom mesta. 

p. Petrvalský, poslanec MZ – Tiež je mu ľúto, čo sa stalo Ing. Nagyovi z DPMK
	a využil prítomnosť generálneho riaditeľa DPMK p. Tkáča, lebo sa na neho obrátilo veľa občanov, ktorí dodnes nie sú spokojní s riešením dopravy. Jeden čas sa už zdalo, že to bude dobre, ale prišiel školský rok a ukázalo sa, že tá situácia nie je dobrá. Boli za ním aj riaditelia stredných škôl so sťažnosťou, že deti bežne sa nevedia dostať načas do školy, lebo spoj 10 je silne poddimenzovaný. Týmto spojom chodia žiaci na viac škôl, než sa počítalo, Dokonca aj Športové gymnázium z Popradskej sa presťahovalo na kruhový objazd, kde sa dá použiť iba spoj  č. 10. Pokiaľ idú spoje načas, je situácia únosná, no nie ideálna. Akonáhle jeden spoj vynechá, situácia je katastrofálna, ľudia ostávajú na zastávkach a nevedia sa odviesť. Keď naposledy v Dopravnom podniku rozprával s p. Nagyom, bolo mu povedané, že nie je problém, lebo chodí aj spoj 51. Ide o to, že tento spoj nie je priamy, treba naň prestúpiť na Námestí osloboditeľov. 
	Je veľa problémov. Trápi ich desiatka, premáva veľmi veľa starých autobusov. A Ťahanovčania sa už pýtajú, či oni musia chodiť na tých najstarších autobusoch, ktoré pamätajú ešte hlboký socializmus. Ľudia začínajú sledovať spoje a podľa informácii z internetu vypadáva až 30 % a to nie je dobré, lebo sa pýtajú, či na budúci mesiac budú platiť len 30 % za mesačníky.

p. Knapík, primátor mesta Košice – Toto sú naliehavé požiadavky a doprava je 
	kľúčovým problémom, bude ich treba vyhodnotiť a prijať opatrenia.

p. Kočiš, poslanec MZ – Dopyt na riaditeľa MMK. Pýtali sa ho hlavne starší občania,
	či sa uvažuje so stravovaním dôchodcov v tejto budove, alebo nie a čo tomu  	bráni.
	Na základe akého právneho predpisu alebo VZN bol zakázaný pohyb pred Magistrátom mesta na voľnej ploche, pohyb korčuľujúcich, skatebortistov a ďalších.  Je tam dosť veľká tabuľa? Zajtra tam možno niekto zorganizuje futbal, aj ten bude vadiť, hokej, atď., ale nie tam mieri svojou otázkou. Obrátili sa na neho hlavne mamičky s malými deťmi, ktoré zvykli chodiť k fontáne aj s malými bicyklujúcimi  deťmi. Také 4-ročné dieťa nijako nemôže ohroziť chodca, preto nerozumejú, prečo sa to zakázalo. Vypudili sa ľudia z tejto plochy. Aj tým sa vzďaľujú obyvateľstvu, hoci možno nechtiac. Požiadal o prehodnotenie toho zákazu, lebo na základe čoho a kto ho vydal. 

p. Gamcová, poslankyňa MZ – Otázka na hlavného inšpektora komunikácií.
	Ide jej o tzv. kruhový objazd na Ipeľskej a Považskej. Na základe čoho bol zrealizovaný a či nechce mesto prehodnotiť tento zámer, lebo si myslí, že neplní žiadnu funkciu. Ráno spôsobuje problémy vodičom, ktorí sa do toho priestoru dostanú. 
	Taktiež ho poprosila o zabezpečenie plynulosti cestnej premávky na križovatke Slnečná - Táborská ulica. Na tejto križovatke denno-denne stoja, hlavne v špičke, autá, naozaj je ťažké tam prejsť. 
	Otázka na riaditeľa DPMK. Vie o petícii občanov z Lorinčíka, ktorí nemajú možnosť cestovať do mesta, ale len po OC Optima. Taktiež je petícia občanov z Čermeľa, ktorým bol zrušený spoj. Treba si uvedomiť, že sa jedná o staršiu generáciu, ktorá nemá inú možnosť, ako sa dopraviť MHD do mesta a na trh.  Požiadala to prehodnotiť. 
	Poprosila ho o finančnú analýzu DPMK na roky 2009 – 2013 a informáciu, kedy bude valné zhromaždenie.
	Doplnila otázku p. Kočiša a žiadala vysvetlenie od riaditeľa MMK nielen vo veci prevádzky jedálne, ale aj bufetu, ktorý tu vážne chýba zamestnancom magistrátu. 

p. Kupec, poslanec MZ – Otázka na primátora mesta, či už podpísal nejaké zmluvy na 
	výkup pozemkov pre obchvat v Kavečanoch, pretože už viac ako mesiac sú niektoré pripravené a chcel by zistiť, ako rýchlo beží ten proces a či už išli aj nejaké peniaze. 

p. Knapík, primátor mesta Košice – Peniaze ešte nie, ale zmluvy sú už na ceste. 
	Zrejme už je nejaký balík pripravený, ktorý s tým bude súvisieť. 
	Nakoľko neboli žiadne otázky, uzavrel tento bod. Väčšina dopytovaných odpovede pripraví. Niekde bude treba prehodnotiť kroky, ktoré sa urobili, ale v zásade sú veci riešiteľné.

––-     ––-     ––-

25. Informácia o prehodnotení spôsobu dopravy v lokalite Vyšný Lorinčík

p. Knapík, primátor mesta Košice – Materiál je spracovaný v písomnej podobe. 
	Sú pripojené vyjadrenia Správy komunikácii mesta Košice, ÚHA a analyzuje proces tak, ako prebehol pri územnom konaní aj s možnosťami riešenia.  Nakoľko sa do rozpravy nikto neprihlásil, dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie. 
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie informáciu  o  prehodnotení  spôsobu  dopravy  v lokalite  Vyšný Lorinčík.
Hlasovanie č. 51: za 40, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

25/1  Požiadavky na riešenie územno-plánovacej dokumentácie mesta 
         Košice v MČ Košice - Poľov

p. Pajtáš, poslanec MZ – Je predkladateľom tohto materiálu. Je v ňom spracovaná 
	požiadavka MČ Košice – Poľov. Táto zmena je potrená pre zabezpečenie rozvoja tejto mestskej časti a prajú si ju ako občania, tak aj poslanci tejto mestskej časti. Poslanci MČ Košice Poľov na svojom rokovaní schválili tento zámer. Požiadal mestské zastupiteľstvo, aby pomohli mestskej časti Poľov  v rozvoji schválením tohto materiálu.  

p. Knapík, primátor mesta Košice – Nakoľko sa do rozpravy nikto neprihlásil, dal 
	slovo návrhovej komisii. 

p. Jeník, poslanec MZ – Prečítal návrh na uznesenie. 
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie zámer MČ Košice – Poľov predložením materiálu Návrh požiadavky na riešenie ÚPN mesta Košice Požiadavky a návrhy za mestskú časť Poľov. Ukladá riaditeľovi Magistrátu mesta Košice zabezpečiť všetky potrebné organizačné a technické kroky v rámci ďalšieho schvaľovacieho procesu na realizáciu zámerov MČ Košice – Poľov uvedených v predloženom materiáli Návrh požiadavky na riešenie ÚPN mesta Košice Požiadavky návrhy za MČ Košice – Poľov. Termín: najbližšie rokovanie mestského zastupiteľstva.

Hlasovanie č. 52: za 38 + p. Derján, proti -, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

26. Prenájom pozemku v areáli ZŠ Trebišovská 10, Košice Mestskej hokejbalovej    
      únii Košice 

p. Knapík, primátor mesta Košice – Prenájom je na dobu  určitú a to 25 rokov. 
	Materiál je v písomnej podobe. Prešiel komisiou s kladným odporúčaním.

V rozprave vystúpili:

p. Cengel, poslanec MZ – Je členom majetkovej komisie a hlasoval aj za tento návrh,
	ale keď teraz dostali návrh zmluvy, čo kvituje, že prvý krát dostali návrh budúcej zmluvy, rozhodol sa, že tento prenájom nepodporí a to z niekoľkých dôvodov. 
	1. V poslednom čase sa rozbehlo množstvo žiadostí o dlhodobé prenájmy a to na 20 až 25 rokov a pritom nie sú ujasnené pravidlá, za akých sa bude majetok takto dlhodobo prenajímať.
	2. V tejto zmluve mu vadí niekoľko vecí. Prvá vec je, že nájom nie je možné zvýšiť. Je tam uvedené, že je vypočítaný podľa dnešnej vyhlášky, ale nie je tam žiadna zmienka o tom, akým spôsobom bude možné ho zvýšiť.
	3. Nájomná zmluva je v podstate nevypovedateľná a pokiaľ dotyčný žiadnym spôsobom neporuší zákon, alebo dohodu, nie je možné túto zmluvu vypovedať. Znamená to, že môže tento majetok zhruba 20 rokov nerušene užívať za pevnú cenu. 
	4. V zmluve nie je ani zmienka o tom, žeby mal do majetku investovať. Znamená to, že tam nie je uvedená ani suma, ktorú by mal investovať, resp. záväzok, že nájomca bude do majetku nejaké peniaze investovať. 
	Pre tieto dôvody osobne tento návrh nepodporí a myslí si, žeby bolo potrebné vrátiť to späť do majetkovej komisie a určiť si pravidlá dlhodobých nájmov.

p. Knapík, primátor mesta Košice – Niektoré pripomienky ozaj treba zobrať do úvahy
	a zapracovať ich.

p. Petrvalský, poslanec MZ – Je prekvapený, že p. Cengel tieto veci zo zmluvy 
	vytiahol, lebo na komisii bol materiál, kde sa táto hokejbalová únia zaviazala investovať do tohto majetku 10 mil. Sk práve kvôli tomu, že bude budovať práve na zhorenisku tejto telocvične. Odpratá zhorenisko a vybuduje tam hokejbalové ihrisko a investuje do tohto majetku 10 mil. Sk. Za týchto podmienok komisia odporučila tento materiál schváliť. O ďalších veciach, o ktorých hovoril p. Cengel nevie nič, takže nevie sa k tomu vyjadriť.

p. Mutafov, poslanec MZ – Podporil tento projekt, no vadí mu, že majú platiť ročné nájomné až 150 tis. Sk. Myslí si, že keď športový oddiel buduje na zhorenisku po bývalej gymnastickej hale priestor na voľnočasové aktivity a športové aktivity, tak by mali byť ústretoví. Platiť 150 tis. Sk ročné nájomné, to sa mu zdá trochu veľa. Nejaké drobnosti by sa dali obsiahnuť v zmluvnom vzťahu s týmto občianskym združením. Podporil to aj z toho dôvodu, že vedľa je menšie ihrisko, ktoré sa veľmi dobre využíva na tieto aktivity a je to jedno z mála ihrísk, ktoré majú isté rozmery, resp. istú úroveň a hlavný predstaviteľ tohto združenia p. Turis je zodpovedný človek, ktorý sa tomu venuje celým svojim telom. V takýchto prípadoch by mesto nemalo pýtať od občianskych združení, ktoré sú neziskové, aby ešte platili 150 tis. Sk nájom. Jemu práve táto povinnosť vadí.

p. Knapík, primátor mesta Košice – Je pravdou, že ten vývoj do budúcnosti sa bude 
	uberať takým smerom, že podobným zmlúv bude pribúdať, lebo ak športové, kultúrne či iné organizácie budú chcieť realizovať svoje projekty, na ktoré budú chcieť prostriedky z fondov, tak budú musieť deklarovať vzťah k majetku. Zrejme podmienka, že musí to byť dlhodobý nájom, sa meniť nebude, tak treba s tým rátať, že mesto, ak chce pomôcť týmto vonkajším mimorozpočtovým zdrojom, či externým zdrojom, ktoré by mali prúdiť na tie rôzne úrovne, tak by bolo potrebné sa ujednotiť na minimálnych požiadavkách, ktoré by mali byť v zmluvách zadefinované a špecifické aplikovať v konkrétnych prípadoch. No treba byť pripravený na to, aby bol tento postup ujasnený, aby sa potom zbytočne nestrácal čas. 
	Možno sa bude treba tomu venovať aj v komisii a dať do hromady pripomienky, ktoré budú hovoriť o tom, ako tento proces a pravidlá nastaviť, prípadne prebrať a prekonzultovať pri príprave zámeru s konkrétnym žiadateľom, s inštitúciou a zodpovednými osobami. 

p. Gamcová, poslankyňa MZ – Spýtala sa, či je reálne dať návrh, aby príjem 
	z prenájmu týchto priestorov základných škôl a pozemkov, ktoré k ním patria sa mohol stať príjmom kapitoly školstva a nech sa neznižujú pre nasledujúce rozpočty tieto výšky finančných prostriedkov. 

p. Knapík, primátor mesta Košice -  Návrh sa vždy môže dať. Ak tie možnosti budú 
	zadefinované uznesením, tak sa v konkrétnych prípadoch budú musieť rešpektovať a napĺňať. 
	Uzavrel rozpravu a vyzval majetkárov, aby sa k tomu vyjadrili, čo je možné a čo nie je možné ešte zapracovať.

p. Kupec, poslanec MZ – Faktická poznámka. Pokiaľ sa nemýli, tak mestské 
zastupiteľstvo prijalo uznesenie,  že v nájomnej zmluve by mala byť zakomponovaná valorizácia v dôsledku inflácie zvyšovaním nájomného a to tam nevidí.

p. Dittrich, poslanec MZ – Faktická poznámka. Bol by rád, keby na takúto zmluvu 
	i na ďalšie zmluvy vyjadril názor pán hlavný kontrolór.

p. Šaly, pracovník oddelenia školstva MMK – Reagoval na vystúpenie p. Cengela.
	Tá možnosť zvýšiť nájomné je trochu problematická, lebo pri určovaní výšky nájomného sa musia riadiť Pravidlami prenajímania majetku škôl a školských zariadení, ktoré boli schválené mestským zastupiteľstvom a tam je striktne stanovená suma, za ktorú v danom prípade tomu, ktorému subjektu môžu ten majetok prenajímať. Suma je v súlade so spomínanými  pravidlami. Je určená minimálna výška a na základe dohody s nájomcom môžu ísť aj nad rámec tejto minimálnej sumy, ale v podstate musia akceptovať výšky stanovené v pravidlách na prenájom toho ktorého druhu mestského majetku. 
	K pripomienke, že zmluva je nevypovedateľná. Je to zmluva na dobu určitú a v tom prípade občiansky zákonník presne určuje dôvody, kedy túto zmluvu môže prenajímateľ vypovedať. Tieto sú presne uvedené v zmluve. Oni si dôvody na výpoveď vymýšľať nemôžu. Občiansky zákonník pri prenájme a pri nájomných zmluvách na dobu určitú jednoducho striktne určuje výpovedné dôvody takejto zmluvy. 
	Čo sa týka  investícií, súčasťou materiálu je aj rozbor, kde sa ráta so zhodnotením mestského majetku vo výške 9400 tis. Sk. Je to splnenie podmienok, za ktorých mesto uzatvára s týmto nájomcom nájomnú zmluvu. V prípade, že tieto podmienky sa nebudú rešpektovať, nebude splnená elementárna podmienka, od ktorej odvodzovali uzatvorenie takejto zmluvy. Investície do zhodnotenia mestského majetku sú tu preukázané a sú v predložených materiáloch. 
	Na otázku p. Mutafova k výške nájomného už odpovedal. Pod minimálnu výšku určenú pravidlami prenajímania nemôžu ísť. Mestské zastupiteľstvo môže odsúhlasiť znížené nájomné, no oddelenie školstva musí striktne dodržiavať a rešpektovať schválené pravidlá prenajímania a sú viazaní výškou nimi určenou. Ani nájomca nič nenamietal voči stanovenej výške nájomného, ktorá je plne v súlade s § 10 ods. 1 Pravidiel prenajímania majetku mesta v školách a školských zariadeniach. 
	Príjem z nájomného je príjmom školstva, takže toto by malo byť v poriadku.
	K inflácii -  mesto zaväzuje nájomcu platiť prípadné odvody, poistiť majetok, stanovujú mu nájomné. Inflačný prvok v nájomnom nie je v pravidlách zakomponovaný. Pri príprave zmluvy musia mať pracovníci právnu oporu na všetko, čo dávajú do zmlúv. V podmienkach dohadovaných v obsahu zmluvy nemôžu ísť nad rámec právnych noriem, ktorými sú viazaní a nemôžu si dotvárať obsah podľa vlastných predstáv na oddelení školstva. Majú pravidlá a tie rešpektujú. Mimo ich rámec sa pohybovať nemôžu. Pravidlá prenajímania schválilo mestské zastupiteľstvo. Riešia aj výšku nájmu, no inflačný prvok tam zakomponovaný nie je. 
	Návrh zmluvy sa návrhmi poslancov meniť môže. Pokiaľ mestské zastupiteľstvo schváli nejaké zmeny v obsahu tejto zmluvy, nebude problém ich zapracovať.

p. Hojer, hlavný kontrolór mesta Košice – V tejto zmluve nie je presne špecifikované,
	na aký športový účel si hokejbalová asociácia prenajíma pozemok, či bude na tomto pozemku stavať objekt trvalého charakteru, alebo či tam urobí iba ihrisko. Čo potom s trvalým objektom po 25 rokoch? Čo ak mesto bude tento pozemok potrebovať skôr? Je tam článok, kde sa nájomca zaväzuje uhrádzať prenajímateľovi náklady na vodu, elektrickú energiu. Z toho vôbec nie je jasné, prečo by k pozemku mala prináležať aj dodávka vody a elektrickej energie. Je vždy lepšie riešiť to samostatnou zmluvou nájomcu s dodávateľom energií, aby nedošlo k nejakým nedoplatkom, prípadne k nejakým problémom s úhradami faktúr. Domnieva sa, že účel nájmu by bolo vhodné presnejšie špecifikovať, čo na tomto pozemku má, alebo môže nájomca urobiť.

p. Cengel, poslanec MZ – Faktická poznámka. Na úvod treba povedať, že je to 
	majetok mesta a to znamená, že mesto by si malo určovať svoje pravidlá. Nesúhlasí s tým, čo bolo povedané, že nie je možné tam zakomponovať zmenu nájmu, lebo tam mohla byť taká veta, že zmenou VZN v budúcnosti sa cena upraví. Upozornil, že nejaký rozbor, alebo materiál, ktorý je teraz súčasťou materiálu a nie je na neho odkaz v zmluve, nie je do budúcna záväzný. V zmluve nikde nevidí to, že dotyčný je zaviazaný povinnosťou investovať a čo sa stane, ak neinvestuje. 
	Myslí si preto, že v tejto chvíli by bolo lepšie materiál neschváliť, vrátiť ho do komisie. Kolegovi Petrvalskému povedal, že samozrejme by tam hokejbalová liga mala byť, ale mali by byť jasné pravidlá. Netreba vyrábať zmluvy, ktoré sú nevýhodné pre mesto. 

p. Kočiš, poslanec MZ – Faktická poznámka. Reagoval na poznámku hlavného 
	kontrolóra, ktorý povedal, že je výhodnejšie uzavrieť zmluvy s konkrétnymi poskytovateľmi energií. Myslí si, že v tomto prípade škola má jednu prípojku elektrickú, jednu prípojku vodovodnú a aby sa nemusela budovať nová prípojka, bude uzavretá zmluva o podružnom odbere energií. Škola môže mať dohodnuté odberné množstvo elektrickej energie s VSE a tým pádom to môže byť výhodnejšie aj pre investora odoberať energiu prostredníctvom školy.

p. Knapík, primátor mesta Košice – Rozprava už bola ukončená, no chcú ešte vystúpiť 
	niektorí poslanci. Dal im slovo.

p. Jenčová, poslankyňa MZ – Aj ona si myslí, že zmluva je dosť strohá a chýbajú tam 
	niektoré ustanovenia, aby mesto bolo chránené. Jedným z takých ustanovení je, že stavené úpravy môže prevádzať po predchádzajúcom súhlase mesta, alebo majetkovej komisie. Navrhla doplnenie uznesenia, aby sa nerobili nejaké blokácie pre niekoho, kto chce robiť, aby sa schválil prenájom pozemku s podmienkou, že zmluva bude dopracovaná a v komisii odsúhlasená, čiže po dopracovaní zmluvy, ktorá bude odsúhlasená v majetkovej komisii. Svoj návrh odovzdala návrhovej komisii. 

p. Vargovčák, námestník primátora mesta Košice -  V podstate chcel povedať to isté, 
	čo povedala pani kolegyňa Jenčová. Myslí si, žeby nebolo rozumné tento materiál teraz sťahovať. Mesto má určitú koncepciu rozvoja športu, kde si zadefinovalo pomoc športu. Hokejbal je teraz in, tak nevidí dôvod, prečo by ich nemali podporiť, ak sa tento návrh príjme s pozmeňujúcim návrhom, ktorý predložila poslankyňa p. Jenčová.

p. Matoušek, poslanec MZ – Faktická poznámka. Doplnil p. Vargovčáka. V tomto 
	prípade sa materiál už stiahnuť nemôže, môže sa hlasovať.

p. Knapík, primátor mesta Košice – Ak predkladateľ uzná za vhodné materiál stiahnuť,
	pre nejaké vady, tak to môže urobiť.

p. Kočiš, poslanec MZ – Faktická poznámka. Tiež je toho názoru, žeby sa to malo 
	schváliť, alebo neschváliť, ale dopracovávať v tom duchu, žeby to schválila komisia na prenájom majetku, by neodporučoval. Kde je napísané, že komisia majetku neschváli mäkšie podmienky zmluvy? Treba to schváliť buď tak, alebo neschváliť, alebo dať návrh, ako vylepšiť návrh zmluvy.

p. Hlinka, poslanec MZ – Predmet nájmu je definovaný v článku 2 ako prenájom 
	pozemku o výmere tej a tej, na parcele tej a tej. Keď si pozrel kópiu katastrálnej mapy, kde je vyznačený daný priestor inkriminovaného pozemku, v katastrálnej mape sú vyznačené štvorce, resp. obdĺžniky. Bol by rád, keby niekto povedal, čo znamenajú tieto útvary. Sú to atletické ihriská, alebo dočasné stavby, pretože predmet nájmu je iba na pozemok, pritom mapy naznačujú, že sa na tom pozemku niečo nachádza. Toto by sa malo ošetriť.

p. Kupec, poslanec MZ – Ide o to, že odznela odpoveď na jeho faktickú poznámku 
	a preto chcel predložiť návrh na uznesenie. Ide totiž o to, že odpoveď ho veľmi neuspokojila. Nepovažuje za správne hospodárenie s majetkom mesta, keď sa dnes prenájme na 25 rokov a aj o 25 rokov bude ten istý nájom. Vysvetlenie, že kto podľa prijatých pravidiel nejde, neberie, pretože to nie je správne. 
	Dal návrh na uznesenie, aby sa takýto bod do tejto zmluvy zapracoval. Za 25 rokov budú ceny niekde inde a toto nájomné bude smiešne.
	Mestské zastupiteľstvo schvaľuje zapracovanie navyšovania nájomného v dôsledku inflácie v jej výške každý rok do nájomnej zmluvy.

p. Mutafov, poslanec MZ – Faktická poznámka. Na otázku p. Hlinku odpovedal, že 
	kedysi dávno, v rámci akcie „Z“ tam bola postavená telocvičňa, kde pán Havier robil gymnastiku. Táto hala asi pred dvoma rokmi zhorela a na tomto zhorenisku chce toto občianske združenie postaviť hokejbalový štadión. Toto je jedna otázka a priznáva, že teraz je trochu konsternovaný. Veď tento pozemok sa prenajíma za účelom výstavby hokejbalového štadióna, na ktorom sa má konať šport. To nie je zisková záležitosť a preto riešiť otázku indexácie je nevhodné. 
	Zostavovanie zmlúv je individuálny právny akt, za ktorý má zodpovedať právne oddelenie. Preštuduje to a zmluvu budú pripomienkovať odborníci. Nebolo by dobre, keby sa zmluva tvorila na mestskom zastupiteľstve. Samozrejme, že tento prenájom treba podporiť. 

p. Balún, poslanec MZ – Zmluvy robia priateľov, alebo partnerov. Myslí si, že táto 
	zmluva by sa mala prepracovať na základe  pripomienok a podnetov, ktoré odzneli a potom ju prerokovať. Myslí si, že to je najčistejší postup. 
	Ide o prenájom majetku a za určitú finančnú čiastku alebo obnos venujú tomu náležitú pozornosť a je rád, že tomu venujú toľko času. Škoda, že toľko času nevenovali a tak zodpovedne nepristupovali k predaju, alebo prenájmu pozemkov za 1,- Sk pre ziskový šport. Pre mimoriadne ziskový, atraktívny šport do rúk niekoľkých jednotlivcov sa zverili majetky mesta Košice. Tieto dva prípady považuje za takú diskrimináciu, že jedným sa dáva veľmi štedro a druhým sa dáva veľmi prísne, pod drobnohľadom.
	Zopakoval, že na druhej strane je však rád, že aspoň dodatočne poslanci chránia majetok mesta. Myslí si, že doplnenie týchto zmlúv by bolo náležité a až potom by sa mali prerokovať a schváliť. 

p. Knapík, primátor mesta Košice – Rozprava bola ukončená, dal preto slovo 
	návrhovej komisii.

p. Jeník, poslanec MZ – Návrhová komisia dostala dva návrhy. Prečítal prvý návrh 
	poslankyne p. Jenčovej. 
	Mestské zastupiteľstvo v Košiciach v súlade s § 29 ods. 1 písm. m) Štatútu mesta Košice schvaľuje prenájom pozemku o výmere 5250 m2 nachádzajúci sa na parc. č. 1255/1, ktorá sa nachádza v katastrálnom území Terasa a je evidovaná Správou katastra Košice na LV. č. 15649 Mestskej hokejbalovej únii Košice na dobu určitú – 25 rokov (podľa predloženého návrhu nájomnej zmluvy) s podmienkou dopracovať zmluvu v zmysle odznelých pripomienok po schválení zmluvy v majetkovej komisii.

Hlasovanie č. 53: za 26, proti 1, zdržali sa 12, nehlasovali 2.

p. Knapík, primátor mesta Košice – Konštatoval, že uznesenie bolo prijaté.
	O ostatných už nemá zmysel hlasovať. Bolo to uzavreté s tým, že pripomienky, ktoré odzneli, bude treba vyhodnotiť a zapracovať do zmluvy. Bude sa s tým ešte zapodievať majetková komisia. Nakoniec sa to objaví u neho na stole, takže, to čo má svoju váhu a treba akceptovať, tak to sa určite premietne do zmluvy.

p. Kupec, poslanec MZ – Faktická poznámka. Navrhol hlasovať aj o jeho návrhu, 
	aby to bolo možné zapracovať do zmluvy. Lebo pri nasledovnom predložení znovu odznie argumentácia, že nie je na to podklad.

p. Knapík, primátor mesta Košice – Návrh p. Kupca nesúvisí priamo so schváleným
	textom, lebo to bola samostatná požiadavka a pripomienka zapracovať ten 	inflačný koeficient. Možno by ho bolo treba trochu nastaviť ináč.

p. Mutafov, poslanec MZ – Faktická poznámka. Má taký dojem, že kolegovia niektoré 
	veci nie celkom dobre interpretujú. Má za to, že mestské zastupiteľstvo má schváliť prenájom na 25 rokov, ale nie samotnú zmluvu. On ako poslanec nebude preberať zodpovednosť za hlasovanie o zmluve. On iba odhlasuje roky a je na právnom oddelení a v konečnom dôsledku na podpise, alebo nepodpise primátora, ktorý ju buď dá dopracovať, pripomienkovať. Na to sú odborné útvary. Je to individuálny právny akt, ktorý má urobiť úrad a ten sa má riadiť schválenými zásadami. 

p. Knapík, primátor mesta Košice -  Poďakoval za výklad, no vyzval návrhovú 
	komisiu, aby prečítala aj návrh p. Kupca. 

p. Jeník, poslanec MZ – Prečítal návrh p. Kupca. 
	Mestské zastupiteľstvo v Košiciach v zmysle príslušných ustanovení Štatútu mesta Košice schvaľuje zapracovanie bodu o navyšovaní nájomného v dôsledku inflácie v jej výške každý rok do nájomnej zmluvy.

Hlasovanie č. 54: za 14, proti 1, zdržali sa 22, nehlasovali 4.

p. Knapík, primátor mesta Košice -  Konštatoval, že uznesenie nebolo schválené.

––-     ––-     ––-

27. Prenájom nehnuteľnosti zrušenej MŠ Petzvalova 2 v Košiciach Súkromnej   
       strednej umeleckej škole, Palackého 14, Košice

V rozprave vystúpili:

p. Cengel, poslanec MZ – Podobne ako pri predchádzajúcej zmluve nie je uvedené to, 
	že je možné navýšiť nájom. Tak isto dôvody na vypovedanie sú veľmi strohé. Je to dlhodobá zmluva, nie je v nej ani zmienka o tom, čo sa stane, ak projekt neprebehne. Nie je tam žiadny záväzok, že dotyčný má investovať peniaze. Tak ako pri predchádzajúcom materiáli navrhol, aby poslanci materiál v tejto chvíli neschválili a vrátili ho späť do majetkovej komisie.

p. Mutafov, poslanec MZ – Spýtal sa, či je na rokovaní prítomný zástupca za žiadateľa.

p. Knapík, primátor mesta Košice – Nie je prítomný.

p. Mutafov, poslanec MZ – Má totiž jednu otázku. Spolu s poslancom p. Kažimírom 
sú v školskej rade Strednej školy pôšt a telekomunikácií, ktorá sa v danej chvíli presťahovala do Železničného učilišťa pri Hornáde, ale filmová škola má tam isté priestory, ktoré sú pripravené pre potreby druhých škôl. Chcel sa spýtať, že ak mesto schváli prenájom Petzvalovej pre túto školu, v akom časovom horizonte uvoľnia priestory, ktoré sú na Železničnom učilišti, aby sa tam mohli žiaci nasťahovať a kedy sa oni presťahujú do priestorov na Petzvalovej. 

p. Jeníková, vedúca oddelenia školstva MMK – Na túto otázku vie odpovedať. 
	Sťahovanie bude k 1. septembru 2009, t.j. počas letných prázdnin. Tento školský rok tam ešte ostanú a to z toho dôvodu, že tieto priestory a tie investície, ktoré oni plánujú do toho vložiť, tak tieto financie chcú investovať hneď teraz. To nie sú prostriedky z nejakého projektu, alebo z nejakého grantu, sú to ich hotové peniaze, ktoré chcú do toho vložiť a pripraviť si priestor tak, aby tá škola tam mohla fungovať. Presťahujú sa počas letných prázdnin, keď tieto priestory budú pripravené. 

p. Knapík, primátor mesta Košice – Uzavrel rozpravu a dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie. 
	Mestské zastupiteľstvo v Košiciach podľa § 29 ods. 1 písm. m) Štatútu mesta Košice schvaľuje prenájom pozemku o výmere 6580 m2 nachádzajúci sa na parc. č. 4897, ktorá sa nachádza v k.ú. Terasa a je evidovaná Správou katastra Košice na LV. č. 14305 a budovy zrušenej MŠ Petzvalova 2 v Košiciach, ktorá sa nachádza v k.ú. Terasa na parc. č. 4896, súpisné číslo 13 a je evidovaná Správou katastra Košice na LV. č. 14305 Súkromnej strednej umeleckej škole, Palackého 14, Košice na dobu určitú – 20 rokov (podľa predloženého návrhu nájomnej zmluvy – príloha č. 2).

Hlasovanie č. 55: za 26, proti -, zdržali sa 11, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

28. Odňatie majetku mesta Košice zo správy Mestskej časti Košice - Západ

p. Vargovčák, námestník primátora mesta Košice – V tomto bode ho poprosil kolega 
p. Čečko, ktorý musel odísť, aby prečítal pozmeňujúci návrh na uznesenie. 
Odňatie objektu bývalej materskej školy na Laboreckej zo správy MČ Košice – Západ sa navrhuje s cieľom vytvoriť podmienky na podanie žiadosti o priznanie nenávratného finančného príspevku na rekonštrukciu objektu. Zámerom mesta Košice je vytvoriť v spomínanom objekte zariadenie opatrovateľskej služby. Vzhľadom na skutočnosť, že žiadateľom a budúcim prevádzkovateľom zariadenia bude mesto Košice, je potrebné splniť predpísané podmienky. Vzhľadom na skutočnosť, že v časti uvedeného objektu sa nachádza klub dôchodcov, ale i zariadenie opatrovateľskej služby zriadené mestskou časťou, je v záujme mesta vytvoriť primerané podmienky pre ich ďalšiu činnosť, ktoré je potrebné prerokovať v majetkovej komisii. Z toho dôvodu navrhol objekt odňať zo správy s účinnosťou od 1. októbra 2008, teda nie od 10. septembra 2008, ako je to uvedené v návrhu na uznesenie.

p. Mutafov, poslanec MZ – Voči tomuto návrhu nemá námietky. Otázka sa týka 
náhradných priestorov, ktoré sú na Muškátovej ulici. Mestská časť Západ má tri kluby dôchodcov a jedno materské centrum. Problém je v tom, že Muškátovú potrebujú v dostatočnom časovom predstihu pripraviť, opraviť strechu, preto by bolo dobré ak by 1. októbra sa táto otázka začala riešiť. Požiadal p. Čečka, aby na to myslel, aby dovtedy na spoločnom rokovaní sa vytvoril priestor, aby sa do správy  mestskej časti dostal objekt na Muškátovej. K tomu potrebuje aj istý obnos finančných prostriedkov, aby tieto veci mohli dať do poriadku a postupne presťahovať organizácie, ktoré sú umiestnené na Laboreckej. Ten projekt je veľmi grandiózny a mestská časť sa podujala byť jeho súčasťou. Chcú získať aj eurofondy na tento celomestský zámer, ktorým Laborecká je.  K tomu sú v prvom rade potrebné náhradné priestory. O to tam vlastne ide.

p. Knapík, primátor mesta Košice – Nakoľko sa do rozpravy už nikto nehlásil, uzavrel
ju. Verí, že k dohode dôjde, podmienky by mohli byť splnené tak, aby sa v procese plynulo pokračovalo. Odovzdal slovo návrhovej komisii.

p. Jeník, poslanec MZ – Prečítal pozmeňujúci návrh na uznesenie.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice   schvaľuje
1. odňatie nehnuteľného majetku (zrušená MŠ Laborecká 2 Košice) vo   vlastníctve mesta Košice zo správy Mestskej časti Košice - Západ a to:
	a) budova, súpisné číslo 476, na parc. č. 1762,
	b) budova, súpisné číslo 477, na parc. č. 1761,
c) pozemok, parc. č. 1762 o výmere 685 m², zastavané plochy a nádvoria,
d) pozemok, parc. č. 1761 o výmere 298 m², zastavané plochy a nádvoria,
e) pozemok, parc. č. 1763 o výmere 2791 m², zastavané plochy a nádvoria   nachádzajúce sa v k. ú. Terasa, evidované Katastrálnym úradom 
v Košiciach, Správou katastra Košice, zapísané na LV č. 14305,
		2. účel odňatia: výkon priamej správy mesta v záujme podania  žiadosti 
            o nenávratný finančný príspevok za účelom zriadenia zariadenia 
            opatrovateľskej služby pre seniorov, 
3. deň odňatia: 1.10.2008.

Hlasovanie č. 56: za 33, proti -, zdržali sa 2, nehlasovali 6.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

29. Zámena pozemkov v k.ú. Terasa s firmou Europrojekt Zeta 6 SK, s.r.o.

V rozprave vystúpili:

p. Mutafov, poslanec MZ – Jedná sa o to, že v roku 1999, keď sa pre firmu Szaller
predávali pozemky, pre firmu Zeta, ktorá je dcérskou spoločnosťou firmy Szaller a vlastní Galériu, neboli odčlenené pozemky, resp. jednotlivé parcely, ktoré sa nachádzajú pod miestnym úradom, resp. vo dvore. Toto treba dať do poriadku.
Mal len jednu otázku na odborných pracovníkov Magistrátu mesta. Mesto vypísalo verejnú súťaž na predaj pozemkov v asanačnom pásme. Otázka znie. Nie je tento pozemok, ktorý je na Brečtanovej ulici, súčasťou celkovej ponuky v rámci vypísanej súťaže na asanačné pásmo?

p. Kočiš, poslanec MZ – Upozornil poslancov, že umiestnil na sieť jeho príspevok 
k tomuto bodu pod názvom Kočiš XVIII_29. Kde umiestnil aj pozmeňujúce uznesenie. 
Obrátili sa totiž na neho občania z ulice Poľovnícka 2, 4, 6, 8, 10 s tým, že tam od vybudovania obchodného centra  Galéria do súčasnosti pretrváva problém v statickej doprave osobných vozidiel. Tento problém narastie sprevádzkovaním administratívnej budovy, ktorá už je zrekonštruovaná, ale zatiaľ nie je prevádzkovaná. Nachádza sa v bezprostrednej blízkosti Miestneho úradu MČ Košice – Západ. Chystá sa tam projekt Laborecká 2 – vybudovanie zariadenia opatrovateľskej služby, s čím bude spojená ďalšia požiadavka na statickú dopravu. 
Predniesol návrh. Tento pozemok, ktorý mesto získalo súdnym rozhodnutím  nech sa zamení za navrhovaný pozemok pod predajňou Agromilka a firma Teta nech neurobí finančné vyrovnanie vo výške cca 700 tis. Sk, ale nech sa započíta do zámeny  časť pozemku na parcele 2954/1, t.j. parkovisko, ktoré je na Laboreckej ulici a vyhradené pre OD Kaufland. Podotkol, že toto parkovisko je permanentne využívané legálne dvomi motorovými vozidlami, pritom je tam 11 parkovacích miest a ak je parkovisko plné, tak 9 áut parkuje nelegálne. Ide poväčšine o zamestnancov polície, čo by bolo v poriadku, ale v noci je to parkovisko prázdne, občania sa tam boja zaparkovať, aby neboli odtiahnutí a pritom je tam nedostatok parkovacích miest. Navrhol preto, aby časť parcely 2954/1 bola zahrnutá do zámeny miesto finančného vyrovnania.
Podotkol, že OC Galéria má dostatok parkovacích miest. Mesto zrobilo chybu, keď v roku 1999 predalo pozemok pre výstavbu OC a neodčlenilo tieto parcely pod budovami geometrickým plánom, z čoho dnes vznikajú problémy.
Na podporu svojej argumentácie uviedol, že vzniká tu spoplatnenie parkoviska parkovacou rampou, tak sa pýta, prečo mesto nemohlo spoplatňovať toto parkovisko. OC Galéria dokladuje, že má dostatok parkovacích miest a tých 11 vzadu, ktoré nie sú vôbec využívané, sa môže ponúknuť občanom mesta na verejné parkovisko, ktoré bolo pred tým takto využívané. V neposlednom rade poslúži aj ako parkovisko pre Laboreckú 2 – novovytvárané zariadenie opatrovateľskej služby. 
Predniesol návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice žiada riaditeľa Magistrátu mesta Košice vstúpiť do rokovania s firmou Europrojekt Zeta 6 Sk, s.r.o. o možnosti zámeny pozemku parc. č. 2254 s výmerou 391 m² v kú. Terasa vo vlastníctve mesta Košice za pozemok  par. č. 2954/14 s výmerou 196 m² v kú. Terasa vo vlastníctve firmy Europrojekt Zeta 6 SK, s.r.o. a časť pozemku na parc. č. 2954/1 vymedzený parc. č. 2954/26 a budovou na parc. č. 2954/7, ulicou Laborecká parc. č. 3883 a chodníkom a príjazdovou komunikáciou k OD Kaufland vo výmere podľa geometrického plánu a výsledok predložiť na schválenie na nasledujúcom mestskom zastupiteľstve.

p. Knapík, primátor mesta Košice –  Pripomenul, že na začiatku XVIII. rokovania 
mestského zastupiteľstva bola stanovená dĺžka diskusného príspevku na 3 minúty. Pán poslanec diskutoval 5,5 minúty. Požiadal preto o dodržiavanie tejto zásady.

p. Kočiš, poslanec MZ – Faktická poznámka. Ospravedlnil sa za prekročenie časového 
limitu. Snažil sa však čo najstručnejšie vysvetliť situáciu, kratšie to nezvládol.

p. Knapík, primátor mesta Košice –  Požiadal vedúcu správy majetku, aby reagovala 
	na túto zmenu.

p. Pučanová, vedúca oddelenia správy majetku MMK – Na otázku p. Mutafova  
odpovedala,  že tento pozemok nebol zahrnutý do verejnej obchodnej súťaže, nakoľko bol predmetom súdneho sporu a tento skončil v minulom roku. Pokiaľ ide o návrh p. Kočiša, tento bol prerokovaný aj s ich oddelením a pokiaľ ho mestské zastupiteľstvo schváli, tak budú s nimi o tejto zámene rokovať.

p. Knapík, primátor mesta Košice – Odznel návrh aj s odôvodnením, odovzdal preto 
	slovo návrhovej komisii. 

p. Hlinka, poslanec MZ – Návrhová komisia dostala jeden pozmeňujúci návrh od 
	poslanca p. Kočiša v znení:
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice žiada riaditeľa Magistrátu mesta Košice vstúpiť do rokovania s firmou Europrojekt Zeta 6 Sk, s.r.o. o možnosti zámeny pozemku parc. č. 2254 s výmerou 391 m²  v kú. Terasa vo vlastníctve mesta Košice za pozemok  par. č. 2954/14 s výmerou 196 m²  v k.ú. Terasa vo vlastníctve firmy Europrojekt Zeta 6 SK, s.r.o. a časť pozemku na parc. č. 2954/1 vymedzený parc. č. 2954/26 a budovou na parc. č.2954/7, ulicou Laborecká parc. č. 3883 a chodníkom a príjazdovou komunikáciou k OD Kaufland vo výmere podľa geometrického plánu a výsledok predložiť na schválenie na nasledujúcom mestskom zastupiteľstve. 

Hlasovanie č. 57: za 36, proti -, zdržal sa -, nehlasovali 5.

p. Knapík, primátor mesta Košice – Konštatoval, že uznesenie bolo prijaté.

p. Kočiš, poslanec MZ – Poďakoval za podporu tohto návrhu. Bude to tlmočiť 
občanom spomínanej ulice.

––-     ––-     ––-

30. Zámena pozemkov v k. ú. Skladná a v k. ú. Stredné mesto
      s Východoslovenskou energetikou a.s. 

p. Knapík, primátor mesta Košice –  Zámena je bez finančného vyrovnania. Materiál je 
v písomnej podobe. Nakoľko sa do rozpravy nikto neprihlásil, dal slovo návrhovej komisii.

p. Hlinka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje zámenu  nehnuteľností pozemkov:
časť  parc.  č.  2503  (novovytvorené  parcely  č. 2503/3  a č. 2503/4)  s celkovou výmerou 404 m2 v k. ú. Skladná vo vlastníctve mesta Košice  za pozemky časti parc. KN-E č. 765/3 a KN-E č. 768 (novovytvorené parc. č. 2028/7 a č. 2028/8) s celkovou výmerou 404 m2 v k. ú. Stredné mesto vo vlastníctve Východoslovenskej energetiky a.s. parc. KN-E č. 767/1 (novovytvorená parc. č. 2028/10) s výmerou 278 m2 v k. ú. Stredné mesto vo vlastníctve mesta Košice za pozemok časť parc. KN-E č. 768 (novovytvorená parc.č. 2028/9) s výmerou 278 m2 v k.ú. Stredné mesto vo vlastníctve Východoslovenskej energetiky a.s. s podmienkou, že na parc. č. 2028/10 bude zriadené vecné bremeno práva prechodu a prejazdu na parc. č. 2026/3 v k. ú. Stredné mesto v prospech vlastníka, mesta Košice.

Hlasovanie č. 58: za 36, proti -, zdržal sa -, nehlasovali 5.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

31. Prevod vlastníctva voľného nebytového priestoru pre Tomáša Zlesu
      na ul. Garbiarska 11

p. Knapík, primátor mesta Košice – Materiál prešiel komisiami. Nakoľko sa do 
rozpravy nikto neprihlásil, dal slovo návrhovej komisii.

p. Hlinka, poslanec MZ – Prečítal pôvodný návrh na uznesnie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje 
prevod   vlastníctva  nebytového  priestoru vrátane spoluvlastníckeho podielu 
na spoločných častiach, zariadeniach domu a pozemku vo veľkosti 516/10000 prislúchajúceho k NP na ul. Garbiarska 11 za  cenu určenú uznesením MZ č. 552 zo dňa 22.2.2001 a uznesením MZ č. 370 zo dňa 26.2.2004 a to pre vlastníka bytu  Tomáša Zlesu za cenu 815 000,- Sk.

Hlasovanie č. 59: za 37, proti -, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté. 

––-     ––-     ––-

32. Prevod vlastníctva nebytového priestoru pre Hugos, spol. s r.o.
      na ul. Komenského 63

p. Knapík, primátor mesta Košice –  Nakoľko sa do rozpravy nikto neprihlásil, dal 
	slovo návrhovej komisii.

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien prevod   vlastníctva  nebytového  priestoru vrátane spoluvlastníckeho podielu  na spoločných častiach, zariadeniach domu a pozemku vo veľkosti 202/10000 prislúchajúceho k NP na ul. Komenského 63 za cenu určenú uznesením MZ č. 552 zo dňa 22.2.2001 a uznesením MZ č. 370 zo dňa 26.2.2004, a to pre  nájomcu  nebytového priestoru  Hugos, spol. s r.o. za cenu 826 000,- Sk.

Hlasovanie č. 60: za 36, proti -, zdržal sa -, nehlasovali 5.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

33. Prevod vlastníctva nebytového priestoru pre FM Group s.r.o.
      na ul. Cesta pod Hradovou 33

p. Knapík, primátor mesta Košice –  Nakoľko sa do rozpravy nikto neprihlásil, dal 
slovo návrhovej komisii. 

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje
prevod   vlastníctva  nebytového  priestoru vrátane spoluvlastníckeho podielu  
na spoločných častiach, zariadeniach domu a pozemku vo veľkosti 155/10000 prislúchajúceho k NP na ul. Cesta pod Hradovou 33 za cenu určenú uznesením MZ č. 552 zo dňa 22.2.2001 a uznesením MZ č. 370 zo dňa 26.2.2004, a to  pre  nájomcu  nebytového priestoru  FM  Group  s r.o.  za cenu 363 000,- Sk.

Hlasovanie č. 61: za 38, proti -, zdržal sa -, nehlasovali 3.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

34. Prevod vlastníctva nebytového priestoru pre Ing. Oskara Czetö
      na ul. Hlavná 50

p. Knapík, primátor mesta Košice –  Nakoľko sa do rozpravy nikto neprihlásil, dal 
slovo návrhovej komisii. 

p. Hlinka, poslanec MZ -  Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje prevod   vlastníctva  nebytového  priestoru vrátane spoluvlastníckeho podielu  na spoločných častiach, zariadeniach domu a pozemku vo veľkosti 320/10000 prislúchajúceho k NP na ul. Hlavná 50 za cenu určenú uznesením MZ č. 552 zo dňa 22.2.2001 a uznesením MZ č. 370 zo dňa 26.2.2004, doplnené uznesením MZ č. 1209 zo dňa  26.10.2006 a uznesením MZ č. 1251 zo dňa 14.11.2006 a to pre nájomcu nebytového priestoru Ing. Oskara Czetö za cenu 600 000,- Sk.

Hlasovanie č. 62: za 36, proti -, zdržali sa 2, nehlasovali 3.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

35. Prevod vlastníctva nebytového priestoru pre Ing. Petra Majoroša
      na ul. Sokolovská 1

p. Knapík, primátor mesta Košice –  Nakoľko sa do rozpravy nikto neprihlásil, dal
	slovo návrhovej komisii.

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje prevod   vlastníctva  nebytového  priestoru vrátane spoluvlastníckeho podielu  na spoločných častiach, zariadeniach domu a pozemku vo veľkosti  172/10000 prislúchajúceho  k NP na  ul. Sokolovská 1 za cenu určenú uznesením MZ č. 552 zo dňa 22. 2. 2001 a uznesením MZ č. 370 zo dňa 26.2.2004,  a to  pre  nájomcu  nebytového  priestoru   Ing.  Petra  Majoroša   za   cenu 600 000,- Sk.

Hlasovanie č. 63: za 39, proti -, zdržal sa -, nehlasovali 2.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

36. Odplatný prevod dokončených investícií – detských ihrísk od MČ Košice – 
      Západ do vlastníctva mesta Košice

p. Knapík, primátor mesta Košice –  Nakoľko sa do rozpravy nikto neprihlásil, dal 
	slovo návrhovej komisii.

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) , l)  Štatútu mesta Košice  schvaľuje 
1. odplatný prevod dokončených investícií – detských ihrísk  na ul. Nešporova 
(na časti parc. č.  700 k.ú. Terasa), na ul. Muškátová (na časti parc. č.  2973/3 k.ú. Terasa) a na ul. Tri hôrky – Moldavská (na časti parc. č. 2599/1 k.ú. Terasa) od MČ Košice – Západ do vlastníctva mesta Košice za kúpnu cenu 
1,- Sk
2. zverenie majetku mesta Košice – detských ihrísk do správy Správe mestskej zelene v Košiciach:
- na ul. Nešporova (na časti pozemku parc. č.700)  v hodnote 331 178,- Sk,
- na ul. Muškátová (na časti pozemku parc. č. 2973/3)  v hodnote 397 081,- Sk,
-  na ul. Tri hôrky – Moldavská (na časti pozemku parc. č. 2599/1) v hodnote       382 260,- Sk , 
za účelom jeho správy a údržby a to dňom účinnosti zmluvy o zverení majetku mesta  do správy.

Hlasovanie č. 64: za 35, proti -, zdržal sa 1, nehlasovali 5.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

37. Kúpa pozemkov pod Zdravotným strediskom Ťahanovce

p. Knapík, primátor mesta Košice –  Jedná sa o majetkovo nevysporiadané pozemky, 
ktoré v reštitúciách a dedičskom konaní boli priznané fyzickým osobám. Návrh je v písomnej podobe.
Nakoľko sa do rozpravy nikto neprihlásil, dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa  § 6 ods. 1  a  § 29 ods.1  písm. a) Štatútu mesta Košice schvaľuje kúpu nehnuteľností – pozemkov v k. ú. Nové Ťahanovce:
		a) parc. č. 3419/33 s výmerou 370 m² v spoluvlastníctve súkromných osôb zapísanej  v katastri nehnuteľností na Správe katastra Košice na LV č. 2330,
		b) parc. č. 3419/41 s výmerou 252 m² v spoluvlastníctve súkromných osôb zapísanej v katastri nehnuteľností na Správe katastra Košice na LV č. 2623,
		c) parc. č. 3419/61  s výmerou 43 m2 v spoluvlastníctve súkromných osôb      zapísanej v katastri nehnuteľností na Správe katastra Košice na LV č. 1124,
do vlastníctva mesta Košice za kúpnu cenu  1 771,- Sk/m².

Hlasovanie č. 65: za 36, proti -, zdržal sa -, nehlasovali 5.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

38. Predaj pozemku v k. ú. Južné mesto pre Ing. Stanislava Vinca
      a Ing. Máriu Vincovú

p. Knapík, primátor mesta Košice –  Nakoľko sa do rozpravy nikto neprihlásil, dal 
slovo návrhovej komisii.

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti pozemok časť neknihovanej parc. č. 4406/64 (novovytvorená parc. č. 3428/2) s výmerou 7 m2 v k. ú. Južné  mesto  vo  vlastníctve  mesta  Košice  pre  Ing. Stanislava Vinca a manželku Ing. Máriu Vincovú  za cenu 3 500,- Sk/m2. 

Hlasovanie č. 66: za 35, proti -, zdržal sa 1, nehlasovali 5.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

39. Predaj pozemku v k.ú. Pereš pre Štefana Szekerassyho a manželku Valériu

p. Knapík, primátor mesta Košice –  Nakoľko sa do rozpravy nikto neprihlásil, dal
	slovo návrhovej komisii.

p. Jeník, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti –  pozemku parc. č. 552/1  (novovytvorené  parc. č. 552/5  s výmerou  524 m2 a parc. č. 552/6 	s výmerou 292 m2) s celkovou výmerou 816 m2  v  k.ú. Pereš  vo vlastníctve 	mesta Košice pre  pána Štefana  Szekerassyho a manželku Valériu za cenu 850 000,- Sk s podmienkou zriadenia  vecného bremena práva prechodu a prejazdu cez pozemky  parc. č. 552/3,  parc. č. 552/5  a parc. č. 552/6 v prospech mesta Košice.

Hlasovanie č. 67: 37, proti -, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
40. Predaj pozemkov  v k.ú.  Terasa pre MUDr. Dušana Leška

p. Knapík, primátor mesta Košice – Nakoľko sa do rozpravy nikto neprihlásil,
	dal slovo návrhovej komisii.

p. Balún, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje odpredaj nehnuteľností – pozemkov  parc. č. 4680/995, 4680/980, časť 4680/980 (novovytvorená parc. č. 6956)  a časti  parc. č. 4680/11 (novovytvorená parc. č. 6957) k.ú. Terasa    s celkovou výmerou  288 m²  vo vlastníctve mesta Košice pre MUDr. Dušana Leška za cenu 358 600,- Sk.

Hlasovanie č. 68: za 37, proti -, zdržal sa 1, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
41. Predaj pozemkov v k. ú. Skladná pre Soňu Lejkovú

p. Knapík, primátor mesta Košice – Nakoľko sa do rozpravy nikto neprihlásil, 
	dal slovo návrhovej komisii.

p. Balún, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj  nehnuteľností  pozemkov časti parc. č. 2496/8 a č. 2496/14 (novovytvorená parc. č. 2496/21) s výmerou 9 m2 k.ú. Skladná vo vlastníctve mesta Košice pre Soňu Lejkovú za cenu  4000,- Sk/m2.

Hlasovanie č. 69: za 38, proti -, zdržal sa -, nehlasovali 3.

p. Knapík, primátor mesta Košice –Konštatoval, že uznesenie bolo schválené.

––-     ––-     ––-

42. Predaj pozemku v k.ú. Severné mesto  do podielového spoluvlastníctva
      pre  MUDr. Petra Kovátsa, Mgr. Evu Kateržábekovú a Líviu Kovátsovú

p. Knapík, primátor mesta Košice – Nakoľko sa do rozpravy nikto neprihlásil, 
	dal slovo návrhovej komisii.

p. Balún, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj nehnuteľnosti -  časť parc. č. 8265/1 (novovytvorená parcela č. 8265/8) s výmerou 74 m² zastavaná plocha v k.ú. Severné mesto vo vlastníctve mesta Košice do podielového spoluvlastníctva pre MUDr. Petra Kovátsa v podiele 1/3 k celku, 
Mgr. Evu Kateržábekovú v podiele 1/3 k celku a Líviu Kovátsovú v podiele 1/3 
k celku za cenu 1000,- Sk/m².

Hlasovanie č. 70: za 38, proti -, zdržal sa -, nehlasovali 3.

p. Knapík, primátor mesta Košice – Konštatoval. Že uznesenie bolo schválené.

––-     ––-     ––-

43.Odpredaj pozemku v k.ú. Pereš pre Ing. Máriu Molecovú - Vagačovú

p. Knapík, primátor mesta Košice – Nakoľko sa do rozpravy nikto neprihlásil,
	dal slovo návrhovej komisii.

p. Balún, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti –  pozemku  časti parc. č. 774/2 s výmerou 899 m2 v k.ú.  Pereš  vo  vlastníctve   mesta    Košice    pre    Ing.  Máriu  Molecovú  –  Vagačovú za cenu 1 200,- Sk/m2 s podmienkou zriadenia  vecného bremena práva prechodu a prejazdu cez pozemky  parc. č. 774/1 a parc. č. 774/2  v prospech mesta Košice.

Hlasovanie č. 71: za 38, proti -, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

    44. Predaj  pozemku a budov bývalej MŠ a DJ Drocárov park č.2 pre
      Mestskú časť Košice –  Sídl. KVP

p. Knapík, primátor mesta Košice –  Návrh je v písomnej podobe a v uznesení je zapracované  právo spätnej kúpy v prospech mesta. 
	Nakoľko sa nikto do rozpravy neprihlásil, odovzdal slovo návrhovej komisii. 

p. Balún, poslanec MZ  - Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj  nehnuteľností  - bývalej materskej školy a jaslí Drocárov park č. 2 v Košiciach súp. č. 1149 na parc. č. 3555 a pozemku parc. č. 3555 s výmerou 6760 m2 k.ú. Grunt vo vlastníctve mesta  Košice  pre Mestskú  časť Košice – Sídl.  KVP  za  cenu  minimálne 
           3 902 653,- Sk s právom  spätnej  kúpy nehnuteľností mestom Košice za tú istú cenu.

Hlasovanie č. 72: za 39, proti -, zdržal sa -, nehlasovali 2.

––-     ––-     ––-

45. Predaj pozemkov a budovy v k. ú. Stredné mesto pre Krajské riaditeľstvo    
       Policajného zboru v Košiciach a zverenie pozemkov do správy MČ Košice – 
       Staré mesto

p. Knapík, primátor mesta Košice – Súčasťou materiálu je okrem predaja aj 
	zverenie pozemkov so správy Starého mesta.

V rozprave vystúpili:

p. Dittrich, poslanec MZ – Rád by k tomuto materiálu počul stanovisko hlavného
	kontrolóra.

p. Cengel, poslanec MZ – Tento materiál mali na majetkovej komisii a bolo to 
	prezentované tak, že pozemky, včítane budovy, ktorú má mesto predať za korunu, tak boli omylom zapísané na mesto. Na základe tejto informácie aj on hlasoval za tento odpredaj.
	Na zastupiteľstvo však dostali trochu iný materiál, ako bol na majetkovej komisii, bol podrobnejší a tam sa už hovorí, že mesto majetok získalo delimitáciou. Pozrel si podrobne celú genézu na katastri a povedal, že momentálne nezdieľa názor, žeby sa tento majetok mal previesť za korunu a to z toho dôvodu, že tieto majetky boli majetkom štátu do roku 1989  a to, že sa stala chyba pri prečíslovaní v roku 1986 v podstate nič nemení na veci, lebo vtedy, či už bol majetok v správe polície, alebo mesta, bol majetkom štátu. V roku 1993 mesto majetok získalo legálne delimitáciou. Nedostalo ho chybou katastra. Z toho dôvodu je podľa jeho názoru sporné, či by mali predávať tento majetok za korunu, keď len pozemky majú hodnotu 10 mil. Sk plus budova. Je potrebné v tejto chvíli majetok predávať, keď pod kúpaliskom časť pozemkov aj tak bude mestská? Nechal si urobiť rozbor u niekoľkých právnikov a tí tak isto dospeli k názoru, že nie je jednoznačné, že sa mesto musí tohto svojho majetku zbaviť.

p. Knapík, primátor mesta Košice – Uzavrel rozpravu a otvoril priestor pre odpovede.

p. Hojer, hlavný kontrolór mesta Košice – Tiež má k tomuto bodu rozpačité stanovisko, pretože v materiáli sa konštatuje, že Krajské riaditeľstvo Policajného zboru má k tomuto majetku preukázateľné vlastnícke právo. Ak má k tomu vlastnícke právo, tak mu to mesto nemôže predať, lebo to nie je jeho majetok. Pracovníci magistrátu ho presviedčali, že pokiaľ by Policajný  zbor žaloval mesto, tak by uspel a mesto Košice by znášalo súdne trovy. Možno by bolo treba zvážiť ešte jednu možnosť a žalovať kataster. Ak kataster urobil chybu, tak by to mal napraviť, lebo súčasný stav nie je zavinený ani jednou zo zúčastnených strán. Stanovisko katastra, aby sa strany dohodli je alibistické. Mesto sa nemôže s niekým dohodnúť o vzdaní sa majetku. Na to je potrebný iný právny akt.

p. Knapík, primátor mesta Košice – Nie je to jednoznačné, preto vyzval pracovníkov
	správy majetku, aby sa k tomu vyjadrili a potom právnikov, či kataster 	z vlastného podnetu môže takýto krok urobiť.

p. Pučanová, vedúca oddelenia správy majetku MMK – Podľa listu, ktorý dostali zo 
	Správy katastra je zrejmé, že chyba sa stala v roku 1986 bývalou Geodéziou, keď vtedy časť nehnuteľností terajšej tzv. šatne a pozemkov boli zapísané na list vlastníctva Československého štátu, správa Národného výboru. Podľa ich vyjadrenia malo to byť zapísané na Ministerstvo vnútra ČSSR. Z toho vychádzali. Pokiaľ si Správa katastra priznala chybu a odkázala Krajský Policajný zbor na dohodu s mestom, resp. súd, tak mesto radšej dalo návrh na predaj, pretože oni majú právny podklad – hospodársku zmluvu na tú budovu a taktiež na pozemky, ktoré sú predmetom tohto materiálu. Keďže mesto svoje pozemky, resp. nehnuteľnosti nemôže darovať, tak sa navrhol takýto spôsob predaja za 1,- Sk. Legislatívno-právne  oddelenie sa k tomu priklonilo, lebo mesto by v súdnom spore neuspelo. Ide tu o pozemky pod bazénmi, ktoré sú vo vlastníctve policajného zboru a o šatňu, ktorú tiež užívajú. Ostatné pozemky sú vo vlastníctve mesta, ich správcom je MČ Košice – Staré mesto. Ďalšiu časť pozemkov bude mať v správe tiež mestská časť a bude ich môcť prenajímať.

p. Takácsová, vedúca legislatívno-právneho oddelenia MMK - K tejto veci právne 
	oddelenia na základe už uvedených skutočností dalo toto stanovisko: Vzhľadom k tomu, že Krajské riaditeľstvo Policajného zboru nedisponuje potrebnými finančnými prostriedkami potrebnými na odkúpenie pozemkov vo svojom areáli, ani prebytočnými nehnuteľnosťami vhodnými na zámenu, požiadali o odkúpenie budovy, na ktorú majú preukázateľné vlastnícke právo, za 1,- Sk. Nakoľko mesto zo zákona nemôže darovať nehnuteľnosť, ktorá je vo vlastníctve mesta, legislatívno-právne oddelenie odporúča odpredaj budovy pre Krajské riaditeľstvo za symbolickú cenu. Ak by došlo k súdnemu sporu, Krajské riaditeľstvo Policajného zboru by na súde uspelo. Nevedela v danom momente povedať, z čoho vyplýva tento záver, je to však odstránenie chyby, ku ktorej došlo v minulosti, ešte pred vznikom samosprávy. Toto následné odstraňovanie nemusí byť úplne čisté a má určité riziká.

p. Balún, poslanec MZ – Faktická poznámka. Vzhľadom na veľké nejasnosti okolo
	tohto materiálu, resp. predmetu tohto materiálu požiadal primátora, aby dal hlasovať o stiahnutí tohto bodu z programu rokovania, alebo o jeho prerušení.

p. Mutafov, poslanec MZ – Faktická poznámka. Zaujala ho pripomienka p. Cengela.
	Podobný prípad sa stal ministerstvu pôšt a telekomunikácií, kde pri delimitáciách sa stalo, že telekomunikácie získali pozemky pod súčasnou predajňou Agromilk a bývalou poštou Košice – Západ. Pošta sa odsťahovala preto, lebo telekomunikácie tento pozemok predali súkromníkovi a museli mu platiť vysoké nájomné. Pripomenul, že budova Pošty I, ktoré je v starom meste, nie je majetkom pošty, ale telekomunikácií. Keď to telekomunikácie budú predávať, tak pošta si tú budovu bude musieť kúpiť.
	Chcel povedať, že sa tu prejudikujú isté právne výsledky a prejudikuje sa stav, ktorý teoreticky môže byť pravdivý. Minimálne by sa mali zamyslieť nad niektorými vecami, nie je za to, aby sa išlo bezhlavo do súdnych sporov, ale veci nemusia byť vždy tak, ako sa na prvý pohľad javia. Nechce však byť najmúdrejší na svete.

p. Boritáš, poslanec MZ – Faktická poznámka. Z toho, čo tu počul, má rozporuplné pocity. Chýba mu tu jasná zodpovednosť spracovateľov, majetkového oddelenia i právneho oddelenia aj s podpismi, čo bude žiadať pri úprave rokovacieho poriadku. Ak by bola jasná zodpovednosť a stanoviská týchto oddelení, poslanci budú rozhodovať v dobrej viere, že všetko je pripravené. Ak tomu tak nie je a kolegovia sa vyjadrujú podobne, odporúča, aby sa poslanci zachovali tak, že nepodporia tento materiál, lebo stiahnuť ho už nie je možné. Na budúce by už nerád takýto materiál na rokovaní mestského zastupiteľstva videl. 

p. Cengel, poslanec MZ – Faktická poznámka. Myslí si, že argument o tom, že polícia nedisponuje finančnými prostriedkami, nie je argument. Je to štátna organizácia a nevidí dôvod, prečo by ju samospráva mala dotovať.
	To, že došlo k prečíslovaniu, bolo to v čase, keď bol tento majetok vo vlastníctve štátu a štát tento majetok mestu delimitoval. Znamená to, že ho mestu legálne previedol. Nedošlo k pochybeniu zo strany katastra v čase, keď mesto už tento majetok vlastnilo. Mesto ho legálnym spôsobom dostalo od štátu. 

p. Rusnák, poslanec MZ – Faktická poznámka. Je to klasický príklad, ako na 
	Slovensku fungujú katastrálne  úrady. Chybu, ktorú urobili oni, odkazujú na dohodu ďalších dvoch, v tomto prípade mesta  a policajného zboru. A skutočne, argument, že Krajské riaditeľstvo Policajného  zboru nemá peniaze, to berie ako zlý vtip. Toto nie je argument, prečo by mesto malo svoj majetok rozdávať.

p. Forgáč, poslanec MZ – Faktická poznámka. Možno by bolo vhodné pripravené
	uznesenie rozdeliť na dve časti. Jeho druhá časť totiž nie je v rozpore s tým, čo sa tu hovorí.

p. Knapík, primátor mesta Košice – Vo faktickej poznámke by sa návrhy dávať 
	nemali. Myslí si, že toto až tak nesúri a ak to neprejde, dá sa k tomu vrátiť. Veci treba preskúmať. Nakoľko doklad, na ktorý sa materiál odvoláva, že PZ disponuje hospodárskou zmluvou, ktorá v tom čase bola uzatvorená, zrejme tam bude kľúč k riešeniu.
	Rozprava bola uzatvorená, faktické poznámky odzneli, dal preto slovo návrhovej komisii. 

p. Balún, poslanec MZ – Prečítal pôvodný návrh na uznesenie. 
	Mestské zastupiteľstvo v Košiciach podľa § 6 ods. 2 písm. b) a  § 29 ods. 1 	písm. b),  l),  Štatútu mesta Košice schvaľuje
			1. predaj  nehnuteľnosti –  budovy súp. č. 1497 a pozemkov parc. č. 2012/16 
		s  výmerou  2 187 m2 ,  parc. č. 2012/17 s výmerou  563 m2  a parc .č. 2012/18 
		s  výmerou  665 m2   v k. ú.   Stredné mesto  vo  vlastníctve   mesta  Košice  
		pre Krajské riaditeľstvo Policajného zboru v Košiciach  za   cenu  1,-Sk
		2. zverenie  majetku  mesta  Košice  do  správy  MČ  Košice  –  Staré  mesto:
	časť pozemku KN C parc. č. 2632/1 v k. ú. Stredné mesto, LV 10527 
	(novovytvorené parcely č. 2632/19 s výmerou 826 m2 v účtovnej hodnote 
	660 800,- Sk,  2632/21 s výmerou 323 m2 v účtovnej hodnote 258 400,- Sk,  	2632/22 s výmerou 87 m2 v účtovnej hodnote 69 600,- Sk a 2632/23 	s výmerou 242  m2 	v účtovnej hodnote 193 600,- Sk), 
	- časť pozemku KN E parc. č. 743/1 a 743/2  v k. ú. Stredné mesto, LV 11389 ( novovytvorené parcely č. 2010/3  s výmerou 820 m2 v účtovnej hodnote 656 000,-Sk,  2010/4 s výmerou 672 m2 v účtovnej hodnote 537 600,-Sk a 2010/5 s výmerou 173 m2 v účtovnej hodnote  138 400,-Sk ),
	za účelom jeho správy a údržby a to dňom účinnosti zmluvy o zverení majetku 	mesta do správy.

Hlasovanie č. 73: za 3, proti 4, zdržali sa 34.

p. Knapík, primátor mesta Košice -  Konštatoval, že uznesenie nebolo schválené.
––-     ––-     ––-
46. Predaj pozemku v k.ú. Južné mesto formou verejnej dražby, 
      resp. obchodnej verejnej súťaže

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii.

p. Balún, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj  nehnuteľnosti - pozemku parc. č. 3698/346,  3698/347,  3698/348,  3698/349  a  3698/350 s celkovou výmerou 
           95 m2 v k. ú. Južné mesto vo vlastníctve  mesta  Košice formou verejnej dražby, resp. obchodnej verejnej súťaže za vyvolávaciu cenu 3 000,-Sk/m².

Hlasovanie č. 74: za 28, proti -, zdržali sa 8, nehlasovali  3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
47. Predaj pozemkov pod garážami v užívaní fyzických osôb

p. Knapík, primátor mesta Košice – Nakoľko sa do rozpravy nikto neprihlásil,
	dal slovo návrhovej komisii.

p. Jeník, poslanec MZ – Faktická poznámka. Opravil svoje hlasovanie pri
	bode 45, kedy nechcel byť za, ale zdržať sa.

p. Hlinka, poslanec MZ – Prečítal pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. b) a § 29 ods. 1 	písm. b) Štatútu mesta Košice schvaľuje predaj pozemkov pod garážami 	v užívaní fyzických osôb:	
		1. František Priam,  parc. č. 782/10 s výmerou 21 m2  v k. ú. Šaca  za cenu 
	    21 000,- Sk 
		2. Ján Šima ,  parc. č. 1079/17  s výmerou 19 m2  v k. ú. Šaca  za cenu  
		    19 000,- Sk
		3. Slavomír Selecký  parc. č.2328 s výmerou  21 m2 v k. ú. Južné mesto za cenu  
	    27 447,- Sk

Hlasovanie č. 75: za 37, proti -, zdržal sa 1, nehlasoval 1 .

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

48. Predaj  spoluvlastníckeho podielu mesta Košice 3/24-iny k celku na 
      nehnuteľnosti  Timonova  ul.  č.  25  v k. ú.   Stredné   mesto   
      pre  MUDr. Alžbetu Kováčovú

p. Knapík, primátor mesta Košice -  Nakoľko sa do rozpravy nikto neprihlásil, dal
	slovo návrhovej komisii,

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti –  budovy  súp. č. 760 a pozemku parc. č. 440 s výmerou 214 m2 v k.ú. Stredné mesto na ul. Timonova 25 v Košiciach v podiele 3/24-iny k celku vo vlastníctve mesta Košice pre MUDr. Alžbetu Kováčovú za cenu  500 000,- Sk.

Hlasovanie č. 76: za 38, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

49. Predaj pozemku v k.ú. Ťahanovce pre Milana Rendoša a Margitu Rendošovú

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii.

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti –  budovy  súp. č. 760 a pozemku parc. č. 440 s výmerou 214 m2 v k.ú. Stredné mesto na ul. Timonova 25 v Košiciach v podiele 3/24-iny k celku vo vlastníctve mesta Košice pre MUDr. Alžbetu Kováčovú za cenu  500 000,- Sk.

Hlasovanie č. 77: za 37 + p. Buraš, proti -, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
 
50. Odpredaj pozemku  v k.ú. Severné mesto pre Branislava Tkáča 
      a manželku Janu Tkáčovú

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii.

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti –  časti pozemku parc. č.  999/8  ( diel 1 )  s výmerou  105 m2   k.ú. Severné mesto vo vlastníctve mesta  Košice pre Branislava Tkáča a manželku Janu   Tkáčovú    za   cenu  1 800,- Sk/m2 . 

Hlasovanie č. 78: za 38, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-
51. Odpredaj 7 voľných bytov formou verejnej dražby

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b),  § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje
1. odpredaj bytu č. 41 v bytovom dome B. Nemcovej 4, súpisné číslo 35 na parc. č. 2519, 2520 v k.ú. Severné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 45/10000 formou verejnej dražby s vyvolávacou cenou 900 000,- Sk
2. odpredaj bytu č. 2 v bytovom dome Cesta pod Hradovou 19, súpisné číslo 801 na parc. č. 7195, 7196, 7197 v  k.ú. Severné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 157/10000 formou verejnej dražby s vyvolávacou cenou 500 000,- Sk
3. odpredaj bytu č. 6 v bytovom dome Odborárska 3, súpisné číslo 266 na parc. č. 4179, 4180, 4219 v k.ú. Severné mesto vrátane spoluvlastníckeho podielu 
na spoločných častiach a zariadeniach domu ako aj spoluvlastníckeho podielu 
na  pozemku vo veľkosti 235/10000 formou verejnej dražby s vyvolávacou cenou 1 450 000,- Sk
4. odpredaj bytu č. 9 v bytovom dome Povstania českého ľudu 9, súpisné číslo 739 na parc. č. 2030 v k.ú. Furča vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 285/10000 formou verejnej dražby s vyvolávacou cenou 
1 800 000,- Sk
5. odpredaj bytu č. 2 v bytovom dome Gerlachovská 24, súpisné číslo 869 na parc. č. 7381, 7382, 7383 v k.ú. Severné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 161/10000 formou verejnej dražby s vyvolávacou cenou 550 000,- Sk
6. odpredaj bytu č. 12 v bytovom dome Národná trieda 43, súpisné číslo 201 
na parc. č. 5525, 5526, 5527, 5551/21 v k.ú. Severné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 206/10000 formou verejnej dražby s vyvolávacou cenou 1 500 000,- Sk
7. odpredaj bytu č. 10 v bytovom dome Cesta pod Hradovou 27, súpisné číslo 799 na parc. č. 7171, 7172, 7173 v k.ú. Severné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 228/10000 formou verejnej dražby s vyvolávacou cenou 900 000,- Sk.

Hlasovanie č. 79: za 37, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

52. Predaj alikvotnej časti pozemku k NP č. 1, 2, 3  pre  Ing. Pavla Miškova
      v dome na ul. Kováčska č. 11

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Jeník,  poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje prevod   vlastníctva  alikvotnej časti pozemku vo veľkosti 413/10000 prislúchajúceho k NP č. 1, vo veľkosti 2603/10000 prislúchajúceho k NP č. 2, vo veľkosti 1333/10000 prislúchajúceho k NP č. 3 na Kováčskej ul. č. 11 za  cenu určenú uznesením MZ č. 370 zo dňa 26. 2. 2004   pre Ing. Pavla Miškova, vlastníka nebytových priestorov za cenu 500 000,- Sk.

Hlasovanie č. 80: za 35, proti -, zdržali sa 3, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

53. Predaj nebytového priestoru pre Silviu Bartošovú na ul. Letná 38

p. Knapík, primátor mesta Košice – Nakoľko sa do rozpravy nikto neprihlásil, dal
	slovo návrhovej komisii.

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje
prevod   vlastníctva  nebytového  priestoru vrátane spoluvlastníckeho podielu
na spoločných častiach, zariadeniach domu a pozemku vo veľkosti 590/10000 prislúchajúceho k NP za  cenu určenú uznesením MZ č. 552 zo dňa 22.2.2001 a uznesením MZ č. 370 zo dňa 26.2.2004 a to pre vlastníčku bytu  Silviu Bartošovú, nebytový priestor na ul. Letná 38 za cenu 300 000,- Sk.

Hlasovanie č. 81: za 39, proti -, zdržal sa -, nehlasoval -.

p. Knapík, primátor mesta Košice –Konštatoval, že uznesenie bolo prijaté.

––-     ––-     ––-

54. Odpredaj nebytových priestorov pre ZH company, s.r.o. na ul. Hrnčiarska 3

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Jeník, poslanec MZ -  Prečítal pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje prevod   vlastníctva  nebytových  priestorov vrátane spoluvlastníckeho podielu 
na spoločných častiach, zariadeniach domu a pozemku vo veľkosti 266/10000 prislúchajúceho k NP 1 a podielu vo veľkosti 228/10000 prislúchajúceho 
k NP 2 pre nájomcu nebytových priestorov  za  cenu určenú uznesením MZ č. 552 zo dňa 22.2.2001 a uznesením MZ č. 370 zo dňa 26.2.2004  a to pre nájomcu ZH company, s.r.o., nebytové priestory na ul. Hrnčiarska 3 za cenu 765 000,- Sk.

Hlasovanie č. 83: za 39, proti -, zdržal sa -, nehlasoval  - .

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

55. Odpredaj nebytového priestoru pre Ing. Vladimíra Magdu - KVD
      na ul. Stará baštová 2

p. Knapík, primátor mesta Košice –Nakoľko sa do rozpravy nikto neprihlásil, dal slovo 
návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje
prevod   vlastníctva  nebytového  priestoru vrátane spoluvlastníckeho podielu 
na spoločných častiach, zariadeniach domu a pozemku vo veľkosti 283/10000 prislúchajúceho k NP pre nájomcu nebytového priestoru za  cenu určenú uznesením MZ č. 552 zo dňa 22.2.2001 a uznesením MZ č. 370 zo dňa 26.2.2004  a to pre  nájomcu  nebytového  priestoru Ing. Vladimíra Magdu –KVD na ul. Stará baštová 2 za cenu 500 000,- Sk.

Hlasovanie č. 83: za 39, proti -, zdržal sa -, nehlasoval - .

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

55/1 Zmeny v sociálnej a bytovej komisii  pri MZ

p. Dittrich, poslanec MZ – Situácia v sociálnej a bytovej komisii je veľmi zaujímavá.
Na začiatku, pri tvorbe komisie bol úžasný záujem o členstvo v nej. Postupne však začali vypadávať niektorí členovia. Podľa štatútu komisie po troch neúčastiach je potrebné člena odvolať. Nerobili to, hoci tých neúčastí je podstatne viac. Bohužiaľ, netýka sa len členov neposlancov, ale aj poslancov.  Dnes pristúpil k riešeniu neposlancov, na budúcom zastupiteľstve sa zamyslí nad poslancami. 
Z toho dôvodu predložil návrh na uznesenie: Mestské zastupiteľstvo v súlade s príslušnými ustanoveniami zákona o meste Košice a Štatútu mesta Košice 
1. Odvoláva pre opakovanú neúčasť na rokovaní komisie týchto členov neposlancov sociálnej a bytovej komisie pri MZ v Košiciach: Margita Adamčíková, Juraj Gunár, Roman Leško, Ladislav Šaňa, Judita Štofková. 
2. Žiada predsedov poslaneckých klubov Mestského zastupiteľstva v Košiciach, aby dôrazne upozornili členov poslancov sociálnej a bytovej komisie, ktorých nominovali do tejto komisie, na povinnosť účasti na jej rokovaniach.

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Hlinka, poslanec MZ – Prečítal návrh na uznesenie prednesený p. Dittrichom.
Mestské zastupiteľstvo v súlade s príslušnými ustanoveniami zákona o meste Košice a Štatútu mesta Košice 
1. Odvoláva pre opakovanú neúčasť na rokovaní komisie týchto členov neposlancov sociálnej a bytovej komisie pri MZ v Košiciach: Margita Adamčíková – na vlastnú žiadosť, Juraj Gunár, Roman Leško, Ladislav Šaňa, Judita Štofková. 
2. Žiada predsedov poslaneckých klubov Mestského zastupiteľstva v Košiciach, aby dôrazne upozornili členov poslancov sociálnej a bytovej komisie, ktorých nominovali do tejto komisie, na povinnosť účasti na jej rokovaniach.

Hlasovanie č. 84: za 29, proti -, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

56. Rôzne

p. Knapík, primátor mesta Košice – Mal pre prítomných dve informácie. 
Elektronickou formou poslanci dostali informáciu o postupe mesta v prípade nešťastia – havárie autobusu v Chorvátsku. Sú popísané kroky, ktoré mesto urobilo až do týchto dní. 
V súvislosti s tým pozval prítomných, aby vyjadrili istú spoluúčasť a sústrasť pozostalým zajtra v seminárnom kostole na ekumenickej bohoslužbe cirkví, ktoré sú v ekumenickom združení, ktorá bude na záver 3-dňového smútku. 
Ak bude vôľa pozostalých, mesto pripraví aj oficiálnu rozlúčku. Poslanci informáciu dostanú načas. S najväčšou pravdepodobnosťou  to bude v divadle.
9. septembra 2008 medzinárodná komisia v Bratislave vyhodnotila 2. kolo súťaže o Európske hlavné mesto kultúry. Košice sa uchádzajú o tento prestížny titul pre rok 2013. Vyzval vedúceho tímu p. Kolarčíka, aby poinformoval prítomných o priebehu.

p. Kolarčík, vedúci projektu EHMK -  Košiciam sa podarilo získať titul, ktorý podľa 
neho má veľkú cenu, pretože ho má veľmi veľa miest v Európe. Tento titul má v sebe zakódované isté stimuly pre rozvoj celého mesta a regiónu. Sú to veci spojené s tým, že mesto sa stane atraktívnym bodom  na mape Európy, synonymom istej kvalitnej ponuky v oblasti  kultúry a bude priťahovať zahraničných návštevníkov. Mestá západnej Európy podobné Košiciam majú 300 tis. až 1 milión ročnú návštevnosť. Košice majú stále 100 tisíc. Nepomohlo ani zrekonštruovanie centra. 15 – 20 rokov je to 100 tisíc návštevníkov. 
Táto aktivita by mohla zaznamenať rozvoj a posun v návštevnosti Košíc.
Momentálne mladí ľudia, ktorí ovládajú jazyky a robia istú kreatívnu prácu, odchádzajú do zahraničia. Počas svojej práce sa stretol s mnohými umelcami, ktorí skončili vysokú školu a išli baliť slaninku do Anglicka. Toto by malo zvrátiť tento stav a nielen udržať si vlastných, ale pritiahnuť aj mladých ľudí zo zahraničia, ktorí prichádzajú pracovať s veľkou mierou kreatívnej práce.
Tento projekt môže pritiahnuť investície. Mesto sa môže stať rovnocenným hráčom v oblasti kultúry v porovnaní s regiónom a so štátom, ktoré momentálne hrá len také tretie husle, čo sa týka podpory kultúry. Môže sa významne dobudovať kultúrna infraštruktúra a každá koruna, ktorá sa vynaloží, priťahuje 4 koruny priamo do tohto projektu z iných zdrojov. Je to priamy efekt, no zároveň priťahuje aj pozornosť investorov pri budovaní dopravnej a ubytovacej infraštruktúry mesta.
Súťaž bola veľmi ťažká, pretože mestá boli veľmi vysoko motivované, najviac Prešov, rival Košíc, ktorý nakoniec skončil na 2. mieste. Rozdiel hlasov nebol oficiálne zverejnený, ani nie je podstatný. Podstatné je to, že Košice deklarovali spoluprácu s Prešovom. Chcú vystupovať ako metropola východného Slovenska a pomôcť roztiahnuť a rozvinúť celý región. 
Na záver v mene celého projektového tímu poďakoval za podporu počas toho dlhoročného procesu, vo veľkej väčšine prípadov za pozitívne stanoviská k tomuto projektu. Vyjadril nádej, že aj naďalej dokážu tento projekt, ktorým presvedčili prestížnu medzinárodnú porotu, aj kvalitne zrealizovať. Verí, že sa podarí splniť naznačené ciele.

p. Knapík, primátor mesta Košice – Nielen zastupiteľstvu patrí vďaka, ale aj tímu,
ktorý sa dal dokopy, ktorý vedel vyvolať aj vyššie nadšenie, zapojiť a pozvať k spolupráci aj iné inštitúcie v meste, zapojil mladých ľudí, aj keď to nebolo jednoduché, ale tá kreatívna práca týchto ľudí smerovala k istej myšlienke, ktorá bola prezentovaná. Je rád, že sa to podarilo. Vyjadril presvedčenie, že mesto vyvinie úsilie v budúcom období 5 rokov a 3 mesiacov, aby dokázalo, že si ten titul právom zaslúži.            

p. Balún, poslanec MZ – Stalo sa, čo sa nemalo stať. Pri bode 49 bol omylom 
prečítaný návrh na uznesenie z čísla 48. Preto je potrebné návrh uznesenia k bodu 49 prečítať  a hlasovať o ňom.

p. Knapík, primátor mesta Košice – K tomu sa mestské zastupiteľstvo vráti. 

p. Buraš, poslanec MZ – Dal do pozornosti uznesenie MZ č. 513 zo XVI. rokovania 
mestského zastupiteľstva, z júna 2008, kedy mestské zastupiteľstvo zobralo na vedomie vzdanie sa členstva podpredsedu dozornej rady MFK Košice Ing. Eduarda Buraša k 30.6.2008. Dnes je september a je potrebné, aby organizačné a právne oddelenie v spolupráci s MFK riešilo otázku vymenovania nového  podpredsedu, resp. zástupcu poslaneckého zboru do dozorného orgánu MFK Košice. 
Dal to do pozornosti aj z toho dôvodu, že stále figuruje na internete v dozorných orgánoch MFK Košice, hoci už  od 30.6.2008 nie je vo funkcii.
Kolegovia si iste spomínajú na deň Užhorodu v Košiciach, ktorý bol v máji 2008, keď tu boli zástupcovia samosprávy partnerského mesta Užhorod. Dni Užhorodu sa konajú 4. a 5. októbra tohto roku. Je pomerne veľký záujem, aby zástupcovia mesta a poslanci mesta Košice sa týchto osláv zúčastnili. Dáva to poslancom do povedomia. Komisia regionálneho rozvoja a cestovného ruchu pripravuje výjazdové stretnutie práve s komisiou tohto istého zamerania z Užhorodu a je možné, že to bude v tom istom termíne.

p. Knapík, primátor mesta Košice – Má informáciu, že oficiálne pozvanie z úrovne 
primátora je limitované. Už to bolo predmetom rokovania porady primátora. Ak by to malo byť rozšírené, tak mesto by malo reagovať. Je rád, že sa na to upozornilo.

p. Filipko, poslanec MZ – Oznámil všetkým prítomným, že v sobotu sa  organizujú 
Košické slávnosti vína. Poslancom boli zaslané pozvánky poštou. Verí, že aj napriek miernemu ochladeniu, ktoré sa predpovedá, podujatie dopadne dobre. Prídu vinári z rôznych oblastí. Slávnostné otvorenie bude o 14.00 hod., ale voľný program je už od 10.00 hod. 

p. Knapík, primátor mesta Košice – Toto podujatie súvisí s obnovou tradície. Pozvaní 
sú všetci. Uzavrel bod rôzne.

––-     ––-     ––-

49. Predaj pozemku v k.ú. Ťahanovce pre Milana Rendoša a Margitu Rendošovú

p. Knapík, primátor mesta Košice – Vrátil sa k zle schválenému uzneseniu. Požiadal 
návrhovú komisiu, aby prečítala správny text.

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj  nehnuteľnosti – pozemku  parc. č. 2336/12  s výmerou 278 m2 v k. ú. Ťahanovce vo vlastníctve mesta  Košice pre Milana Rendoša a Margitu Rendošovú za cenu  300,- Sk/m2.

Hlasovanie č. 85: za 30 + pp. Badanič, Horváth, Jeník, Müller, proti -, zdržal sa -, 
                             nehlasovali -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

	Program pokračujúceho XVIII. rokovania mestského zastupiteľstva sa naplnil. Oznámil, že rokovanie mestskej rady je zvolané  na deň 18.9.2008 a na riadnom rokovaní mestského zastupiteľstva sa stretnú 30.10.2008. 
Týmto Ing. František Knapík, primátor mesta Košice, poďakoval všetkým za aktívnu účasť a vyhlásil XVIII. rokovanie mestského zastupiteľstva za ukončené.

          RNDr. Milan Sabol						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená dňa 1.10.2008
Zapisovateľka: Mária Lapšanská

Overovatelia zápisnice:

MVDr. Anna Jenčová		...................................	Podpísala dňa 30.10.2008

JUDr. Marián Melichárek		...................................	Podpísal dňa   2.10.2008

O b s a h :
	
1	Úvod, k programu rokovania
5	Informácia o plnení úloh vyplývajúcich z  uznesení MZ 
8	Informácia o činnosti primátora mesta Košice
11	Správa o činnosti hlavného kontrolóra mesta Košice
16	Správa náčelníka Mestskej polície Košice
23	Správa o odpovediach na interpelácie a dopyty poslancov MZ
24	Návrh na 3. úpravu rozpočtu mesta Košice na rok 2008
30	Rozbor hospodárenia mesta Košice k 30. 6. 2008
31	Hodnotenie výsledkov hospodárenia rozpočtovej a príspevkových organizácií za obdobie I. polroka 2008
40	Zmena uznesenia MZ č. 553 z 30.7.2008
49	Petícia proti zrušeniu Leteckej vojenskej nemocnice v Košiciach
55	Priority mesta Košice
56	VZN mesta Košice o určení výšky príspevku na čiastočnú úhradu nákladov v školách a školských zariadeniach, ktorých zriaďovateľom je mesto Košice
60	Povinná príloha č. 6 k žiadosti o NFP v rámci Operačného programu
Životné prostredie
60	Povinná príloha č. 10 k žiadosti o NFP v rámci  Regionálneho operačného programu
61	Prerušenie XVIII. rokovania Mestského zastupiteľstva v  Košiciach
62	Pokračovanie XVIII. rokovania Mestského zastupiteľstva v Košiciach 11.9.2008
62	Zmena uznesenia MZ č. 553 z 30.7.2008
62	VZN mesta Košice o dani za ubytovanie
66	VZN mesta Košice o určení názvu ulíc „Polesná“, „Harmincova“, „Meškova“, „Benediktínska“, „Nad Belogradom“
67	Zmeny a doplnky VZN mesta Košice č. 98 o miestnej dani za vjazd a zotrvanie motorového vozidla v historickej časti mesta Košice a o režime užívania historickej časti mesta Košice
67	Oprava uznesenia MZ č. 170 zo dňa 28. júna 2007
74	Informatívna správa o ohrození statiky komunikácie ŠC III/5473 Košice – vjazd do obce Kavečany
75	Zmena Regulačného plánu (ÚPN Z) Moskovská trieda - KVP Košice
75	Zmeny a doplnky ÚPN Z Košice – Myslava v lokalitách Pri cintoríne,  Pri triede KVP, Za domom kultúry
76	Zmeny a doplnky ÚPN HSA Košice v lokalitách Moskovská, Pri cintoríne, Za domom kultúry
76	Informácia o hraniciach Košickej aglomerácie  pre spracovanie strategickej hlukovej mapy
77	Vstup mesta Košice do záujmového združenia CITENERGO
77	Zosúladenie  základného  predmetu  činnosti  s  podnikateľskou  činnosťou vykonávaných v príspevkových organizáciách zriadených Mestom Košice
78	Delegovanie zástupcov Mesta Košice do Rady škôl a školských zariadení, ktorých zriaďovateľom je Mesto Košice
78	Správa o realizácii „Koncepcie riešenia problémov bývania v lokalitách  vysokou koncentráciou osôb ohrozených sociálnym vylúčením“
84	Žiadosť o  nenávratný  finančný  príspevok  z  Operačného  programu Zamestnanosť a  sociálna  inklúzia – PROJEKT  NA VZDELÁVANIE ZAMESTNANCOV SAMOSPRÁVY „VRANKA“
85       Interpelácie
90	Dopyty, informácie a vysvetlenia
92	Informácia o prehodnotení spôsobu dopravy v lokalite Vyšný Lorinčík
92	Návrh – požiadavky na riešenie ÚPN-O mesta Košice požiadavky – návrhy za MČ Košice – Poľov
93	Prenájom pozemku v areáli ZŠ Trebišovská 10, Košice Mestskej hokejbalovej únii Košice na dobu určitú – 25 rokov
99	Prenájom nehnuteľnosti zrušenej MŠ Petzvalova 2 v Košiciach Súkromnej strednej umeleckej škole, Palackého 14, Košice na dobu určitú – 20 rokov
100	Odňatie majetku mesta Košice zo správy MČ Košice - Západ
102	Riešenie zámeny pozemkov v k. ú. Terasa s firmou  Europrojekt 
Zeta 6 SK, s.r.o.
104	Zámena pozemkov v k. ú. Skladná a v k. ú. Stredné mesto  
s Východoslovenskou energetikou a.s. bez finančného vyrovnania
104	Prevod vlastníctva voľného nebytového priestoru pre Tomáša Zlesu na ul. Garbiarska 11
105	Prevod vlastníctva nebytového priestoru pre Hugos, spol. s r.o. na ul. Komenského 63
105	Prevod vlastníctva nebytového priestoru pre FM Group s.r.o. na ul. Cesta pod Hradovou 33
106	Prevod vlastníctva nebytového priestoru pre Ing. Oskara Czetö  
na ul. Hlavná 50
106	Prevod vlastníctva nebytového priestoru pre Ing. Petra Majoroša na ul. Sokolovská 1 
107	Odplatný prevod dokončených investícií – detských ihrísk od MČ Košice – Západ do vlastníctva mesta Košice
108	Kúpa nehnuteľností – pozemkov v k. ú. Nové Ťahanovce pod Zdravotným strediskom Ťahanovce
108	Odpredaj pozemku v k. ú. Južné mesto pre Ing. Stanislava Vinca 
a Ing. Máriu Vincovú
109	Odpredaj pozemku v k. ú. Pereš pre Štefana Szekerassyho a manželku Valériu
109	Odpredaj pozemkov v  k. ú. Terasa pre MUDr. Dušana Leška
109	Odpredaj pozemkov v k. ú. Skladná pre Soňu Lejkovú
110	Odpredaj pozemku v k. ú. Severné mesto  do podielového spoluvlastníctva pre  MUDr. Petra Kovátsa, Mgr. Evu Kateržábekovú a Líviu Kovátsovú
110	Odpredaj pozemku v k.ú. Pereš pre Ing. Máriu Molecovú - Vagačovú
111	Odpredaj  pozemku a budov bývalej MŠ a DJ Drocárov park č. 2 pre MČ Košice –  Sídl. KVP
111	Predaj pozemkov a budovy v k. ú. Stredné mesto pre Krajské riaditeľstvo Policajného zboru v Košiciach a zverenie pozemkov do správy MČ Košice – Staré mesto
115	Odpredaj pozemku v k. ú. Južné mesto formou verejnej dražby,  resp. obchodnej verejnej súťaže
115	Odpredaj pozemkov pod garážami v užívaní fyzických osôb
115 	Predaj spoluvlastníckeho podielu mesta Košice 3/24 k celku na nehnuteľnosti Timonova ul. č. 25 v k. ú. Stredné mesto pre MUDr. Alžbetu Kováčovú
116	Odpredaj pozemku v k. ú. Ťahanovce pre Milana Rendoša a Margitu Rendošovú
116	Odpredaj pozemku  v k. ú. Severné mesto pre Branislava Tkáča a manželku Janu Tkáčovú
117	Odpredaj 7 voľných bytov formou verejnej dražby
118	Odpredaj alikvotnej časti pozemku k NP č. 1, 2, 3  pre  Ing. Pavla Miškova
v dome na ul. Kováčska č. 11
118	Odpredaj nebytového priestoru pre Silviu Bartošovú na ul. Letná 38
119	Odpredaj nebytových priestorov pre ZH company, s.r.o. na ul. Hrnčiarska 3
119	Odpredaj nebytového priestoru pre Ing. Vladimíra Magdu – KVD na ul. Stará baštová 2/
120	Zmeny v Sociálnej a bytovej komisii pri MZ v Košiciach
121	Rôzne
123	Predaj pozemku v k. ú. Ťahanovce pre Milana Rendoša a Margitu Rendošovú
124	Záver